(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Ε΄

Παρασκευή, 11 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ Α. Δεληκάρη και κ. Μ. Σούκουλη-Βιλιάλη , σελ.   
3. Ανακοινώνεται ότι τη συνεδρίαση παρακολουθούν η Επιτροπή Εθνοτήτων Μειονοτήτων της Εθνοσυνέλευσης του Βιετνάμ, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 14 Οκτωβρίου του 2024., σελ.   
3. Συζήτηση επικαίρων ερωτήσεων:, σελ.   
 α) Προς την Υπουργό Εργασίας και Κοινωνικής Ασφάλισης με θέμα: «Κατάργηση του «ετήσιου πίνακα προσωπικού» (Ε4) και προβλήματα που ταλανίζουν τις ελληνικές επιχειρήσεις με την άνευ ουσιαστικού λόγου υποχρέωση ψηφιακής υποβολής του εντύπου «Ε11», σελ.   
 β) Προς τον Υπουργό Εθνικής Οικονομίας και Οικονομικών με θέμα: «Εξοντωτικές για τους επιχειρηματίες οι καθυστερήσεις εξέτασης των αιτημάτων που απευθύνονται στα Κέντρα Φορολογικών Διαδικασιών και Εξυπηρέτησης (ΚΕΦΟΔΕ) λόγω της προφανούς υποστελέχωσής τους», σελ.   
 γ) Προς τον Υπουργό Παιδείας, Θρησκευμάτων και Αθλητισμού:, σελ.   
 i. με θέμα: « Άμεση ολοκλήρωση του έργου αντικατάστασης ταρτάν του Δημοτικού Αθλητικού Κέντρου (ΔΑΚ) Γάλλου Ρεθύμνου», σελ.   
 ii. με θέμα: «Για την απαράδεκτη κατάσταση στο Παγκρήτιο στάδιο στο Ηράκλειο Κρήτης»., σελ.   
 iii. με θέμα: «Για τις συγχωνεύσεις τμημάτων στα Δημοτικά σχολεία Σητείας και την έλλειψη εκπαιδευτικού και υποστηρικτικού επιστημονικού προσωπικού», σελ.   
 iv. με θέμα: «Οκτώ κενές θέσεις νοσηλευτών στα ειδικά σχολεία της Θεσσαλονίκης», σελ.   
 δ) Προς τον Υπουργό Περιβάλλοντος και Ενέργειας με θέμα: «Επίδομα επικίνδυνης και ανθυγιεινής εργασίας στους εργαζόμενους των Δασικών Υπηρεσιών», σελ.   
 ε) Προς τον Υπουργό Προστασίας του Πολίτη με θέμα: «Πότε θα αντιμετωπίσει επιτέλους η Κυβέρνηση τα συνεχιζόμενα περιστατικά αστυνομικής βίας;», σελ.   
 στ) Προς τον Υπουργό Εσωτερικών:, σελ.   
 i. με θέμα: «Σχετικά με τη μετεγκατάσταση του Ειδικού Δημοτικού Σχολείου Θεσσαλονίκης για παιδιά με αυτισμό», σελ.   
 ii. με θέμα «Για το έργο αφαλάτωσης της Δημοτικής Επιχείρησης Ύδρευσης Αποχέτευσης (ΔΕΥΑ) Πάρου», σελ.

ΠΡΟΕΔΡΕΥΩΝ

ΒΙΛΙΑΡΔΟΣ Β. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
  
Β. Επι των επικαίρων ερωτήσεων:  
  
 ΒΡΟΥΤΣΗΣ Ι. , σελ.   
 ΔΕΛΗΣ Ι. , σελ.   
 ΔΗΜΑΣ Χ. , σελ.   
 ΘΡΑΣΚΙΑ Ο. , σελ.   
 ΚΕΡΑΜΕΩΣ Ν. , σελ.   
 ΚΟΜΝΗΝΑΚΑ Μ. , σελ.   
 ΜΑΚΡΗ Ζ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΠΠΑΣ Π. , σελ.   
 ΣΠΑΝΑΚΗΣ Β. , σελ.   
 ΣΥΝΤΥΧΑΚΗΣ Ε. , σελ.   
 ΤΑΓΑΡΑΣ Ν. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΦΩΤΟΠΟΥΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Ε**΄**

Παρασκευή 11 Οκτωβρίου 2024

Αθήνα, σήμερα στις 11 Οκτωβρίου 2024, ημέρα Παρασκευή και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ.**

**ΠΡΟΕΔΡΕΥΩΝ (Βασίλειος Βιλιάρδος):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-10-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Δ΄ συνεδριάσεώς του, της Τετάρτης 9 Οκτωβρίου 2024, σε ό,τι αφορά την ψήφιση στο σύνολο των σχεδίων νόμου: 1) «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις» 2) «Κώδικας Φόρου Προστιθέμενης Αξίας».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Πέτρο Παππά, Βουλευτή Κιλκίς του ΣΥΡΙΖΑ, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επίκαιρων ερωτήσεων επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 14 Οκτωβρίου το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 2/7-10-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Νέα Δημοκρατία» κ. Γεωργίου Βλάχουπρος τον ΥπουργόΕθνικής Οικονομίας και Οικονομικών, με θέμα: «Προστασία των δανειοληπτών, εγγυητών και μικρομεσαίων επιχειρήσεων».

2. Η με αριθμό 12/7-10-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Σωκράτη Φάμελλου προς τον Υπουργό Ανάπτυξης με θέμα: «Οι ανατιμήσεις βασικών αγαθών στην Ελλάδα επιμένουν εις βάρος των καταναλωτών γιατί δεν δίνει λύσεις η Κυβέρνηση».

3. Η με αριθμό 6/7-10-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς την Υπουργό Πολιτισμού με θέμα: «Ακατανόητη η απόφαση της απομάκρυνσης των αρχαιολογικών εκθεμάτων από το Μουσείο Καλύμνου, του οποίου η αξία και σημασία για την ανάδειξη της πολιτιστικής κληρονομιάς του νησιού υποβαθμίζεται με τρόπο κατάφωρο».

4. Η με αριθμό 19/7-10-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Υγείας με θέμα: «Επισφαλής η λειτουργία της παθολογικής κλινικής στο Γενικό Νοσοκομείο Δράμας».

5. Η με αριθμό 28/7-10-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Ελληνική Λύση» κ. Στυλιανού Φωτόπουλουπρος τον Υπουργό Εθνικής Άμυναςμε θέμα: «Αποκατάσταση Βαθμολογικής και Μισθολογικής Εξέλιξης Αξιωματικών Ειδικών Καταστάσεων εξ΄ Ανωτέρων Στρατιωτικών Σχολών Υπαξιωματικών (ΑΣΣΥ)».

6. Η με αριθμό 8/7-10-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Δημητρίου Τζανακόπουλου προς τον Υπουργό Δικαιοσύνηςμε θέμα: «Αποζημιωτική ευθύνη του δημοσίου από ζημιογόνες ενέργειες των οργάνων της δικαστικής λειτουργίας».

7. Η με αριθμό 27/7-10-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εθνικής Άμυνας με θέμα: «Αίτημα νέας Αμερικανικής βάσης στο Στεφανοβίκειο».

8. Η με αριθμό 36/7-10-2024 επίκαιρη ερώτηση της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Οικονομίας και Οικονομικών με θέμα: «Η επαναφορά δώρων εορτών και αδείας σε εργαζόμενους στο δημόσιο».

9. Η με αριθμό 1/7-10-2024 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ.Μιχαήλ Χουρδάκη προς τον Υπουργό Υποδομών και Μεταφορών με θέμα: «Άχρηστα δύο εκατομμύρια εισιτήρια και διακόσιες χιλιάδες «έξυπνες» κάρτες απεριορίστων διαδρομών για το Μετρό Θεσσαλονίκης».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 3/7-10-2024 επίκαιρη ερώτηση του Βουλευτή Φθιώτιδας της Κοινοβουλευτικής Ομάδας «Νέα Δημοκρατία» κ. Ιωάννη Οικονόμου προς την Υπουργό Κοινωνικής Συνοχής και Οικογένειαςμε θέμα: «Οι συνθήκες δημογραφικής κατάρρευσης στην Φθιώτιδα αναδεικνύουν την ανάγκη στοχευμένων πολιτικών ανά περιφέρεια για το δημογραφικό».

2. Η με αριθμό 16/7-10-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμωνμε θέμα: «Επικοινωνιακό παιχνίδι της Κυβέρνησης και εμπαιγμός για τους κτηνοτρόφους η «δήθεν» αύξηση της αποζημίωσης των ζώων που θανατώθηκαν στη διάρκεια της πανώλης των μικρών μηρυκαστικών».

3. Η με αριθμό 29/7-10-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς την Υπουργό Κοινωνικής Συνοχής και Οικογένειαςμε θέμα: «Ακόμη δεν έχουν καταβληθεί τα οφειλόμενα ποσά σε δικαιούχους υπαλλήλους του Παραρτήματος Χρόνιων Παθήσεων στη Δράμα, παρά την σχετική υπουργική δέσμευση».

4. Η με αριθμό 11/7-10-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλουπρος τον Υπουργό Υγείας με θέμα: «Η κατάσταση του Κέντρου Υγείας Αίγινας είναι απολύτως ενδεικτική του σκηνικού κατάρρευσης που επικρατεί στο σύστημα υγείας».

5. Η με αριθμό 33/7-10-2024 επίκαιρη ερώτηση του Βουλευτή Πιερίας της Κοινοβουλευτικής Ομάδας «Νίκη»κ.Κομνηνού Δελβερούδη προς την Υπουργό Πολιτισμού με θέμα: «Ένα Διαπολιτισμικό Φεστιβάλ, το οποίο προβάλλει ως κεντρική του εκδήλωση ένα drag show, τελεί υπό την αιγίδα του Υπουργείου Πολιτισμού».

6. Η με αριθμό 37/7-10-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εθνικής Οικονομίας και Οικονομικώνμε θέμα: «Η διαιώνιση της λιτότητας στο Μεσοπρόθεσμο Δημοσιονομικό Πρόγραμμα της Κυβέρνησης για το 2025 - 2028».

7. Η με αριθμό 32/7-10-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμωνμε θέμα: «Χιλιάδες αγρότες καλούνται να επιστρέψουν χρήματα για τις λάθος πληρωμές από τον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)».

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σας ενημερώνω σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 11 Οκτωβρίου 2014, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 31/7-10-2024 επίκαιρη ερώτηση θα απαντηθεί από την Υπουργό Εργασίας και Κοινωνικής Ασφάλισης κ. Νίκη Κεραμέως.

Η υπ’ αριθμόν 22/7-10-2024 και 23/7-10-2024 επίκαιρες ερωτήσεις θα απαντηθούν από τον Αναπληρωτή Υπουργό Παιδείας και Θρησκευμάτων κ. Ιωάννη Βρούτση.

Η υπ’ αριθμόν 30/7-10-2024 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Χρίστο Δήμα.

Η υπ’ αριθμόν 14/7-10-2024 και 34/7-10-2024 επίκαιρες ερωτήσεις θα απαντηθούν από τον Υφυπουργό Εσωτερικών κ. Βασίλειο - Πέτρο Σπανάκη.

Οι υπ’ αριθμόν 15/7-10-2024 και 20/7-10-2024 επίκαιρες ερωτήσεις θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η υπ’ αριθμόν 7/7-10-2024 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ανδρέα Νικολακόπουλο.

Η υπ’ αριθμόν 21/7-10-2024 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Νικόλαο Ταγαρά.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές».

Κατόπιν τούτου, θα ξεκινήσουμε με την τέταρτη με αριθμό 31/7-10-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Ελληνική Λύση» κ. Στυλιανού Φωτόπουλουπρος την Υπουργό Εργασίας και Κοινωνικής Ασφάλισηςμε θέμα: «Κατάργηση του «ετήσιου πίνακα προσωπικού» (Ε4) και προβλήματα που ταλανίζουν τις ελληνικές επιχειρήσεις με την άνευ ουσιαστικού λόγου υποχρέωση ψηφιακής υποβολής του εντύπου «Ε11».

Θα απαντήσει η Υπουργός Εργασίας και Κοινωνικής Ασφάλισης, η κ. Νίκη Κεραμέως.

Ορίστε, κύριε συνάδελφε, έχετε τον λόγο για την πρωτολογία σας για δύο λεπτά.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, να ξεκαθαρίσω πως ο λόγος για τον οποίον καταθέτουμε τις ερωτήσεις και ταλαιπωρούμε την Υπουργό -δεν το λέω ειρωνικά, αλλά υπό την έννοια ότι έχει και άλλες εργασίες, προφανώς, το Υπουργείο- δεν είναι για να περνάει η ώρα μας. Η υπόθεση του ετήσιου πίνακα προσωπικού έρχεται από το παρελθόν -όπως γνωρίζετε, όσοι έχουμε εμπειρία και, αν μου επιτρέπετε, να σας πω ότι έχω μια εμπειρία γύρω στα τριάντα έτη σε λογιστήρια- είναι μια υπόθεση η οποία μας ταλαιπωρούσε από τις εποχές που πηγαίναμε και καταθέταμε τους πίνακες προσωπικού στις κατά τόπους επιθεωρήσεις εργασίας.

Είναι ένα κατάλοιπο, λοιπόν, το οποίο έχει μείνει, το οποίο, στη σημερινή εποχή και με την εισαγωγή του «ΕΡΓΑΝΗ», με την εισαγωγή των ψηφιακών ωραρίων εργασίας και με την εισαγωγή των ψηφιακών καρτών εργασίας, θεωρούμε ότι αφ’ ενός είναι αναχρονιστικό, αφ’ ετέρου είναι μία πηγή δημιουργίας λαθών. Είναι μια πηγή επιβολής προστίμων για τις επιχειρήσεις.

Όπως πολύ καλά γνωρίζετε, σχεδόν η πλειονότητα των ελληνικών επιχειρήσεων είναι μικρομεσαίες, οικογενειακές, οι οποίες στηρίζονται, ως επί το πλείστον, σε μικρά εξωτερικά λογιστήρια. Άρα ένα μεγάλο μέρος -για να μην πω το μεγαλύτερο μέρος- και αυτής της ταλαιπωρίας και των προστίμων το αναλαμβάνουν εξωτερικοί λογιστές.

Θεωρούμε ότι οι πληροφορίες υπάρχουν. Δεν συντρέχει κανένας λόγος να συνεχίζουν οι επιχειρήσεις και τα λογιστήρια να υποβάλλουν ετήσιους πίνακες προσωπικού. Κάντε μία παρέμβαση -νομίζω ότι έχετε τη δυνατότητα, νομίζω ότι έχετε και τη διάθεση-, καταργήστε τον ετήσιο πίνακα προσωπικού και για έναν άλλο λόγο, ότι μπήκαμε πια στις ημερομηνίες που ο ετήσιος πίνακας προσωπικού υποβάλλεται. Υποβάλλεται κάθε Οκτώβρη. Απαλλάξτε, λοιπόν, από φέτος τα λογιστήρια και τις επιχειρήσεις από αυτή την αναχρονιστική, επικίνδυνη και πολλές φορές κοστοβόρα διαδικασία της υποβολής του πίνακα Ε4.

Όσον αφορά τις άδειες θα επανέλθω στη δευτερολογία μου.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε συνάδελφε, να σας ευχαριστήσω πάρα πολύ για την ερώτηση. Να πω εν είδει εισαγωγής ότι καμμία ταλαιπωρία δεν υπάρχει, τουναντίον. Πρώτα απ’ όλα είναι καθήκον μας να είμαστε εδώ και να απαντούμε σε ερωτήσεις των συναδέλφων. Και δεύτερον, να πω ότι αυτή η διαδικασία είναι πάρα πολύ χρήσιμη, όπως η συγκεκριμένη ερώτηση, στην οποία θα αναφερθώ εκτενώς.

Έχετε απόλυτο δίκιο ότι σήμερα οι επιχειρήσεις υποβάλλουν το έντυπο Ε4 με τον ετήσιο πίνακα προσωπικού και δηλώνουν όλους τους εργαζομένους που απασχολούν την ώρα της υποβολής, μόνιμους και εποχικούς. Ο πίνακας αυτός κατατίθεται εντός του μηνός Οκτωβρίου και καταγράφει το σύνολο των εργαζομένων σε κάθε εργοδότη και κάθε παράρτημα την ώρα της υποβολής. Να θυμίσω ότι για λόγους ευκολίας πλέον δίνεται η δυνατότητα αναπαραγωγής του Ε4 από προηγούμενη υποβολή ή προς συμπλήρωση στοιχείων από την τρέχουσα κατάσταση.

Η καταχώριση στο «ΕΡΓΑΝΗ» του χρόνου εργασίας και των μεταβολών γινόταν με υποβολή επισυναπτόμενων εντύπων, τα οποία στοιχεία δεν μπορούσαν να αποτελέσουν αντικείμενο επεξεργασίας. Από το 2023 και μετά η καταγραφή του χρόνου εργασίας και των μεταβολών γίνεται σε πλήρως ψηφιακή μορφή στο «ΕΡΓΑΝΗ». Το λέω αυτό για να καταδείξω ότι είμαστε απολύτως εναρμονισμένοι στο πνεύμα της απλούστευσης. Θέλουμε να φέρουμε τη μεγαλύτερη δυνατή απλούστευση των διαδικασιών και γι’ αυτό και οι δύο πρόσφατες αλλαγές που σας ανέφερα.

Αντιστοίχως σε ό,τι αφορά το Ε11 της «ΕΡΓΑΝΗΣ» για τις ετήσιες άδειες και το επίδομα αδείας των εργαζομένων το πρώτο τετράμηνο του επόμενου έτους, πρόκειται για στοιχεία όπως οι δικαιούμενες άδειες, τα ποσά καταβολής, τα επιδόματα αδείας, οι χορηγηθείσες ημέρες που διαθέτει η επιχείρηση, ο εργοδότης και αποτυπώνονται στο ειδικό βιβλίο αδειών και όπως ξέρετε, γνωστοποιούνται από τον Ιανουάριο έως και τον Απρίλιο για το συγκεκριμένο έτος αναφοράς. Ήδη εδώ, όπως ξέρετε, από την 1η Μαρτίου του 2024 θεσπίστηκε η απογραφική υποβολή εντός του επόμενου ημερολογιακού μήνα από τον μήνα χορήγησης των αδειών, άρα και εδώ είναι μια προσπάθεια για περαιτέρω διευκόλυνση σε ό,τι αφορά ακριβώς την μηνιαία υποβολή. Τα λέω, λοιπόν, αυτά για να πω ότι ναι, θέλουμε τη μεγαλύτερη δυνατή απλούστευση.

Θέτετε τώρα δύο θέματα στην ερώτησή σας: Την κατάργηση αφ’ ενός του Ε4 και αφ’ ετέρου τη δυνατότητα διόρθωσης καταχωρίσεων στο Ε11. Θέλω να σας πω ότι και τα δύο τα έχουμε δρομολογήσει. Και τα δύο τα δρομολογούμε προς μεγαλύτερη διευκόλυνση συνολικά, θα έλεγα, της αγοράς εργασίας και να σας πω ότι, ήδη, έχουμε κάνει συζητήσεις και με τους κοινωνικούς εταίρους και με την Επιθεώρηση Εργασίας, προκειμένου ακριβώς να προχωρήσουμε σε αυτές τις αλλαγές. Προϋποθέτουν την ολοκλήρωση της εφαρμογής του «ΕΡΓΑΝΗ II», η οποία όπως ξέρετε είναι σε πορεία υλοποίησης, αλλά ναι, είναι στα σχέδιά μας και έχει, ήδη, συζητηθεί το ζήτημα αυτό και με κοινωνικούς εταίρους.

Θα επανέλθω στη δευτερολογία και στα περαιτέρω.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κυρία Υπουργέ. Χαίρομαι από την απάντησή σας. Αυτή είναι η έννοια του κοινοβουλευτικού ελέγχου, να θέτουμε προβληματισμούς και να παίρνουμε τις κατάλληλες απαντήσεις. Θα ήθελα στη δευτερολογία σας να είστε λίγο πιο σαφής όσον αφορά τον χρόνο υλοποίησης της κατάργησης του πίνακα Ε4, δεδομένου τού ότι, όπως σας είπα και στην πρωτολογία μου, ο μήνας τον οποίον διανύουμε είναι ο μήνας υποβολής των αιτήσεων καταστάσεων προσωπικού του εντύπου Ε4, το οποίο -όπως και εσείς φαντάζομαι αποδέχεστε- είναι μία διαδικασία που πρέπει να εκλείψει, δεν βοηθάει σε κάτι. Τις πληροφορίες τις οποίες χρειάζεται το Υπουργείο Εργασίας τις παίρνει ήδη από τις υπόλοιπες καταστάσεις του «ΕΡΓΑΝΗ».

Από εκεί και πέρα, όσον αφορά τον πίνακα προσωπικού και την ετήσια υποβολή του Ε11 ορθά κι εσείς αναφέρετε ότι και αυτός πρέπει να εκλείψει από τη διαδικασία υποβολής, δεδομένου ότι από πέρυσι, ήδη, οι επιχειρήσεις υποβάλλουν την οργάνωση χρόνου εργασίας για τον προηγούμενο μήνα, όχι στο πρώτο δεκαήμερο όπως ήταν, το οποίο ήταν μια ημερομηνία ασφυκτική, θα έλεγα, τιμωρητική για τις επιχειρήσεις και τα λογιστήρια. Γιατί, όπως σας ξαναείπα, η πλειονότητα των ελληνικών επιχειρήσεων διαθέτει εξωτερικά λογιστήρια, διαθέτει λίγους υπαλλήλους, άρα η διοικητική οργάνωση την οποία έχει και οι πόροι τους οποίους μπορεί να διαθέσει γι’ αυτή την οργάνωση είναι περιορισμένοι. Ήταν, λοιπόν, προς τη σωστή κατεύθυνση το γεγονός ότι μεταθέσατε την υποβολή από το πρώτο δεκαήμερο για το τέλος του επόμενου μήνα και πάλι όμως πρέπει να σας πω ότι αυτό δημιουργεί προβλήματα.

Αναμένω, λοιπόν, στη δευτερολογία σας να μας δώσετε μια πιο σαφή απάντηση και για το χρονοδιάγραμμα της κατάργησης, δεδομένου ότι οι συνάδελφοι φοροτεχνικοί και οι επιχειρήσεις αναμένουν, άρα να μην μπουν στη διαδικασία να αρχίσουν να υποβάλλουν τους ετήσιους πίνακες προσωπικού. Και το ίδιο ισχύει και για τον ετήσιο πίνακα Ε11. Και κυρίως αυτό θα έλεγα ότι αφορά περισσότερο τις εποχικές επιχειρήσεις. Όπως γνωρίζετε, η τουριστική βιομηχανία απασχολεί ένα πολύ μεγάλο μέρος και του εργατικού δυναμικού της χώρας αλλά κατ’ επέκταση και των λογιστηρίων. Στο διάστημα στο οποίο υποβάλλεται πολλές τουριστικές επιχειρήσεις δεν είναι ανοιχτές, υπολειτουργούν, τα λογιστήριά τους είναι σε μια αντίστοιχη κατάσταση. Αντίθετα, το καλοκαίρι όταν οι υπόλοιποι είναι σε μια πιο χαλαρή κατάσταση, τα λογιστήρια αυτά υπερλειτουργούν λόγω των αναγκών των επιχειρήσεων τις οποίες εξυπηρετούν.

Αναμένω με αγωνία την απάντησή σας στη δευτερολογία σας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε συνάδελφε, σχετικά με το συγκεκριμένο ερώτημά σας για τον χρόνο, συνδέεται άμεσα με την παραμετροποίηση του «ΕΡΓΑΝΗ II». Προχωρούμε ταχύτατα, οι υπηρεσίες δηλαδή προχωρούν με μεθοδικό τρόπο, θα έλεγα, στην πλήρη παραμετροποίηση, στην εξειδικευμένη παραμετροποίηση του «ΕΡΓΑΝΗ II» και στο πλαίσιο αυτό θα δρομολογηθούν και οι συγκεκριμένες αλλαγές, τις οποίες εμείς πρώτοι τις θέλουμε για να απλοποιήσουμε συνολικά έτι περαιτέρω τις όλες διαδικασίες για τον χώρο της εργασίας.

Δράττομαι της ευκαιρίας για να πω ότι και η ίδια εφαρμογή της ψηφιακής κάρτας εργασίας επιτελεί δύο σημαντικούς στόχους: Ο πρώτος είναι η πλήρης διαφάνεια και η απλοποίηση για όλους -και θα πω τι εννοώ- και ο δεύτερος έχει να κάνει με τη διευκόλυνση των ελέγχων και συνεπώς την τήρηση της εργατικής νομοθεσίας.

Σε ό,τι αφορά το πρώτο κομμάτι -και το λέω γιατί μέλημά μας είναι η απλούστευση, μέλημά μας είναι οι καλύτερες, θα έλεγα, οι πιο απλουστευμένες διαδικασίες προς εξυπηρέτηση όλων-, μέσω της ψηφιακής κάρτας όπως ξέρετε γίνεται η ανάγνωση και η καταγραφή του πραγματικού χρόνου εργασίας, η αυτόματη υποβολή της πληροφορίας στο «ΕΡΓΑΝΗ». Όλα τα στοιχεία είναι άμεσα διαθέσιμα στις επιχειρήσεις σε ψηφιακή μορφή ημερολογίου. Οι εργαζόμενοι έχουν εύκολη και άμεση πρόσβαση στα αναλυτικά δεδομένα της ατομικής τους ψηφιακής κάρτας εργασίας, αλλά κυρίως θα έλεγα ότι ακόμα περισσότερο η ψηφιακή κάρτα διασφαλίζει τα δικαιώματα των εργαζομένων. Καταγράφει τον πραγματικό χρόνο εργασίας και διασφαλίζει ότι έτσι ο εργαζόμενος θα αμείβεται γι’ αυτόν τον χρόνο.

Ξέρετε έχουμε, ήδη, κάνει σημαντικά βήματα στην εφαρμογή της ψηφιακής κάρτας και έχουμε, ήδη, και τα πρώτα αποτελέσματα. Σας θυμίζω ότι η εφαρμογή προχωράει σταδιακά. Ξεκίνησε με μεγάλα σουπερμάρκετ, τράπεζες, ΔΕΚΟ. Λίγες μέρες αφότου είχα την τιμή να αναλάβω την ηγεσία του Υπουργείου προχωρήσαμε στην πλήρη εφαρμογή στη βιομηχανία και στο λιανεμπόριο, άλλες περίπου εξακόσιες χιλιάδες εργαζόμενοι. Από τον Σεπτέμβριο και μετά ξεκίνησε η πιλοτική εφαρμογή στον τουρισμό και στην εστίαση, άλλες επτακόσιες χιλιάδες εργαζόμενοι. Και πρέπει να σας πω ότι τα πρώτα στοιχεία που βγαίνουν από την εφαρμογή της ψηφιακής κάρτας είναι άκρως ενθαρρυντικά, με την έννοια της σημασίας του μέτρου αυτού. Να δώσω ένα παράδειγμα. Δηλωθείσες υπερωρίες πριν την ψηφιακή κάρτα και μετά την ψηφιακή κάρτα: Στις εταιρείες σεκιούριτι +11% παραπάνω δηλωθείσες υπερωρίες μετά την εφαρμογή της ψηφιακής κάρτας. Σουπερμάρκετ: +60%, 61% για την ακρίβεια, μετά την εφαρμογή της ψηφιακής κάρτας, σε ό,τι αφορά τις δηλωθείσες υπερωρίες.

Και θέλω να κλείσω με το εξής, το οποίο το θεωρώ πάρα πολύ σημαντικό. Αυτά τα οποία πολύ σωστά θίγετε στην ερώτησή σας -και είμαστε σύμφωνοι-, τα ζητήματα δηλαδή της απλούστευσης εν γένει, πρέπει να σας πω ότι στο πολύ σύντομο χρονικό διάστημα που είμαι στο Υπουργείο Εργασίας έχουν προκύψει ήδη στο πλαίσιο του κοινωνικού διαλόγου. Το τονίζω, γιατί πιστεύουμε ως Κυβέρνηση πάρα πολύ στον κοινωνικό διάλογο. Στο πλαίσιο της εφαρμογής της ψηφιακής κάρτας στον τουρισμό και στην εστίαση κάτσαμε στο ίδιο τραπέζι με εκπροσώπους των εργαζομένων και των εργοδοτών για να συζητήσουμε ακριβώς πρακτικά ζητήματα και ήταν μέσα στα ζητήματα που έθεσαν. Και το λέω γιατί θεωρώ ότι αυτός ο διάλογος είναι χρήσιμος και εδώ στη Βουλή και στο πλαίσιο του κοινωνικού διαλόγου με τους κοινωνικούς εταίρους, μας δίνει πολύτιμα ερεθίσματα προκειμένου διαρκώς να βελτιώνουμε, θα έλεγα, το πλαίσιο προς όφελος όλων, και των εργαζομένων, και των επιχειρήσεων, και εν γένει της αγοράς εργασίας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Υπουργό κ. Κεραμέως.

Θα συνεχίσουμε με την τέταρτη με αριθμό 30/7-10-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Ελληνική Λύση» κ. Στυλιανού Φωτόπουλουπρος τον Υπουργό Εθνικής Οικονομίας καιΟικονομικώνμε θέμα: «Εξοντωτικές για τους επιχειρηματίες οι καθυστερήσεις εξέτασης των αιτημάτων που απευθύνονται στα Κέντρα Φορολογικών Διαδικασιών και Εξυπηρέτησης (ΚΕΦΟΔΕ) λόγω της προφανούς υποστελέχωσής τους».

Θα απαντήσει ο Υφυπουργός Εθνικής Οικονομίας και Οικονομικών κ. Χρίστος Δήμας.

Ορίστε, κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Είχε μεταφερθεί. Εν πάση περιπτώσει όμως, είναι μια καλή ευκαιρία από τη στιγμή που είμαστε εδώ και με τον κατά τα άλλα συμπαθή κ. Χρίστο Δήμα να μας απαντήσει για το θέμα που έχει προκύψει με το ΚΕΦΟΔΕ.

Κύριε Υπουργέ, η κατάσταση στο ΚΕΦΟΔΕ είναι εξαιρετικά δύσκολη για να μην τη χαρακτηρίσω κάπως διαφορετικά. Τα στοιχεία, τα οποία έχουμε είναι ότι περίπου εκατόν πενήντα χιλιάδες αιτήματα παραμένουν σε εκκρεμότητα. Και είναι «λογικό» -το «λογικό» το βάζω μέσα σε εισαγωγικά- να παραμένουν σε εκκρεμότητα υπό ποια έννοια; Υπό την έννοια ότι καταργήθηκαν όλες οι δημόσιες οικονομικές υπηρεσίες του Νομού Αττικής -και όπου Νομός Αττικής μιλάμε για το 50%, για τον μισό πληθυσμό της χώρας- και έπρεπε μία υπηρεσία όπως είναι το ΚΕΦΟΔΕ, το οποίο στεγάζεται στον Ταύρο, να εξυπηρετεί ξαφνικά όλους αυτούς τους φορολογούμενους, όλες αυτές τις επιχειρήσεις.

Το αποτέλεσμα ποιο είναι; Το αποτέλεσμα είναι ότι διαδικασίες τις οποίες υλοποιούσαμε σε θέματα μητρώου σε ένα πρωινό, όπως είναι μία μεταφορά έδρας, δηλαδή το να πάρεις ένα κατάστημα από την Αχαρνών 20 και να το πας στην Αχαρνών 25 και το οποίο το διεκπεραιώναμε επί της ουσίας σε μία μέρα, να θέλει τώρα τρεις και τέσσερις μήνες. Δεν έχω πρόχειρα τα στοιχεία. Αλλά μπορώ να σας φέρω αιτήματα δικά μου από το γραφείο μου, αιτήματα συναδέλφων μου, τα οποία αποδεικνύουν αυτό ακριβώς το οποίο σας λέω. Μιλώ για αιτήματα για μια μεταφορά έδρας αιτήματα, για μια τροποποίηση καταστατικού. Δεν σας μιλάω για πιο σύνθετα αιτήματα, τα οποία χρήζουν και επεξήγησης και ίσως και να φτάσουν και σε υψηλότερα κλιμάκια στο Υπουργείο Οικονομικών. Αλλά σας λέω για τα αυτονόητα.

Δεν είναι τυχαίο ότι συνάδελφοί μου την προηγούμενη εβδομάδα απέκλεισαν την είσοδο του ΚΕΦΟΔΕ και γι’ αυτόν ακριβώς τον λόγο. Αυτοί οι άνθρωποι έχουν σηκώσει το βάρος της ψηφιακής μεταρρύθμισης, έχουν σηκώσει το βάρος της κρατικής γραφειοκρατίας έχουν μετατρέψει με δική σας ευθύνη -όχι δική σας προσωπικά, αλλά της Κυβέρνησης- την έγχαρτη γραφειοκρατία σε ψηφιακή και ταλαιπωρούνται δίχως λόγο.

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ πολύ για την ερώτηση. Δεν θέλω να ωραιοποιήσω την κατάσταση. Πράγματι υπάρχουν καθυστερήσεις στα αιτήματα προς το ΚΕΦΟΔΕ, που βέβαια υπήρχαν και όταν λειτουργούσαν οι κατά τόπους εφορίες, οι ΔΟΥ. Και σε καμμία περίπτωση δεν είναι πρόθεση της Κυβέρνησης να αντικαταστήσουμε τις φυσικές ουρές με ψηφιακές ουρές.

Θέλω να ξεκινήσω, όμως, λέγοντας πως ο ψηφιακός μετασχηματισμός, ο οργανωτικός μετασχηματισμός της φορολογικής διοίκησης στοχεύει στην κεντρική ψηφιακή διαχείριση των διαδικασιών, τον σύγχρονο έλεγχο και τη φιλική εξυπηρέτηση των πολιτών και των επιχειρήσεων. Η ΑΑΔΕ αποτελεί ένα πρότυπο και διαρκώς εξελισσόμενο φορέα διασφάλισης των δημόσιων εσόδων, ο οποίος ακολουθεί τις επιταγές των σύγχρονων απαιτήσεων της φορολογικής διοίκησης. Έτσι σύμφωνα με το στρατηγικό της σχέδιο προβαίνει σε όλες τις απαραίτητες προσαρμογές και βελτιώσεις προκειμένου να αντιμετωπίσει αποτελεσματικά τις σύγχρονες προκλήσεις και απαιτήσεις μετά από προηγούμενη εκτίμηση, ανάλυση και αξιολόγηση των σχετικών αναγκών με στόχο την καλύτερη, αποτελεσματικότερη και αποδοτικότερη λειτουργία των υπηρεσιών της και τη συνεχή βελτίωση εξυπηρέτησης των πολιτών και των επιχειρήσεων.

Πρωταρχικό μέλημα της ΑΑΔΕ είναι η ενίσχυση της φορολογικής συμμόρφωσης, η θεμελίωση σχέσης εμπιστοσύνης με τους φορολογούμενους, η καταπολέμηση των φαινομένων φοροδιαφυγής, φοροαποφυγής και διαφθοράς οπουδήποτε και αν αυτά εκδηλώνονται, με απώτερο στόχο πάντοτε την αύξηση των δημοσίων εσόδων, τη βελτίωση των μεγεθών της οικονομίας και φυσικά την προστασία του δημοσίου συμφέροντος.

Η δομή και η λειτουργία συνεπώς των υπηρεσιών της ΑΑΔΕ μελετάται και αξιολογείται διαρκώς, όπως και του ΚΕΦΟΔΕ φοβάται, όπως και των ΚΕΒΕΙΣ, προκειμένου να εντοπίζονται εγκαίρως οι υφιστάμενες οργανωτικές και λειτουργικές ανάγκες και να πραγματοποιούνται, όπου απαιτείται, οι απαραίτητες οργανωτικές παρεμβάσεις, ώστε οι υπηρεσίες να προσαρμόζονται στις συνθήκες του εσωτερικού και εξωτερικού περιβάλλοντος και στις σύγχρονες απαιτήσεις και να διασφαλίζεται έτσι η καλύτερη δυνατή λειτουργία αυτών και του φορέα γενικότερα. Στο πλαίσιο αυτό συστάθηκε και λειτουργεί στην Αττική το κέντρο φορολογικών διαδικασιών και εξυπηρέτησης, στο οποίο και μεταφέρθηκε ένα μέρος των αρμοδιοτήτων που ανήκαν στις ΔΟΥ Αττικής Σύμφωνα με τα οριζόμενα σχετικές αποφάσεις.

Η, δε, εξυπηρέτηση των φορολογουμένων από την υπηρεσία αυτή πραγματοποιείται ψηφιακά μέσω των εφαρμογών «τα αιτήματά μου» και «τα ραντεβού μου» στην ψηφιακή πύλη «myAADE» ή μέσω της εφαρμογής για τις κινητές συσκευές στο myAADE app.

Πρόκειται για ένα νέο μοντέλο κεντρικοποίησης με το οποίο καθίσταται εφικτή η δημιουργία οικονομιών κλίμακος, η ομοιόμορφη εφαρμογή των φορολογικών διαδικασιών, η ποιοτικότερη εξυπηρέτηση των πολιτών και των επιχειρήσεων, καθώς και η απαλοιφή διαφόρων παθογενειών του υπάρχοντος συστήματος, έστω και αν αυτό δεν είναι άμεσα ορατό, κάτι που έχει διαπιστωθεί ότι συμβαίνει κατά βάση με όλες τις ουσιαστικές και καινοτόμες μεταρρυθμίσεις οι οποίες, όμως, έχουν ένα ισχυρό αποτύπωμα και συμβάλλουν σημαντικά και ουσιαστικά στον εκσυγχρονισμό και τη βελτίωση της λειτουργίας των υπηρεσιών και της ποιότητας εξυπηρέτησης των πολιτών.

Κλείνοντας, εκτός αυτού, όμως, στην Αττική λειτουργούν ταυτόχρονα και οι κατά τόπους υπηρεσίες φορολογικής εξυπηρέτησης, οι λεγόμενες ΥΦΕ ως αναβάθμιση των τοπικών ΔΟΥ, οι οποίες είναι επιφορτισμένες με την υποδοχή, ενημέρωση και άμεση εξυπηρέτηση των φορολογουμένων, τους οποίους καθοδηγούν στη χρήση των ψηφιακών εφαρμογών και τις διευκολύνουν στην ορθή εκπλήρωση των φορολογικών τους υποχρεώσεων.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Φωτόπουλε, έχετε τον λόγο για τη δευτερολογία σας για τρία λεπτά.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, σας άκουσα με προσοχή. Θα ξεκινήσω λίγο από το τέλος. Όντως υπάρχουν οι ΥΦΕ. Οι ΥΦΕ υπάρχουν για να «καθοδηγούν» τους πολίτες και τους συναδέλφους μου φοροτεχνικούς. Δεν είναι το πρόβλημα η καθοδήγηση. Δεν θέλω να χαϊδέψω αυτιά των συναδέλφων μου. Είναι ένας κλάδος καταρτισμένος, ένας κλάδος για τον οποίο μπορώ να σας πω ότι προσωπικά είμαι υπερήφανος. Το πρόβλημα είναι η διεκπεραίωση και η εξυπηρέτηση των αιτημάτων των πολιτών, των λογιστηρίων και των επιχειρήσεων και αυτό δεν γίνεται.

Το γεγονός ότι θέλατε, όχι εσείς προσωπικά, αλλά η Κυβέρνησή σας να μεταρρυθμίσει έναν θεσμό, τον θεσμό των ΔΟΥ μέσω της ΑΑΔΕ -γιατί προφανώς είναι πολιτική απόφαση μη γελιόμαστε, δεν πήρε ξαφνικά ο κ. Πιτσιλής μια απόφαση για το πώς θα καταργήσει τις ΔΟΥ ανά την Ελλάδα και πιο ειδικά της Αττικής- και αυτό να έχει ένα αποτέλεσμα στο μέλλον, αυτή τη στιγμή που μιλάμε δεν μου λέει τίποτα. Και δεν μου λέει τίποτα, γιατί η ζωή δεν σταματάει. Όταν αποφασίζουμε να μεταρρυθμίσουμε, καλύτερα να προλαμβάνουμε παρά να ερχόμαστε εκ των υστέρων να θεραπεύσουμε.

Το γεγονός λοιπόν ότι υπάρχουν αιτήματα τριών, τεσσάρων, πέντε μηνών τα οποία θα έπρεπε να έχουν διεκπεραιωθεί και θα έπρεπε να έχουν διεκπεραιωθεί από μία Κυβέρνηση, η οποία ευαγγελίζεται την επιχειρηματικότητα. Αν ήσασταν κατά της επιχειρηματικότητας και υπέρ του κράτους «πατέρα», να το καταλάβω. Αλλά μια Κυβέρνηση η οποία θεωρεί τον εαυτό της φιλελεύθερη, θα έπρεπε να δίνει προνόμια.

Και λέγοντας να δίνει προνόμια και να δείχνει εμπιστοσύνη στους πολίτες, θα σας έλεγα το εξής. Πέρα από το αυτονόητο, το οποίο είναι να επανδρώσετε εσείς ή η ΑΑΔΕ -δεν ξέρω ποιος από τους δύο θα αναλάβει την ευθύνη- με τον κόσμο τον οποίο χρειάζεται το ΚΕΦΟΔΕ -γιατί αυτό είναι το νούμερο ένα το οποίο έπρεπε να γίνει και έπρεπε να έχει γίνει πριν τη λειτουργία του ΚΕΦΟΔΕ, για να μην αντιμετωπίσουμε τα προβλήματα τα οποία αντιμετωπίζουμε τώρα, έπρεπε λοιπόν να έχετε προβλέψει τον όγκο των αιτημάτων, τον όγκο των εργασιών το οποίο θα δεχτεί για να μη φτάσουμε στο σημείο τώρα να λέμε γιατί οι φοροτεχνικοί αποκλείουν το ΚΕΦΟΔΕ- θα έπρεπε να πάτε ένα βήμα παραπέρα και τους πολίτες στους οποίους έχετε την ευθύνη να κυβερνάτε, να τους δώσετε πέρα από τις υποχρεώσεις και δικαιώματα.

Τι εννοώ; Εμπιστευτείτε τους πολίτες. Εμπιστευτείτε τους φοροτεχνικούς και δώστε τους το δικαίωμα πράξεις τις οποίες κάνει σήμερα η ΑΑΔΕ, να τις κάνουν μόνοι τους. Τι θέλω να πω; Διακοπές επιχειρήσεων, ενάρξεις επιχειρήσεων, μεταβολές, να μην χρειάζεται να στείλουμε το αίτημα στο ΚΕΦΟΔΕ και το ΚΕΦΟΔΕ να καθυστερεί. Θα σας πω εγώ προσωπική εμπειρία, γιατί παίρνω την τσάντα μου και πηγαίνω στο ΚΕΦΟΔΕ. Έχω δέκα αιτήματα, τα οποία δεν έχουν διεκπεραιωθεί. Μάλιστα. Υπάρχει ένας κύριος ο όποιος έρχεται εκεί, γράφει τον αριθμό πρωτοκόλλου του αιτήματος και μου λέει: «Μάλιστα θα εξυπηρετηθείτε, δεν ξέρω πότε, όταν αναλάβει κάποιος συνεργάτης του ΚΕΦΟΔΕ τη συγκεκριμένη εντολή».

Αυτό γίνεται. Δηλαδή πέρα από το γεγονός ότι καταργείται η ηλεκτρονική εξυπηρέτηση και πρέπει να πας εκεί, ο άνθρωπος ο οποίος είναι αρμόδιος εκεί είτε για θέματα φορολογίας εισοδήματος είτε για θέματα μητρώου απλά καταγράφει το αίτημα, υπό την έννοια, φαντάζομαι, ότι αυτός που ήρθε βιάζεται λίγο περισσότερο. Αυτό βέβαια είναι ένα αυθαίρετο συμπέρασμα. Μπορεί να βιάζεται και κάποιος όποιος δεν έχει τη δυνατότητα να πάει και αυτόν πρέπει να εξυπηρετήσουμε, για αυτόν καλούμαστε, αυτόν ο όποιος δεν έχει τη δυνατότητα είτε να πληρώσει έναν λογιστή είτε δεν έχει τη δυνατότητα μετακίνησης για τον «α» ή «β» λόγο.

Άρα εμπιστευτείτε τις επιχειρήσεις, εμπιστευτείτε τους πολίτες, δώστε τους το δικαίωμα να αλλάζουν ηλεκτρονικά πράξεις τις οποίες διενεργεί τώρα το δημόσιο και επανδρώστε και τις υπηρεσίες των ΚΕΦΟΔΕ, για να μπορούν να φέρουν εις πέρας το δυσβάστακτο έργο το οποίο έχουν αναλάβει.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο συνάδελφο.

Φαντάζομαι ότι χρειάζεται πιο πρακτικές απαντήσεις.

Κύριε Υπουργέ, έχετε τον λόγο για τη δευτερολογία σας για τρία λεπτά.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Προφανώς ο στόχος είναι να μπορέσουμε να κάνουμε τις υπηρεσίες της ΑΑΔΕ πολύ πιο φιλικές για τους πολίτες και γι’ αυτό, το αντιλαμβάνεστε και εσείς, ότι το να μπορούν να υποβάλλονται τα αιτήματα ηλεκτρονικά συμβάλλει πάρα πολύ προς αυτή την κατεύθυνση από πάρα πολλές απόψεις. Αντιλαμβάνομαι πως ο πήχης όσον αφορά τις ηλεκτρονικές συναλλαγές για τη συγκεκριμένη Κυβέρνηση είναι πολύ ψηλά και δικαίως πρέπει να είναι ψηλά. Πλέον τέτοιου είδους διαδικασίες πρέπει να γίνονται σε πολύ γρηγορότερο χρονικό διάστημα από τρεις και πέντε μήνες, που είπατε στη δευτερολογία σας για τις καθυστερήσεις. Επαναλαμβάνω, δεν είναι ο στόχος μας να δημιουργήσουμε ψηφιακές ουρές αντί για φυσικές ουρές.

Όσον αφορά ειδικότερα τη στελέχωση του ΚΕΦΟΔΕ και την απαραίτητη μέριμνα για την απλοποίηση και επιτάχυνση των διεκπεραιώσεων που θίξατε, να σας ενημερώσω για την πάγια και διαρκή μέριμνα της Γενικής Διεύθυνσης Ανθρώπινου Δυναμικού και Οργάνωσης της ΑΑΔΕ που με συστηματική εργασία φροντίζουν για τη στελέχωση με το αναγκαίο προσωπικό όλων των υπηρεσιακών μονάδων της ΑΑΔΕ που χρήζουν ενίσχυσης με απώτερο στόχο, όπως είπα πιο πριν, την αποτελεσματική άσκηση του έργου τους με την εξυπηρέτηση των συναλλασσομένων και την προστασία του δημοσίου συμφέροντος εν γένει.

Συγκεκριμένα πρόκειται για μία δυναμική διαδικασία στο πλαίσιο της οποίας εξετάζονται διαρκώς και αναπτύσσονται όλες οι προβλεπόμενες από την κείμενη νομοθεσία δράσεις στελέχωσης, όπως η υποβολή αιτήματος για την προκήρυξη διαγωνισμών προς το ΑΣΕΠ, που έχει και την αρμοδιότητα διεξαγωγής τους άλλωστε, η συμμετοχή σε κύκλους κινητικότητας του ενιαίου συστήματος κινητικότητας και άλλες διαδικασίες.

Ειδικότερα δε για το ΚΕΦΟΔΕ Αττικής, που ρωτήσατε, οι προβλεπόμενες στον οργανισμό της ΑΑΔΕ οργανικές θέσεις είναι συνολικά διακόσιες ενενήντα, ενώ οι ήδη υπηρετούντες σε αυτό υπάλληλοι ανέρχονται σε διακόσιους σαράντα τρεις. Δηλαδή το ποσοστό κάλυψης των οργανικών θέσεων ανέρχεται στο 83,8%. Με την ολοκλήρωση των δράσεων στελέχωσης που βρίσκονται σε εξέλιξη αυτή τη στιγμή το ανωτέρω ποσοστό κάλυψης εκτιμάται ότι θα υπερβεί το 90% μέχρι το τέλος του έτους, άρα θα έχουμε περισσότερο προσωπικό και στο ΚΕΦΟΔΕ.

Τέλος, σε κάθε περίπτωση υπηρεσιακής αναδιοργάνωσης σχεδιάζονται και υλοποιούνται και έκτακτες δράσεις στελέχωσης για την επίτευξη της ομαλής μετάβασης στο νέο οργανωτικό σχήμα. Άρα ναι, προσπαθούμε να δούμε πώς μπορούμε άμεσα, εντός του έτους, να αυξήσουμε και το δυναμικό του ΚΕΦΟΔΕ για να μπορέσουμε να προχωρήσουμε πολύ πιο γρήγορα στην διεκπεραίωση των αιτημάτων που υπάρχουν.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την πέμπτη με αριθμό 22/7-10-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού με θέμα: «Άμεση ολοκλήρωση του έργου αντικατάστασης ταρτάν του Δημοτικού Αθλητικού Κέντρου (ΔΑΚ) Γάλλου Ρεθύμνου». Θα απαντήσει ο Αναπληρωτής Υπουργός Παιδείας, Θρησκευμάτων και Αθλητισμού κ. Ιωάννης Βρούτσης.

Κύριε συνάδελφε, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, το έργο αντικατάστασης του ταρτάν στο Δημοτικό Στάδιο Γάλλου, του μοναδικού σταδίου σε ολόκληρο τον Νομό Ρεθύμνου με ταρτάν, έχει μείνει ημιτελές. Οι εργασίες ξεκίνησαν τον Ιούνη του 2023. Η σύμβαση προέβλεπε ολοκλήρωση σε δώδεκα μήνες, αλλά το έργο διακόπηκε, αφού δεν υπήρχε η απαιτούμενη πίστωση.

Τώρα, σύμφωνα με την από 19 Φεβρουαρίου 2024 απάντηση που δόθηκε από το Υπουργείο σας σε ερώτηση του ΚΚΕ, το έργο περιλαμβάνεται στις μεταφορές των ενταγμένων έργων σε νέες συλλογικές αποφάσεις ένταξης λόγω της μεταφοράς της Γενικής Γραμματείας Αθλητισμού στο Υπουργείο Παιδείας, Θρησκευμάτων και Αθλητισμού.

Συγκεκριμένα, για το ιστορικό της υπόθεσης, ύστερα από είκοσι χρόνια χρήσης αποφασίστηκε να αντικατασταθεί το ταρτάν. Με την απόφαση του Υφυπουργού Ανάπτυξης στις 9 Απριλίου 2021 το έργο εντάχθηκε στο Πρόγραμμα Δημοσίων Επενδύσεων με χρηματοδότηση περίπου 1.000.000 ευρώ. Η απόφαση ένταξης όριζε μεταξύ άλλων ότι η Τράπεζα της Ελλάδος μπορεί από την υπογραφή της απόφασης να εκτελεί πληρωμές μέχρι του ύψους των πιστώσεων που εγκρίνονται για το συγκεκριμένο έργο του Γάλλου, όπως και άλλα έργα. Ωστόσο ο Δήμος Ρεθύμνου προχώρησε τις σχετικές διαδικασίες δεσμεύοντας 358.337 ευρώ από τον δημοτικό προϋπολογισμό του 2023 και συμβασιοποιώντας το έργο στις 13 Απριλίου 2023 με το ποσό του 1.238.760 ευρώ.

Βέβαια είναι ένα ερώτημα εάν ο δήμαρχος ήξερε ότι το έργο είχε απενταχθεί από τον προκάτοχό σας και παρ’ όλα αυτά ξεκίνησε το έργο. Το λέω αυτό διότι οι εργασίες ξεκίνησαν τον Ιούνη του 2023, αλλά στην 1η Σεπτεμβρίου 2023, που πήγε για εξόφληση το πρώτο ένταλμα πληρωμής 230.245 ευρώ, διαπιστώθηκε πως στον σχετικό λογαριασμό δεν υπήρχαν παρά μόνο τα χρήματα που είχε βάλει ο δήμος με αποτέλεσμα ο εργολάβος να διακόψει τις εργασίες.

Σε ένα έργο ζωτικής σημασίας για τον αθλητισμό όλου του Νομού Ρεθύμνου, για τους νέους αθλητές που καθημερινά κοπιάζουν στις αθλητικές εγκαταστάσεις και για τους υποψήφιους των πανελληνίων, από τις οποίες πολλά κρίνονται συνολικά για τη ζωή τους, σε ένα έργο με συμβασιοποιημένη διάρκεια δώδεκα μήνες μολονότι έχουν ήδη περάσει επτά-οκτώ μήνες δεν υπάρχει καμμία εξέλιξη σχετικά με το συγκεκριμένο έργο, που επαναλαμβάνω είναι ζωτικής σημασίας. Το γεγονός αυτό έχει αρνητικές συνέπειες. Προκαλεί ταλαιπωρία στους αθλητές του στίβου στο Ρέθυμνο, σε δεκάδες υποψήφιους των πανελληνίων εξετάσεων σε γυμναστικές ακαδημίες, αστυνομικές και στρατιωτικές σχολές που εξετάζονται σε αθλήματα, αλλά από τον Ιούνιο του 2023 δεν μπορούν να προπονηθούν και να προετοιμαστούν για τα εξεταζόμενα αγωνίσματα. Αυτό βεβαίως προκαλεί τη δικαιολογημένη απογοήτευση και αγωνία όλων των παιδιών, των οικογενειών τους, αλλά και όλου του αθλητικού κόσμου στο Ρέθυμνο.

Σας ρωτάμε λοιπόν, κύριε Υπουργέ, τι μέτρα θα πάρει η Κυβέρνηση για να χρηματοδοτηθεί επειγόντως το έργο, να συνεχιστούν και να ολοκληρωθούν το ταχύτερο οι εργασίες, για να αποκατασταθεί η λειτουργία του Δημοτικού Σταδίου Γάλλου και τι άλλα επιπλέον μέτρα θα πάρετε, προκειμένου να επιλυθούν ζητήματα που αφορούν την χρηματοδότηση τέτοιων σημαντικών έργων.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Συντυχάκη, ευχαριστώ πολύ για την ερώτηση, και για αυτή και για την επόμενη, γιατί θα μου δοθεί η ευκαιρία μέσα από αυτές τις δύο ερωτήσεις να κάνω και μία γενικότερη τοποθέτηση για το ζήτημα των αθλητικών εγκαταστάσεων όσον αφορά τη δημιουργία τους, τη λειτουργία τους, την εγκατάστασή τους και τον τρόπο με τον οποίο αποφασίζεται μια αθλητική εγκατάσταση να γίνει σε έναν δήμο σε σχέση πάντα με την πολιτική απόφαση του Υπουργού Αθλητισμού.

Όλα αυτά που διαβάσατε είναι ακριβή. Κρατώ στα χέρια μου από το Υπουργείο Αθλητισμού το ιστορικό της υπόθεσης, το οποίο για λόγους συντομίας και κατανόησης περισσότερο του κόσμου που βλέπει δεν θα το επαναλάβω. Συμφωνώ και με τις παρατηρήσεις σας και με το ιστορικό που διαβάσατε.

Εν συντομία λοιπόν κάποια στιγμή αποφασίζεται να γίνει το στάδιο του Γάλλου, για το οποίο συμφωνώ και εγώ και επιβεβαιώνω την αναγκαιότητά του για τον Νομό Ρεθύμνου. Έπρεπε, πρέπει και θα γίνει. Θα καταλάβετε το σκεπτικό μου. Η απόφαση αυτή έρχεται να υλοποιηθεί μέσα από την απόφαση του τότε Υφυπουργού να ενταχθεί στο Πρόγραμμα Δημοσίων Επενδύσεων, στην αποδοχή εκ μέρους του δήμου και μία προγραμματική σύμβαση. Για λόγους που δεν έχει και τόσο νόημα τώρα -αστοχίες και αβλεψίες του παρελθόντος, ας τις αφήσουμε, δεν ωφελούν να τις ανασύρουμε- έγιναν πραγματικά λάθη. Το αφήνω όμως αυτό, γιατί μας ενδιαφέρει το μέλλον και τι θα γίνει από δω και πέρα, όπως πολύ σωστά θέσατε στο ερώτημά σας.

Δεν μπορεί σήμερα να ληφθεί απόφαση μονομερώς από το Υπουργείο και να πει το Υπουργείο: «Ναι, θα έρθουμε να χρηματοδοτήσουμε το έργο το οποίο έχει γίνει αυτή τη στιγμή και το υπόλοιπο» διότι υπάρχει νομικό πρόβλημα. Δεν μπορεί να συμβεί αυτό, δεν γίνεται νομικά. Ξέρουμε από δημόσια διοίκηση. Δεν το επιτρέπει η διαδικασία ούτε του Υπουργείου ούτε η διοικητική διαδικασία. Άρα τι μπορεί να γίνει από δω και πέρα;

Στόχος μας είναι να φτιαχτεί το γήπεδο του Γάλλου. Έγινε ένα πρόβλημα στο παρελθόν, αλλά θέλουμε να το διορθώσουμε. Επιβεβαιώνω και εγώ ότι πρέπει να γίνει.

Άρα αυτό, κύριε Συντυχάκη, το οποίο πρέπει να κάνουμε αυτήν τη στιγμή είναι σε συνεννόηση με τον δήμο να γίνει μία νέα μελέτη για το υπόλοιπο του μη εκτελεστού έργου, αυτή η μελέτη να έρθει στο Υπουργείο Αθλητισμού και εγώ δεσμεύομαι να την αναλάβει εξολοκλήρου το Υπουργείο Αθλητισμού, να κλείσει και να ολοκληρώσει το έργο. Αυτή είναι η πρόταση. Δεν μπορούμε να κάνουμε κάτι άλλο εκτός από αυτό. Έχει εξεταστεί το θέμα από κάθε πλευρά. Πρέπει να γίνει το έργο το συγκεκριμένο. Η μόνη σωστή οδός, η πιο γρήγορη οδός είναι αυτή που περιγράφω τώρα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχετε τον λόγο, κύριε Συντυχάκη, για τρία λεπτά για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, απ’ ό,τι φαίνεται, όντως υπήρξαν αστοχίες, λάθη, όπως είπατε, αλλά σε καμμία περίπτωση δεν φταίνε οι αθλητές, οι οικογένειες των παιδιών που καλούνται να δώσουν τις συγκεκριμένες εξετάσεις για τις πανελλήνιες στις αστυνομικές, στρατιωτικές σχολές και ούτω καθεξής.

Σε απάντησή σας στις 22 Φεβρουαρίου 2024 σε αίτημα κατάθεσης εγγράφων που καταθέσαμε την 1η Φεβρουαρίου 2024, μας λέτε ότι δεν έχει μεταφερθεί στο εθνικό πρόγραμμα ανάπτυξης της Γενικής Γραμματείας Αθλητισμού το συγκεκριμένο έργο ύψους 1 εκατομμυρίου περίπου και ότι, μόλις ολοκληρωθεί η μεταφορά των έργων στο Υπουργείο Παιδείας Θρησκευμάτων και Αθλητισμού λόγω του προεδρικού διατάγματος 77/2023, τότε θα ενταχθεί.

Το προεδρικό διάταγμα, κύριε Υπουργέ, αφορούσε τη μετονομασία του Υπουργείου Παιδείας και Θρησκευμάτων σε Υπουργείο Παιδείας, Θρησκευμάτων και Αθλητισμού, όπου εκεί μεταφέρονταν όλες οι αρμόδιες υπηρεσίες, η Γενική Γραμματεία Αθλητισμού, η Διεύθυνση Οικονομικής Υποστήριξης Τομέα Αθλητισμού κ.λπ.. Άρα, λοιπόν, με το που θα ολοκληρωνόταν αυτή η διαδικασία, τότε θα γινόταν η μεταφορά των συγκεκριμένων έργων. Δεν το κάνατε. Δηλαδή, το προεδρικό διάταγμα δεν έχει υλοποιηθεί ακόμα; Είναι ένα ερώτημα. Έχουν περάσει οκτώ μήνες.

Δεύτερο ζήτημα, για να δείτε ότι οι ευθύνες είναι των προκατόχων σας, αλλά οι ευθύνες έχουν και μια συνέχεια, γιατί η κυβερνητική πολιτική έχει μία συνέχεια, το κράτος έχει συνέχεια, αυτή η πολιτική έχει μία συνέχεια. Σας θυμίζω, λοιπόν, ότι πριν από οκτώ μήνες μαζί με τον κ. Γιάννη Κεφαλογιάννη, τον Βουλευτή Ρεθύμνου, είχατε δεσμευτεί ότι το αμέσως επόμενο διάστημα θα προχωρήσει η ενσωμάτωση του έργου στην επόμενη συλλογική απόφαση ένταξης. Κοροϊδεύατε τότε και σας το λέω εντίμως. Κοροϊδεύατε, διότι έχουν περάσει οκτώ μήνες. Σήμερα στην πρωτολογία σας λέτε κάτι άλλο, ότι δεν επιτρέπεται νομικά να προχωρήσετε στη χρηματοδότηση.

Άρα, λοιπόν, έχει πολύ μεγάλη σημασία να μας δώσετε και συγκεκριμένα χρονοδιαγράμματα πότε θα υλοποιηθούν αυτά τα οποία λέτε. Διότι καλά είναι τα χρονοδιαγράμματα, όταν τα λέτε προεκλογικά, και σας δείχνω εδώ το σχέδιο για την Κρήτη 2030 της Κυβέρνησης της Νέας Δημοκρατίας ύψους 7,7 δισεκατομμυρίων ευρώ 25-1-2023, όταν στο Ηράκλειο ο Πρωθυπουργός μαζί με τον κ. Σκέρτσο και τον κ. Αρναουτάκη παρουσίαζαν όλα αυτά τα έργα των 7,7 δισεκατομμυρίων και μεταξύ αυτών ήταν και η αποκατάσταση του ταρτάν στο Δημοτικό Αθλητικό Κέντρο Γάλλου. Άρα εδώ η ευθύνη δεν είναι απλά του προκατόχου σας. Είναι ευθύνη κυβερνητική, είναι του Πρωθυπουργού, είναι του κ. Σκέρτσου, άρα είναι και δική σας.

Τώρα το τι θα κάνετε θα κριθεί. Εγώ δεν μπορώ να σας πω τώρα, στη δευτερολογία μου. Προφανώς, πρέπει να εξορθολογιστούν πράγματα. Προφανώς, πρέπει να τεθούν κριτήρια ποιος πρέπει να λαμβάνει χρηματοδότηση, ποιες είναι οι πραγματικές ανάγκες ενός δήμου μιας περιοχής. Και τα λέω αυτά, διότι η συντήρηση και επισκευή των αθλητικών υποδομών αλλά και η κατασκευή νέων αθλητικών εγκαταστάσεων όπου χρειάζονται, είναι ζωτικής σημασίας, αλλά χρειάζονται υλικοτεχνικές υποδομές που να ανταποκρίνονται στις σύγχρονες ανάγκες της ελληνικής κοινωνίας και με επαρκή χρηματοδότηση από τον κρατικό προϋπολογισμό.

Και τέλος, γνωρίζετε πάρα πολύ καλά τη θέση μας ότι ο αθλητισμός, κατά την άποψή μας, πρέπει να αποτελεί καθολικό κοινωνικό δικαίωμα των παιδιών και των νέων όλων των ευπαθών κοινωνικών ομάδων, που σημαίνει ότι είναι το υπ’ αριθμόν ένα πρωταρχικό κριτήριο που πρέπει να θέτεις, έτσι ώστε να διαμορφώνεις, να δημιουργείς υποδομές σύγχρονες που να καλύπτουν τις πραγματικές ανάγκες.

Υπό αυτή την έννοια, λοιπόν, οι ευθύνες είναι δεδομένες και καλείστε μέσα σε ένα συγκεκριμένο χρονοδιάγραμμα να μας πείτε πότε θα ολοκληρωθεί αυτή η διαδικασία του ταρτάν στο Δημοτικό Στάδιο Ρεθύμνου.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Το θέμα είναι να υπάρχουν τα χρήματα.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ο κ. Συντυχάκης, πάντα με την αίσθηση του κόμματος που εκπροσωπεί, μοιράζει χρήματα τα οποία μπορεί να βρει δεν ξέρω από πού και νομίζει ότι μπορεί να τάζει ελεύθερα. Αυτός είναι ο ρόλος του κόμματος του χρόνια τώρα. Όμως, η πραγματικότητα είναι διαφορετική. Έχουμε να κάνουμε με μια κυβέρνηση που είναι και υπεύθυνη και συνεπής σε αυτά που λέει. Εγώ σας περιέγραψα με απόλυτη ειλικρίνεια και ο χαρακτηρισμός που είπατε ότι είπα ψέματα νομίζω ότι δεν ήταν σωστός, γιατί ήμουν απόλυτα ειλικρινής. Στη δημόσια διοίκηση, ξέρετε ότι καμμιά φορά μέσα στην πολυπλοκότητα των διαδικασιών διαμορφώνονται και μερικές φορές προβλήματα τα οποία έρχονται από το πουθενά, εμφανίζονται ξαφνικά, αλλά η πολιτική είναι για να τα λύνει και να τα ξεπερνά. Αυτό λέγεται εντιμότητα, υπευθυνότητα και αποφασιστικότητα. Και αυτό σας περιέγραψα, λοιπόν, στην τοποθέτησή μου.

Επαναλαμβάνω, λοιπόν:

Πρώτον, το ταρτάν πρέπει να γίνει στο γήπεδο του Γάλλου και θα γίνει.

Δεύτερον, το χρονοδιάγραμμα είναι αυτό που περιγράψατε. Θα γίνει το επόμενο διάστημα, μέσα σε αυτό που αναδείξατε λίγο πριν στη Βουλή και είναι και δέσμευση κυβερνητική.

Τρίτον, ναι, υπήρξε ένα πρόβλημα από το παρελθόν το οποίο έφερε τη μετάπτωση του να μην μπορεί να γίνει στο νέο πρόγραμμα δημοσίων επενδύσεων. Και αυτό, λοιπόν, δεν μπορεί να υλοποιηθεί με τη διαδικασία αυτή που περιγράψατε πριν. Πρέπει να πάμε σε έναν καινούργιο δρόμο. Αυτός ο δρόμος είναι συγκεκριμένος. Σας τον είπα. Θα μας ακούσει κι ο δήμαρχος. Συνομιλώ με τον δήμαρχο.

Τώρα στο πλαίσιο αυτό η λύση είναι μία: Θα υπάρξει μελέτη, όπως γίνεται για όλα τα αθλητικά έργα, από τον Δήμο Ρεθύμνου για το υπόλοιπο ανεκτέλεστο έργο. Αυτή τη μελέτη θα την παραλάβει το Υπουργείο Αθλητισμού και θα την υλοποιήσει 100%. Νομίζω ότι, αφού έχουμε την αρχική μελέτη, είναι πιο εύκολο να γίνει και αυτή η συμπληρωματική μελέτη του ανεκτέλεστου έργου. Τα λεφτά τα έχουμε στο Υπουργείο Αθλητισμού και θα χρηματοδοτήσουμε τη μελέτη της υλοποίησης.

Αυτό είναι. Μην το κάνετε, λοιπόν, μεγάλο πολιτικό ζήτημα, κύριε Συντυχάκη. Καλά κάνετε την ερώτηση, γιατί εδώ στη Βουλή πρέπει όλα να τα κουβεντιάζουμε κι όλα τα λέμε. Πρώτος εκτιμώ την αναγκαιότητα να εκτελεστεί. Ναι, με τον Γιάννη Κεφαλογιάννη, τον συνάδελφό μου, ο οποίος ενδιαφέρεται και αυτός για τον νομό του, έχουμε συνομιλήσει, έχουμε δει το πρόβλημα και θα το αντιμετωπίσουμε και μόλις τώρα σας περιέγραψα με απόλυτο τρόπο το πώς θα λυθεί το πρόβλημα. Και νομίζω ότι θα λυθεί μέσα στο χρονοδιάγραμμα που περιγράψατε εσείς ο ίδιος πριν.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την έκτη με αριθμό 23/7-10-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκηπρος τον Υπουργό Παιδείας, Θρησκευμάτων και Αθλητισμούμε θέμα: «Για την απαράδεκτη κατάσταση στο Παγκρήτιο Στάδιο στο Ηράκλειο Κρήτης».

Παρακαλώ πολύ, κύριε συνάδελφε, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, το Παγκρήτιο Στάδιο Ηρακλείου κατασκευάστηκε το 2004 για τους Ολυμπιακούς Αγώνες και παραδόθηκε προς χρήση στον Δήμο Ηρακλείου, ο οποίος μετά από την παράδοση προς χρήση φέρει την αρμοδιότητα και ευθύνη για τη λειτουργία και συντήρηση του έργου. Το 2015 ένα ισχυρό κύμα κακοκαιρίας ξήλωσε το δυτικό στέγαστρο του σταδίου, το οποίο χρειάστηκε σχεδόν οκτώ χρόνια, για να αποκατασταθεί και κόστισε περίπου 2 εκατομμύρια ευρώ. Στις 21 Σεπτεμβρίου αναδείχτηκε για ακόμα μία φορά το σοβαρό πρόβλημα που υπάρχει στη συντήρηση, λειτουργία και ασφάλεια του Παγκρητίου Σταδίου, μιας από τις χρυσοπληρωμένες από τον ελληνικό λαό ολυμπιακές υποδομές. Κατά τη διάρκεια εργασιών απομάκρυνσης, πάνελ από το στέγαστρο έπεσε πάνω στο τζάμι του δημοτικού γυμναστηρίου στην ανατολική πλευρά του σταδίου με φανερό τον κίνδυνο σοβαρού ατυχήματος, καθώς το δημοτικό γυμναστήριο είναι χώρος πολυσύχναστος.

Η εικόνα εγκατάλειψης, μαρασμού και επικινδυνότητας του σταδίου ως συνέπεια μιας συνεχόμενης αντιλαϊκής πολιτικής των κυβερνήσεων, με την ανοχή και τη στήριξη της δημοτικής και περιφερειακής αρχής διαχρονικά, έχει επισημανθεί αρκετές φορές στο παρελθόν. Από τύχη δεν θρηνήσαμε θύματα μετά από αποκολλήσεις τμημάτων του στεγάστρου τον Ιανουάριο του 2024, καθώς και με τις ζημιές στην τοιχοποιία, τις αποκολλήσεις κομματιών τσιμέντου, με ό,τι αυτό συνεπάγεται για την ασφάλεια των απειλούμενων.

Πέρα από την έλλειψη συντήρησης, η υποδομή του Παγκρήτιου Σταδίου αφέθηκε χωρίς το αναγκαίο προσωπικό, που στη συντριπτική του πλειοψηφία πρόκειται για συμβασιούχους στο πλαίσιο μιας πολιτικής ανακύκλωσης της ανεργίας.

Σε αυτά προστίθενται τα ήδη γνωστά προβλήματα των γεννητριών, οι οποίες δεν πληρούν τις σύγχρονες προδιαγραφές των σταδίων, καθώς και της συνολικότερης χρηματοδότησης για τα λειτουργικά έξοδα του σταδίου.

Όσον αφορά στην κρατική χρηματοδότηση, δεν υλοποιήθηκε ποτέ η προγραμματική σύμβαση με την οποία η Γενική Γραμματεία Αθλητισμού ανέλαβε την υποχρέωση να καταβάλει 300.000 ευρώ στον δήμο για τη συντήρηση του σταδίου, άλλες 100.000 ευρώ για τη διοργάνωση αθλητικών εκδηλώσεων και ακόμα 500.000 ευρώ με την υπογραφή της σύμβασης. Επίσης, ενώ μέχρι το 2011 το Υπουργείο Πολιτισμού θα αναλάμβανε τα έξοδα συντήρησης του σταδίου, αυτό τελικά δεν έγινε.

Με την παραπάνω, λοιπόν, κατάσταση, το Παγκρήτιο Στάδιο αυτή τη στιγμή δεν μπορεί να φιλοξενήσει αγώνες πανελλαδικής και πανευρωπαϊκής εμβέλειας, ενώ η άδεια της προσωρινής λειτουργίας έληξε στις 30 Σεπτεμβρίου.

Οι αυξημένες ανάγκες για τη χρήση του Παγκρήτιου Σταδίου, με τη φιλοξενία δεκάδων αθλημάτων αλλά και σωματείων στους χώρους κάτω από τις κερκίδες, καθιστά επιτακτική την ανάγκη να ληφθούν άμεσα μέτρα στο στάδιο για ένα ασφαλές και προσβάσιμο περιβάλλον για όλους τους αθλητές, τα σωματεία τους και τον λαό του Ηρακλείου. Και βέβαια, αυτό που απαιτείται είναι η πρόσληψη του μόνιμου προσωπικού, με σκοπό την απρόσκοπτη λειτουργία των αθλητικών εγκαταστάσεων.

Κύριε Υπουργέ, το Παγκρήτιο Στάδιο, όπως και άλλα στάδια περιφερειακά, αποτελεί στολίδι για τον κρητικό λαό, από τα χρήματα του οποίου φτιάχτηκε και τις ανάγκες του οποίου για άσκηση θα έπρεπε να καλύπτει. Η καταστροφή του σκέπαστρου, που έβαλε σε κίνδυνο τους επισκέπτες και τους αθλούμενους, που ξεπερνάνε τους δύο χιλιάδες καθημερινά -προσέξτε- είναι η κορυφή του παγόβουνου στα προβλήματα λειτουργίας και συντήρησης που αντιμετωπίζουν οι εγκαταστάσεις.

Σας ρωτάμε, λοιπόν, τι μέτρα προτίθεστε να πάρετε, έτσι ώστε να λυθούν όλα τα παραπάνω προβλήματα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Συντυχάκη, βάλατε ένα γενικότερο ζήτημα για τον αθλητισμό και τις αθλητικές εγκαταστάσεις και όχι για το Ηράκλειο, για το οποίο θα σας απαντήσω. Και ευχαριστώ για την ερώτηση.

Ας ξανακάνω μία επανάληψη κάποιων πραγμάτων, τα οποία χρειάζεται να τα φωτίζουμε, κύριε Πρόεδρε, περισσότερο.

Κύριε Συντυχάκη, οι αθλητικές εγκαταστάσεις της χώρας μας δεν είναι στην καλύτερη δυνατή κατάσταση που θα θέλαμε να είναι. Επιδίωξή μας είναι να βελτιώνουμε συνεχώς αυτές τις εγκαταστάσεις, να τις κάνουμε όσο το δυνατόν καλύτερες και να χρηματοδοτούμε εγκαταστάσεις αθλητικές γι’ αυτό το οποίο πιστεύω -νομίζω ότι εκφράζω όλες τις πτέρυγες της Βουλής- είναι το κορυφαίο, το πιο σημαντικό, ο αθλητισμός στην Ελλάδα, που πρέπει να τον καταστήσουμε πολύ ψηλά ως πολιτική προτεραιότητα. Γιατί, μην ξεχνάμε -το έχω πει πολλές φορές στη Βουλή- ότι ως Έλληνες πρέπει να είμαστε πολύ περήφανοι γιατί στη χώρα μας γεννήθηκε το πιο μεγάλο κοινωνικοοικονομικό γεγονός της ανθρωπότητας, οι Ολυμπιακοί Αγώνες.

Αυτό, λοιπόν, κατά έναν τρόπο αποτελεί και μια δέσμευση προς όλο το πολιτικό σύστημα ότι ο αθλητισμός, που γεννήθηκε στην Ελλάδα, να είναι πρώτος σε υψηλή προτεραιότητα.

Οι αθλητικές εγκαταστάσεις στη χώρα μας βρίσκονται σε μία κατάσταση –επαναλαμβάνω- η οποία μπορεί να μην είναι τέλεια, αλλά συνεχώς βελτιούμενη. Και πράγματι, το τελευταίο διάστημα, κύριε Συντυχάκη, οι χρηματοδοτήσεις για τα δεκαεπτά εθνικά αθλητικά κέντρα τα οποία ανήκουν κάτω από τη θεσμική ευθύνη του Υπουργείου Αθλητισμού γνωρίζουν πρωτόγνωρη χρηματοδότηση όσο ποτέ στο παρελθόν.

Συγκεκριμένα, θα σας αναφέρω, για να καταγραφεί στα Πρακτικά, ότι, παραδείγματος χάριν, το «Καυταντζόγλειο» έχει αύξηση του προϋπολογισμού από το 2023 150%. Μόνιμη! Τα Εθνικά Αθλητικά Κέντρα Θεσσαλονίκης έχουν 48,87% μόνιμη αύξηση στον προϋπολογισμό. Το Πανηπειρωτικό Αθλητικό Κέντρο Ιωαννίνων έχει 81,43%. Το Εθνικό Αθλητικό Κέντρο Ηρακλείου έχει 23,66%. Το Αθλητικό Κέντρο Χανίων έχει 19,5%. Το Εθνικό Αθλητικό Κέντρο Λάρισας έχει 75,32%. Το Παμπελοποννησιακό Εθνικό Αθλητικό Κέντρο Πατρών έχει 76,47%. Το ΟΑΚΑ έχει 68,36%. Το ΣΕΦ έχει 60,61%. Το καταθέτω στα Πρακτικά. Θα ήθελα να το πάρει ο κ. Συντυχάκης.

(Στο σημείο αυτό ο Αναπληρωτής Υπουργός Παιδείας, Θρησκευμάτων και Αθλητισμού κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προσέξτε. Οι χρηματοδοτήσεις αυτές είναι αύξηση του προϋπολογισμού του 2023 για το 2024. Αυτές οι αυξήσεις των προϋπολογισμών είναι χρήματα τα οποία πλέον μπαίνουν ως πόροι στο ταμείο των εθνικών αθλητικών κέντρων. Αλλά, την επόμενη μέρα δεν γίνονται έργα, δεν μπορούν να γίνουν την επόμενη μέρα. Χρειάζονται μελέτες -γιατί είναι δημόσιο χρήμα-, οι οποίες υλοποιούνται στη βάση της εκτέλεσής τους. Γίνεται δημοπρασία κ.λπ..

Άρα τα χρήματα αυτά, όπως γίνεται, παραδείγματος χάριν, σε όλα τα εθνικά αθλητικά κέντρα αυτή τη στιγμή με τους πόρους που δώσαμε, είναι για μελέτες και βελτίωση των αθλητικών εγκαταστάσεων. Και έχω πει πολλές φορές ότι το ΟΑΚΑ πολύ σύντομα θα γίνει πολύ καλύτερο από το 2004 που φιλοξένησε τους πρώτους Ολυμπιακούς Αγώνες.

Όσον αφορά στην άλλη πλευρά, στη χρηματοδότηση του αθλητισμού, κύριε Συντυχάκη, υπάρχουν σταθεροί πόροι από το Υπουργείο Αθλητισμού, δεν έχουν αλλάξει. Χρηματοδοτούμε τις ομοσπονδίες με κριτήρια διαφανή, συγκεκριμένα, μετρήσιμα, βάσει αλγορίθμου.

Και κάτι ακόμα. Εδώ και τρία χρόνια για πρώτη φορά στην ιστορία του ελληνικού αθλητισμού δόθηκαν στον αθλητισμό της χώρας μας, επαγγελματικό και ερασιτεχνικό, 200 εκατομμύρια ευρώ -200 εκατομμύρια ευρώ!-, 70 εκατομμύρια ευρώ κάθε χρόνο μέσα από τη φορολόγηση του στοιχήματος, πόροι δηλαδή, που δεν είχαν δοθεί στο παρελθόν. Άρα, να μην είμαστε άδικοι. Η πολιτεία μεριμνά, η πολιτεία φροντίζει, η πολιτεία χρηματοδοτεί.

Πάω τώρα στο πιο εξειδικευμένο ερώτημα, το οποίο αφορά στο Ηράκλειο.

Εγώ καταλαβαίνω την κοινοβουλευτική αναγκαιότητα να θέσετε ένα ερώτημα για την περιοχή σας και καλά κάνετε, το επαναλαμβάνω. Αυτή η ομορφιά του κοινοβουλευτικού διαλόγου. Όμως, κύριε Συντυχάκη, το συγκεκριμένο ερώτημα που μου κάνατε δεν ανήκει ως αρμοδιότητα στο Υπουργείο Αθλητισμού. Έχουν προηγηθεί και άλλες ερωτήσεις Βουλευτών πριν από εσάς. Ανήκει στον Δήμο του Ηρακλείου, δεν ανήκει στο Υπουργείο Αθλητισμού. Και ως εκ τούτου, δεν μπορώ να απαντήσω εξειδικευμένα για ένα ζήτημα το οποίο δεν είναι αρμοδιότητα του Υπουργείου Αθλητισμού, αλλά είναι κατ’ εξοχήν θέμα του Δήμου Ηρακλείου.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, θα συμφωνήσουμε ότι δεν είναι στην καλύτερη δυνατή κατάσταση οι αθλητικές εγκαταστάσεις στη χώρα. Βέβαια, ο προκάτοχός σας, ο κ. Αυγενάκης, έλεγε ότι έκανε «επανάσταση» με την πολιτική που ασκούσε η Κυβέρνηση της Νέας Δημοκρατίας και ο ίδιος. Έχει αλλάξει κάτι μήπως και τώρα λέτε ότι δεν υπήρχε τότε πραγματική «επανάσταση», αλλά έχουμε σοβαρά προβλήματα στις αθλητικές εγκαταστάσεις;

Λέτε ότι είναι υψηλής προτεραιότητας ο αθλητισμός. Καλές είναι οι προσδοκίες, αλλά δεν φτάνουν οι προσδοκίες.

Η Κυβέρνηση, αντί να λαμβάνει μέτρα, «πετάει την μπάλα στην κερκίδα». Αυτό κάνετε και εσείς σήμερα, αποποιείστε τις ευθύνες σας. Ακολουθείτε αυτή τη γνωστή τακτική της αλληλομετάθεσης των ευθυνών μεταξύ των βαθμίδων του κράτους, το οποίο λειτουργεί γρήγορα και αποτελεσματικά όταν πρόκειται για τα συμφέροντα των ομίλων και πάντα κολλάει στη μοιρασιά των αρμοδιοτήτων όταν πρόκειται για λαϊκές ανάγκες, ώστε αυτές να διαχέονται, ενώ είναι ενιαίες οι ευθύνες κεντρικού και τοπικού κράτους γι’ αυτή την αντιλαϊκή πολιτική που υλοποιείτε.

Μιλήσατε για έργα τα οποία έχετε κάνει, για το ότι έχετε χρηματοδοτήσει κ.λπ..

Θα σας πω μόνο για το «Καυταντζόγλειο», επειδή αναφερθήκατε σε αυτό. Το μισό «Καυταντζόγλειο» δεν λειτουργεί. Το πάνω διάζωμα είναι κλειστό. Το ξέρετε αυτό; Άρα, λοιπόν, τι κάνετε; Δηλαδή, προσπαθείτε να εξωραΐσετε μία κατάσταση με απαρίθμηση έργων-μπαλώματα για αποσπασματικές συντηρήσεις, για τα επείγοντα προβλήματα, χωρίς, όμως, να δίνετε ουσιαστικές λύσεις –προσέξτε- για δημόσιες δωρεάν αθλητικές υποδομές για όλους με κρατική ευθύνη και χρηματοδότηση.

Η μόνη πολιτική δύναμη που είχε αντιταχθεί στο πέρασμα των ολυμπιακών δομών και αθλητικών εγκαταστάσεων στους δήμους ήταν το Κομμουνιστικό Κόμμα Ελλάδας. Και σήμερα επαληθεύεται ότι αυτό πρέπει να είναι στην αποκλειστική ευθύνη του κράτους, και για τη λειτουργία και για τη χρηματοδότηση και για τη συντήρηση και πάει λέγοντας. Να δοθούν, δηλαδή, κονδύλια του κρατικού προϋπολογισμού για τη συντήρηση και αναβάθμιση όλων των αθλητικών χώρων του νησιού μας.

Εγώ δεν θα σας πάω πολύ μακριά, αλλά θα επανέλθω σε κάποιες άλλες επίκαιρες ερωτήσεις και για το γυμναστήριο της Αλικαρνασσού, το κλειστό γυμναστήριο «Μελίνα Μερκούρη», το κλειστό γυμναστήριο Πατελών, που κι αυτά έχουν αρκετά προβλήματα.

Την ίδια στιγμή λοιπόν που το «Παγκρήτιο» έκλεινε, οι εκλεγμένοι και του ΠΑΣΟΚ και της Νέας Δημοκρατίας και του ΣΥΡΙΖΑ, που είναι εδώ στα έδρανα κ.λπ., ή σε ρόλο Αντιπολίτευσης, είχαν επιβαρύνει τον λαό του Ηρακλείου αυξάνοντας και στους δήμους και τις περιφέρειες τα δημοτικά τέλη στο όνομα της ανταποδοτικότητας.

Η λειτουργία ξέρετε πολύ καλά του «Παγκρήτιου» σταδίου απέκτησε ανταποδοτικό χαρακτήρα με τη διαχείρισή του να έχει παραδοθεί στη Δημοτική Ανώνυμη Εταιρεία Ανάπτυξης Αθλητισμού Ηρακλείου και τη χρήση του να είναι επί πληρωμή για τα αθλητικά σωματεία, που σημαίνει μεγαλύτερη οικονομική ασφυξία για τα αθλητικά σωματεία και για καθέναν που αθλείται και πληρώνει έξτρα στο «Παγκρήτιο» εκτός από τη συνδρομή του στο σωματείο στο όνομα της ανταποδοτικότητας των γηπέδων. Σε κάθε περίπτωση θεωρούμε ότι ο αθλητισμός, κύριε Υπουργέ, δεν είναι πολυτέλεια. Δεν είναι πολυτέλεια η ύπαρξη σύγχρονων αθλητικών υποδομών με αποτέλεσμα πρωταθλητές και άλλοι αθλητές να προπονούνται σε αντίξοες συνθήκες -το ξέρετε αυτό;- χωρίς να υπάρχει καμμία από τις προϋποθέσεις που είναι αναγκαίες για την προπόνησή τους. Θέλετε να σας αναφέρω χαρακτηριστικά πρωταθλητές, όπως ο Χρήστος Φραντζεσκάκης, ο Μιχάλης Αναστασάκης, που κάνουν προπονήσεις στα χωράφια; Μιλάμε για αθλητές υψηλού επιπέδου. Το γνωρίζετε αυτό; Χρόνια τώρα. Για να μη μιλήσουμε για τον αθλητισμό για τα άτομα με αναπηρία που με ευθύνη όλων των Κυβερνήσεων το κράτος το έχει μετατρέψει σε πολυτέλεια. Σχεδόν ουτοπία ο αθλητισμός για τα άτομα με ειδικές ανάγκες.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Σε κάθε περίπτωση εμείς θα δώσουμε τη μάχη έτσι ώστε να υπάρχει ασφαλής απομάκρυνση και αποκατάσταση του στεγάστρου. Δεν δεσμευτήκατε γι’ αυτά τα ζητήματα. Πετάξατε επαναλαμβάνω την μπάλα στην κερκίδα, στον δήμο. Έγκριση κονδυλίου για έργα τοιχοποιίας, ενεργειακή αναβάθμιση που να καλύπτουν τις σύγχρονες ανάγκες του σταδίου, αντικατάσταση γεννητριών και ιδιαίτερα του ηλεκτρολογικού κομματιού και προσλήψεις προσωπικού για την απρόσκοπτη λειτουργία των αθλητικών εγκαταστάσεων.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Συντυχάκη.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ο κ. Συντυχάκης, κύριε Πρόεδρε, δεν απέφυγε, δυσκολευόμενος να απαντήσει επί της ουσίας και να τοποθετηθεί για το συγκεκριμένο ζήτημα που μου έθεσε, να βγάλει αυτό το γεωμετρικό περίγραμμα για τον Δήμο του Ηρακλείου και να πάει σε μια γενική πολιτική τοποθέτηση αποκαλύπτοντας τις ιδεολογικές και πολιτικές του σκέψεις.

Ο αθλητικός παράδεισος που ευαγγελίζεστε, κύριε Συντυχάκη, αν ω μη γένοιτο κυβερνούσατε ή αν κυβερνούσατε, θα γύριζαν τον αθλητισμό στους δρόμους να παίζουν μπάλα τα παιδιά και τα γήπεδα να είναι χωράφια. Αυτό θα ήταν. Διότι δεν θα είχατε διασφαλίσει πόρους.

**ΕΜΜΑΝΟΥΗΛ ΣΥΝΤΥΧΑΚΗΣ:** Το αποδείξαμε στις πρώην σοσιαλιστικές χώρες. Έτσι ήταν στη Σοβιετική Ένωση;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Συντυχάκη, παρακαλώ, δεν σας διέκοψε κανείς.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Εσείς, κύριε Συντυχάκη, θα μας οδηγούσατε η μπάλα να παίζεται στους δρόμους. Δεν έχετε καταλάβει τις μεγάλες αλλαγές στην Ελλάδα; Τα εθνικά αθλητικά κέντρα τα οποία γίνανε; Όλες οι αθλητικές εγκαταστάσεις οι οποίες γίνανε οι οποίες βεβαίως θέλουν συνεχώς πρόοδο, αναβάθμιση, εξέλιξη. Αλλά έτσι είναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Περίμενα οτιδήποτε άλλο αλλά όχι αυτό.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Εμείς σηκώνουμε συνεχώς τον πήχη μπροστά, πιο ψηλά και περνάμε από πάνω, γιατί βλέπουμε τα προβλήματα, χρηματοδοτούμε προτεραιοποιώντας τι πρέπει να γίνει και ερχόμαστε και λύνουμε προβλήματα.

Μου βάλατε σαν παράδειγμα το «Καυταντζόγλειο». Πόσες φορές σας έχω απαντήσει για το «Καυταντζόγλειο». Εκατόν πενήντα τοις εκατό αύξηση του προϋπολογισμού. Μου λέτε για την άνω κερκίδα σε έναν άνθρωπο που έχω πάει δέκα φορές και έχω πει «το «Καυταντζόγλειο» θα γίνει το ΟΑΚΑ της βορείου Ελλάδος». Πράγματι. Γιατί έκλεισε το «Καυταντζόγλειο» και με ποιανού ευθύνη; Με δική μου ευθύνη. Τον Σεπτέμβριο του 2023 δεν υπέγραψε για πρώτη φορά μια υπουργική απόφαση βάσει της οποίας, κύριε Πρόεδρε, έθεσα ως προτεραιότητα την ασφάλεια. Υπήρχε μία, λάθος για μένα, αντιμετώπιση της άδειας λειτουργίας των αθλητικών εγκαταστάσεων που γινόταν με υπογραφή του Υφυπουργού, παλιά. Και αυτό γινόταν για δεκαετίες. Δεν το είχατε αναδείξει, κύριε Συντυχάκη, ποτέ αυτό. Άδεια ασκήσεως λειτουργίας αθλητικών εγκαταστάσεων με απλή υπογραφή που δινόταν παράταση. Το ανέτρεψα αυτό. Έθεσα δύο όρους. Πυρόσβεση και στατική επάρκεια. Αποτέλεσμα ήταν δεκάδες αθλητικές εγκαταστάσεις της χώρας να κλείσουν μετά την υπουργική απόφαση που υπέγραψα. Ανάμεσά τους και το «Καυταντζόγλειο». Δεν είχε ούτε πυρασφάλεια ούτε στατική επάρκεια.

Τα πρώτα λεφτά τα οποία πήγαν στο «Καυταντζόγλειο» το οποίο ήταν κλειστό ήταν για να αντιμετωπίσουν μία νέα πραγματικότητα. Οι αθλητικές εγκαταστάσεις πριν πούμε οτιδήποτε πρέπει να είναι ασφαλείς. Άρα, λοιπόν, στατική επάρκεια έχει ήδη το μισό «Καυταντζόγλειο». Έτσι μπήκε ο «Ηρακλής» μέσα. Αποκαταστήσουμε τη στατική επάρκεια και είμαστε σε ένα διαγωνισμό 800 χιλιάδων ευρώ για την πυρασφάλεια. Θα αποκτήσει για πρώτη φορά πυρασφάλεια το «Καυταντζόγλειο».

Εάν θέλετε να κάνετε κριτική για το παρελθόν να κάνετε. Είναι καλοδεχούμενη. Αλλά δεν είμαστε εδώ για να μιλάμε για το παρελθόν. Να μιλάμε για το μέλλον. Ναι, οι αθλητικές εγκαταστάσεις της χώρας από δω και εφεξής θα λειτουργούν με ασφάλεια.

Μιλήσατε για τον Φραντζεσκάκη. Τον έχω δει και στο γραφείο μου και μάλιστα δύο φορές. Είναι ένα ζήτημα το οποίο θα το δούμε και έχει δρομολογηθεί η επίλυσή του. Αλλά δεν είμαι σήμερα εδώ για να μιλήσω για την επίλυση του ζητήματος του κ. Φραντζεσκάκη, που έχει απόλυτο δίκιο, για τα Χανιά. Έχει το παιδί αυτό μαζί με άλλους αθλητές την ανάγκη ενός ειδικού σταδίου ρίψεων. Το έχουμε δρομολογήσει όμως. Δεν θα πάρετε σήμερα την απάντηση εδώ.

Για το θέμα όμως του Ηρακλείου γιατί τα μπερδεύετε; Γιατί κάνετε αυτό το ανακάτεμα και δημιουργείτε μια σύγχυση; Το θέμα του Ηρακλείου και του γηπέδου, που λέτε, αφορά αμιγώς τον δήμο του Ηρακλείου. Δεν είναι υπεύθυνο το Υπουργείο Αθλητισμού εφ’ όλης της ύλης. Θα μπορούσατε να απευθυνθείτε σε άλλο Υπουργείο και να ζητήσετε από εκεί ερώτηση για να δείτε για την εξέλιξη του συγκεκριμένου σταδίου. Όχι, λοιπόν, κύριε Συντυχάκη, δεν είναι έτσι όπως τα λέτε. Προοδεύουμε, αναπτυσσόμαστε, βελτιωνόμαστε. Δεν λέμε ότι ζούμε σε έναν παράδεισο αλλά πρέπει να πούμε ότι συγκριτικά με τις δικές τους πολιτικές όπως εξαγγέλλετε, είναι πολύ καλύτερα και θα είναι πολύ καλύτερα στο μέλλον με όλες αυτές τις χρηματοδοτήσεις για τον αθλητισμό που έρχονται για πρώτη φορά.

Δύο παρατηρήσεις -κύριε Πρόεδρε, επιτρέψτε μου- οι οποίες είναι αναγκαίες. Ευαγγελίζεστε έναν αθλητισμό δημόσιο, καθολικό. Δεν είναι έτσι, κύριε Συντυχάκη. Οι αθλητικές εγκαταστάσεις, τα αθλητικά σωματεία πρέπει να πληρώνουν. Δεν γίνεται διαφορετικά. Πρέπει να υπάρχει τιμοκατάλογος και όποιος μπαίνει μέσα και επισκέπτεται τις αθλητικές εγκαταστάσεις, για να υπάρχει βιωσιμότητα, πρέπει να πληρώνουν. Γι’ αυτό, λοιπόν, στο τελευταίο νομοσχέδιο το οποίο έφερα -και εδώ για πρώτη φορά- έφερα κατάλογο οφειλών και όσοι δεν ανταποκρίνονται, είτε επαγγελματικές, είτε ερασιτεχνικές ομάδες, σωματεία, στις υποχρεώσεις τους απέναντι στα εθνικά αθλητικά κέντρα, θα παρακρατείται από την επιδότηση που περιέγραψα πριν, αυτά τα 200 εκατομμύρια.

Δεν υπάρχουν χρήματα ανεξέλεγκτα τα οποία αυτή τη στιγμή μπορούμε να υποσχόμαστε. Γι’ αυτό μας εμπιστεύεται το κόσμος. Γιατί είμαστε υπεύθυνοι και ρεαλιστές. Και δεν ανεβαίνουμε στα σύννεφα να λέμε πράγματα εξωπραγματικά. Πατάμε στη γη. Κι επειδή πατάμε στη γη μας εμπιστεύεται ο κόσμος και είναι αυτή η πραγματικότητα.

Και κάτι ακόμα κλείνοντας. Κύριε Πρόεδρε, επιτρέψτε μου. Πρέπει μεταξύ κράτους και δήμων να υπάρξει μια άλλη αντίληψη για το πού χτίζουμε τις αθλητικές εγκαταστάσεις, πως τις χτίζουμε. Δεν μπορεί ανεξέλεγκτα από δω και πέρα μπαίνοντας και στη νέα προγραμματική περίοδο από το 2026 και μετά, να ακολουθούμε την ίδια πολιτική η οποία αφορά την επιλογή του Υπουργού που έχει καλή σχέση με έναν δήμαρχο να αποφασιστεί να φτιαχτεί μια αθλητική εγκατάσταση. Πρέπει να υπάρξουν κριτήρια και αξιολόγηση. Πού χτίζω; Πού δημιουργώ αθλητική εγκατάσταση; Γιατί τη δημιουργώ; Με τι κριτήρια τη δημιουργώ; Και με τι κριτήρια έρχεται ο δήμος να πει ότι θα την αποδεχτεί και με τι όρους βιωσιμότητας. Δεν φτιάχνω μια αθλητική εγκατάσταση απλά.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Πρέπει να τη συντηρήσω και να έχει και όρους βιωσιμότητας. Αυτές είναι οι σκέψεις μου.

Ευχαριστώ και πάλι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συζητηθεί η τρίτη με αριθμό 21/7-10-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Περιβάλλοντος και Ενέργειας με θέμα: «Επίδομα επικίνδυνης και ανθυγιεινής εργασίας στους εργαζόμενους των Δασικών Υπηρεσιών».

Θα απαντήσει ο Υφυπουργός Περιβάλλοντος και Ενέργειας, κ. Νικόλαος Ταγαράς.

Έχετε τον λόγο, κύριε συνάδελφε, για δυο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Το θέμα, κύριε Υπουργέ, αφορά στο δάσος και στους προστάτες του. Κατ’ εξοχήν προστάτης του δάσους είναι η δασική υπηρεσία και οι εργαζόμενοί της, βέβαια. Πριν από ένα μήνα, λοιπόν, η δική σας Κυβέρνηση έβγαλε μια κοινή υπουργική απόφαση με την οποία χορηγείτε το επίδομα της επικίνδυνης και ανθυγιεινής εργασίας για τις δασικές υπηρεσίες της γενικής γραμματείας δασών του Υπουργείου Περιβάλλοντος και Ενέργειας. Για τη δασική υπηρεσία. Θυμίζουμε για όσους μας ακούνε ότι αυτό το επίδομα η συγκυβέρνηση των ΣΥΡΙΖΑ και ΑΝΕΛ το 2018 ή το είχε συρρικνώσει ή ακόμα και το είχε καταργήσει στον δημόσιο τομέα σε ορισμένες κατηγορίες.

Θα ήθελα να με ακούει ο κύριος Υπουργός.

Το επίδομα αυτό που δίνει η Κυβέρνηση έρχεται ως αποτέλεσμα αγώνων των εργαζομένων, για να μην ξεχνιόμαστε.

Ωστόσο, αυτή η υπουργική απόφαση δεν συμπεριλαμβάνει το σύνολο των εργαζομένων στις δασικές υπηρεσίες και δημιουργεί, έτσι, εργαζόμενους πολλών ταχυτήτων, ακόμα και στις ειδικότητες οι οποίες συμπεριλαμβάνονται σε αυτήν την κοινή υπουργική απόφαση. Την ίδια στιγμή, αμφισβητείται ακόμα και η ενιαία εφαρμογή της καταβολής αυτού του επιδόματος για τις κατηγορίες της ίδιας, τις οποίες προβλέπει αυτή η υπουργική απόφαση για λόγους δημοσιονομικής στενότητας, όπως λέτε.

Κοιτάξτε, είναι πραγματικά προκλητικός ο αποκλεισμός -δεν βρίσκω άλλη λέξη- από την καταβολή αυτού του επιδόματος για τις ειδικότητες των οδηγών, για τις ειδικότητες των Τεχνολόγων της Γεωπονίας της Φυτικής Παραγωγής, αλλά και για την ειδικότητα των Τοπογράφων Μηχανικών ΤΕ. Και είναι προκλητικό και εξοργιστικό γιατί αυτοί οι άνθρωποι μέχρι να βγει αυτή η ΚΥΑ, ήταν δικαιούχοι αυτού του επιδόματος αφού είναι δασικοί υπάλληλοι, βέβαια, σύμφωνα με τον νόμο που ισχύει από το 2015.

Πραγματικά, δεν μπορούμε να κατανοήσουμε αυτή την ενέργεια της Κυβέρνησης, αυτόν τον αποκλεισμό αυτών των εργαζομένων. Αποτελεί, πραγματικά, ένα μνημείο σκοπιμότητας και θα καταθέσω εδώ στα Πρακτικά, με το τέλος της ερώτησης, τις επιστολές ανθρώπων, εργαζομένων, οδηγών και Τοπογράφων Μηχανικών ΤΕ.

Ξέρετε, όλες αυτές οι ειδικότητες, οι εργαζόμενοι στις δασικές υπηρεσίες, κύριε Υπουργέ, και φαντάζομαι ότι το γνωρίζατε, παίρνουν ενεργό μέρος στην προστασία του δασικού πλούτου της χώρας μας είτε με άμεσο είτε με έμμεσο τρόπο και δεν μπορεί καμμία κυβέρνηση να τους αποκλείει από αυτό το επίδομα.

Γι’ αυτό, λοιπόν, και σας ρωτάμε να μας εξηγήσετε -γιατί μας ακούνε αυτή τη στιγμή αρκετοί από τους εργαζόμενους αυτούς- για ποιον λόγο αποκλείετε τους οδηγούς, τους Τεχνολόγους Γεωπονίας Φυτικής Παραγωγής, τους Τοπογράφους Μηχανικούς ΤΕ, από το επίδομα επικίνδυνης και ανθυγιεινής εργασίας; Δεν εξηγώ γιατί είναι επικίνδυνη και ανθυγιεινή η εργασία αυτή, το καταλαβαίνουν όλοι, μιας και όλοι αυτοί είναι δασικοί υπάλληλοι και το δικαιούνταν το επίδομα και τι μέτρα σκοπεύετε να πάρετε ως Κυβέρνηση έτσι, ώστε, το σύνολο των εργαζομένων στις δασικές υπηρεσίες, κύριε Υπουργέ, οι οποίοι συμμετέχουν βεβαίως στη δασοπροστασία, συμπεριλαμβανομένων και αυτών των ειδικοτήτων, να πάρουν αυτό το επίδομα.

Σας ευχαριστώ πολύ.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κύριε Υφυπουργέ, έχετε τον λόγο για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, πράγματι όλοι οι δασικοί υπάλληλοι, όπως, αναφερθήκατε και εσείς, έχουν σημαντικό ρόλο και συμμετέχουν στην προστασία του περιβάλλοντος ειδικότερα στο δασικό περιβάλλον. Είναι σίγουρα επικίνδυνη και ανθυγιεινή η εργασία, σε συνθήκες, μάλιστα, που μέσα και από την κλιματική αλλαγή συνεχώς αυξάνει σε συχνότητα αλλά και σε ένταση τα φαινόμενα τα οποία έχουμε να χειριστούμε. Άρα αντιλαμβάνομαι και συμφωνώ και εγώ από την πλευρά μου ότι θα πρέπει δίκαια όλα αυτά, τα οποία δικαιούνται οι δασικοί υπάλληλοι που προσφέρουν αυτές τις υπηρεσίες, να τύχουν και του ανάλογου επιδόματος.

Σε αυτή την κατεύθυνση, γνωρίζετε το πώς έχει εξελιχθεί η διαδικασία. Από το 2012 η κοινή υπουργική απόφαση που είχαμε όπως και εσείς γνωρίζετε και αναφέρατε, υπήρχε το δικαίωμα επί ίσοις όροις όλοι οι δασικοί υπάλληλοι να λαμβάνουν αυτό το επίδομα επικίνδυνης και ανθυγιεινής εργασίας.

Το 2018 εξελικτικά και για προσαρμογή σε απαιτήσεις της ευρωπαϊκής νομοθεσίας ξεκίνησε μια επιτροπή, η Επιτροπή Μεταρρύθμισης Επικίνδυνων και Ανθυγιεινών Επιδομάτων, όπου θα έπρεπε να εισηγείται προς το Γενικό Λογιστήριο του Κράτους για το ποιοι και με ποιο ύψος επιδόματος θα μπορούν να επιδοτηθούν. Ήρθε, όμως, η απόφαση -ακριβώς πριν ένα μήνα υπεγράφη και δημοσιεύθηκε στις 13 Σεπτεμβρίου- όπου πράγματι δεν συμπεριλαμβάνει ειδικότητες στις οποίες αναφερθήκατε και εσείς.

Εμείς από την πλευρά μας, γιατί γνωρίζετε ότι είναι κοινή υπουργική απόφαση, υπογράφεται και από τον Υπουργό Περιβάλλοντος και Ενέργειας αλλά και από τον Υπουργό Οικονομικών -και όχι μόνο- και από άλλους Υπουργούς, έχουμε ζητήσει μετά την απόφαση που εξεδόθη πριν από έναν μήνα και δεν περιλαμβάνει ειδικότητες, παράδειγμα ΔΕ οδηγών, να συμμετέχουν και αυτοί για λόγους ίσης αντιμετώπισης και δικαιοσύνης σε κάτι που, πράγματι, ενέχει κινδύνους σε σχέση με την προσφορά τους και το έργο τους, πολύ περισσότερο που τα τελευταία χρόνια και μετά την υπαγωγή των δασικών υπηρεσιών όπως γνωρίζετε από τις αποκεντρωμένες υπηρεσίες στο Υπουργείο Περιβάλλοντος και Ενέργειας και στους υπαλλήλους τους δασικούς της Γενικής Γραμματείας του Υπουργείου, αλλά και στις περιφερειακές διοικήσεις.

Μάλιστα, όπως γνωρίζετε για την πρώτη κατηγορία αυξήθηκε το ποσό του επιδόματος από τα 105 ευρώ στα 150 ευρώ. Όχι ότι λύνει τα προβλήματα, αλλά για να δοθεί έστω και συμβολικά και στα πλαίσια των δυνατοτήτων το μήνυμα ότι σεβόμαστε και αναγνωρίζουμε και το ρόλο και το έργο, αλλά και την επικινδυνότητα των υπηρεσιών που προσφέρουν.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό κ. Ταγαρά.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΔΕΛΗΣ:** Ευχαριστώ.

Χαρακτηρίσατε, κύριε Υπουργέ, δίκαιο το αίτημα της ένταξης και αυτών των κατηγοριών των εργαζομένων. Το κρατάμε αυτό. Ασχοληθήκατε με το ιστορικό της υπόθεσης αυτών των επιδομάτων, που είχαν μεγάλες περιπέτειες βέβαια τα προηγούμενα χρόνια. Στο τέλος καταλήξατε ότι δεν το υπογράψατε μόνο εσείς, το υπουργείο σας, αλλά ότι το υπογράφουν και άλλα υπουργεία. Δείξατε την κατανόησή σας, μόνο που, κύριε Υπουργέ, δεν αρκεί αυτή η κατανόηση. Είναι ζήτημα κυβερνητικό, να συνεννοηθείτε μεταξύ σας στην Κυβέρνηση και εφόσον ένα Υπουργείο αναγνωρίζει -και μάλιστα το καθ’ ύλην αρμόδιο Υπουργείο αναγνωρίζει- το δίκαιο του αιτήματος, παρακαλώ πάρα πολύ να διορθωθεί αμέσως αυτή η κοινή υπουργική απόφαση -δεν είναι και δύσκολο- και να χορηγηθεί αυτό το επίδομα σε αυτούς οι οποίοι αποκλείονται και οι οποίοι -επαναλαμβάνω- το παίρνανε.

Εμείς δεν είμαστε μεμψίμοιροι. Πράγματι, κάνετε ένα βήμα μπρος με τη χορήγηση αυτού του επιδόματος, αλλά ταυτόχρονα κάνετε δύο βήματα πίσω, αποκλείοντας κατηγορίες εργαζομένων οι οποίες το παίρνανε το επίδομα και οι όποιες ειδικότητες -και θέλω να σταθώ λιγάκι σε αυτό- είναι πολύ κρίσιμες για τη δασοπροστασία.

Τι να πούμε για τους οδηγούς, κύριε Υπουργέ; Να πούμε ότι διατρέχουν τους ίδιους κινδύνους και ότι μεταφέρουν εκεί στο πεδίο εργασίας τους δασολόγους, τους δασοπόνους, τους δασοφύλακες; Δηλαδή, πώς σας φαίνεται αυτό; Σε ένα αυτοκίνητο ο οδηγός να μην παίρνει αυτό το επίδομα και ο δασολόγος να το παίρνει. Δεν ακούγεται και πολύ λογικό, με συγχωρείτε. Ή τι να πούμε για τους ΤΕ της Γεωπονίας Φυτικής Παραγωγής που βρίσκονται καθημερινά και αυτοί στα δάση για τον έλεγχο της υγείας των δασικών οικοσυστημάτων, αρκετά από τα οποία δεν βρίσκονται και στην καλύτερη κατάσταση, το ξέρετε. Μου έρχεται πρόχειρο τώρα το παράδειγμα του Σέιχ Σου, είναι βέβαια ένα περιαστικό δάσος, ωστόσο δάσος είναι και αυτό που έχει πολύ σοβαρά προβλήματα με το φυλλοφάγο. Ή τι να πούμε για τους τοπογράφους μηχανικούς ΤΕ που βρίσκονται στα δασικά έργα, στα τμήματα προστασίας, είναι υπεύθυνοι για την επίβλεψη έργων στο βουνό, για την προστασία του δάσους; Αυτοί είναι οι προστάτες του δάσους, οι πρώτοι και καλύτεροι προστάτες του δάσους και τους εξαιρείτε από αυτό το επίδομα; Αν είναι δυνατόν.

Είναι, λοιπόν, χρέος -νομίζω- της Κυβέρνησης τις επόμενες ημέρες να αλλάξει αυτήν την κοινή υπουργική απόφαση και να τους συμπεριλάβει. Εάν δεν το κάνετε, τότε νομίζω ότι είστε υπόλογοι και ακολουθείτε μία πολιτική η οποία επιδιώκει στο «διαίρει και βασίλευε» μέσα στους ίδιους εργασιακούς χώρους, με ό,τι αυτό βεβαίως μπορεί να σημαίνει για τη δασοπροστασία, παρά το φιλότιμο και παρά το ότι αυτοί οι άνθρωποι δίνουν κυριολεκτικά κάθε μέρα και την ψυχή τους για τη δουλειά τους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή. Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, δεν έχουμε κανέναν λόγο να διαιρέσουμε εργαζομένους για την προσφορά του καθενός σε ένα κοινό πεδίο που ενέχει σίγουρα την επικινδυνότητα που αναφερθήκατε και που αναγνωρίζω και εγώ προσωπικά. Θέλω να σας πω, επειδή έχω ζήσει στο πεδίο πάρα πολλές φορές, από τη διαδρομή μου στην αυτοδιοίκηση που την έχω υπηρετήσει σε όλα τα επίπεδα της, γνωρίζω και γνωρίζω πολύ καλά, παράδειγμα τη συμβολή και τη συμμετοχή των οδηγών που αναφερθήκατε που μεταφέρουν όλους αυτούς που συμμετέχουν στο πεδίο και στη δράση κάτω από πολύ δύσκολες και επικίνδυνες συνθήκες, που -όπως είπα και πριν λόγω των φαινομένων κλιματικής κρίσης- έχουν γίνει ακόμη πιο έντονα.

Άρα πρέπει να αποδοθεί δικαιοσύνη, να αναγνωρίσουμε στον καθέναν ανάλογα με αυτό το οποίο προσφέρει και τον βαθμό επικινδυνότητας που εκτίθεται στο πεδίο να λαμβάνει και αυτό που πράγματι δικαιούται χωρίς διαχωρισμούς και χωρίς εξαιρέσεις.

Είπα πριν -και θέλω να είμαι προσεκτικός- για την έννοια της κοινής υπουργικής απόφασης. Την ανέφερα επειδή δεν είναι αρμοδιότητα μας για το τελικό κείμενο και μάλιστα το οικονομικό κομμάτι και χρήζει συζήτησης αλλά και αποδοχής από τους υπόλοιπους και ειδικά από το Υπουργείο Οικονομικών για το Γενικό Λογιστήριο του κράτους. Δεν άφησα κάποιο υπονοούμενο, απλώς είπα μέχρι εκεί που μου επιτρέπεται και που μπορώ αυτή τη στιγμή ότι εμείς από την πλευρά μας έχουμε ζητήσει να επαναξιολογηθεί η τελευταία απόφαση και αυτή που στο πεδίο αποδεδειγμένα συμμετέχουν μαζί με τους άλλους στον ίδιο κίνδυνο για επιχειρησιακές κινήσεις να τύχουν της ανάλογης στήριξης με το επίδομα το οποίο αναφερθήκατε και αναφέρθηκα και εγώ.

Άρα είναι υπό επαναξιολόγηση και θέλω να πιστεύω ότι η δικαιοσύνη σε αυτούς που προσφέρουν και που δικαιούνται θα τους αποδοθεί.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Πριν συνεχίσουμε, η Βουλευτής κ. Αγγελική Δεληκάρη ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Επίσης, η Βουλευτής κ. Μαριλένα Σούκουλη - Βιλιάλη ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε με την πέμπτη με αριθμό 7/7-10-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Δημητρίου Τζανακόπουλου προς τον Υπουργό Προστασίας του Πολίτη με θέμα: «Πότε θα αντιμετωπίσει επιτέλους η Κυβέρνηση τα συνεχιζόμενα περιστατικά αστυνομικής βίας;».

Θα απαντήσει ο Υφυπουργός Προστασίας του Πολίτη, ο κ. Ανδρέας Νικολακόπουλος.

Έχετε τον λόγο, κύριε συνάδελφε, για δύο λεπτά για την πρωτολογία σας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα ήθελα, κύριε Υφυπουργέ, μια και ο κύριος Υπουργός, ο κ. Χρυσοχοΐδης, δεν έχει το σθένος να εμφανιστεί στη Βουλή για να απαντήσει ο ίδιος προσωπικά, δηλαδή για να ρωτήσω τον ίδιο, ρωτώ εσάς αν γνωρίζετε τα παρακάτω ονόματα: Σαμπάνης Νίκος, Φραγκούλης Κώστας, Μιχαλόπουλος Χρήστος, Μάγγος Βασίλης. Είναι μερικά μόνο από τα ονόματα των νεκρών που αφήνει πίσω της η Ελληνική Αστυνομία με Υπουργό τον κ. Χρυσοχοΐδη και Πρωθυπουργό τον κ. Μητσοτάκη. Σε αυτά πρέπει να προστεθούν ο εικοσάχρονος Σύριος μετανάστης που άφησε την τελευταία του πνοή το 2023 και αναρίθμητοι ανώνυμοι άλλοι.

Πριν από δεκαπέντε περίπου μέρες ο φρικτός κατάλογος, η μακάβρια λίστα, μεγάλωσε κι άλλο. Ο Μοχάμεντ Καμράν Ασίκ μετά από οκτώ ημέρες εξαφάνισης, μετά από οκτώ ημέρες που η οικογένειά του και οι δικηγόροι του τον αναζητούσαν μάταια βρέθηκε βασανισμένος και νεκρός στο γραφείο τελετών στο οποίο τον είχαν οδηγήσει οι αστυνομικοί του Αστυνομικού Τμήματος του Αγίου Παντελεήμονα. Σε αυτό το διάστημα των οκτώ ημερών οδηγήθηκε τρεις φορές στα δικαστήρια, μεταφέρθηκε σε τουλάχιστον πέντε αστυνομικά τμήματα, αφέθηκε -σύμφωνα με την αφήγηση της Αστυνομίας- για μια ώρα τουλάχιστον ελεύθερος, αλλά δεν επικοινώνησε ποτέ με τους συγγενείς του, με τους δικηγόρους του, με συναδέλφους του, με τους εργοδότες του, ενώ ξέρουμε πάρα πολύ καλά ότι διέμενε στην Ελλάδα σχεδόν είκοσι χρόνια, μιλούσε πολύ καλά ελληνικά, είχε τη δυνατότητα ο ίδιος να επικοινωνήσει με πολλούς ανθρώπους τους οποίους γνώριζε στη χώρα, είχε μόνιμη στέγη και πάρα πολλά ένσημα. Δεν επικοινώνησε, λοιπόν, με κανέναν, ενώ τα προσωπικά του αντικείμενα είχαν εξαφανιστεί για πάρα πολλές μέρες. Σύμφωνα με την ιατροδικαστική έρευνα προκύπτει ότι το σώμα του βρέθηκε με πολλαπλούς μώλωπες, εκδορές από χειροπέδες και με σαφή σημάδια βασανισμού μετά από δύο γύρους μάλιστα ξυλοδαρμών.

Σε επίσκεψη, δε, κλιμακίου της Νέας Αριστεράς στο Αστυνομικό Τμήμα του Αγίου Παντελεήμονα διαπιστώσαμε και μας ενημέρωσαν οι εκεί αστυνομικοί και ο αξιωματικός υπηρεσίας ότι ο Μοχάμεντ Καμράν Ασίκ κρατούνταν στο μοναδικό κελί όπου δεν υπήρχαν κάμερες. Επίσης, προκύπτει από τη δημοσιογραφική έρευνα ότι την κρίσιμη εκείνη εβδομάδα το ΕΚΑΒ είχε κληθεί στο συγκεκριμένο αστυνομικό τμήμα για να περιθάλψει τρεις φορές δύο άλλους -πάλι πακιστανικής καταγωγής- μετανάστες. Περίεργα πράγματα.

Με δεδομένο, λοιπόν, ότι ο εκ του νόμου αρμόδιος φορέας, ο Εθνικός Μηχανισμός Διερεύνησης Περιστατικών Αστυνομικής Βίας του Συνηγόρου του Πολίτη σημειώνει σε εκθέσεις του ότι στα πέντε χρόνια λειτουργίας του έχουν καταγραφεί χίλια διακόσια περιστατικά αστυνομικής βίας τα οποία μάλιστα ο Συνήγορος του Πολίτη σημειώνει ότι αποτελούν απλώς και μόνο την κορυφή του παγόβουνου.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα ολοκληρώσω. Μιλάμε για έναν ακόμα νεκρό. Ένα λεπτό δεν θα δημιουργήσει και πολύ μεγάλο πρόβλημα στην πορεία εξέλιξης της συζήτησης στην Ολομέλεια.

Η Εθνική Επιτροπή Δικαιωμάτων του Ανθρώπου κάνει λόγο για επαναλαμβανόμενα περιστατικά αστυνομικής βίας και για ενδημική κουλτούρα ατιμωρησίας στην Ελληνική Αστυνομία, ενώ η Επιτροπή του Συμβουλίου της Ευρώπης για την πρόληψη των βασανιστηρίων σημειώνει το 2020 ότι η κακομεταχείριση από την αστυνομία παραμένει συχνή πρακτική σε όλη την επικράτεια και ότι το υφιστάμενο σύστημα διερεύνησης είναι αναποτελεσματικό, ενώ η χώρα μας έχει καταδικαστεί τουλάχιστον εκατό φορές από το Ευρωπαϊκό Δικαστήριο Δικαιωμάτων του Ανθρώπου για την εγκληματική πράξη των βασανιστηρίων από τις αστυνομικές αρχές.

Και τέλος, με δεδομένο ότι πάνω από το 95% των ΕΔΕ -ενόρκων διοικητικών εξετάσεων- καταλήγουν σε αρχειοθέτηση, πώς μπορούμε να εμπιστευτούμε εσάς, τον κ. Χρυσοχοΐδη, την Κυβέρνηση του κ. Μητσοτάκη και της Δεξιάς ότι δεν θα μεθοδεύσετε για άλλη μια φορά τη συγκάλυψη αυτού του φρικτού περιστατικού;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τζανακόπουλο.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, επειδή εκ των προτέρων φαίνεται και με την πρώτη διατύπωσή σας εδώ, αλλά και με την επίκαιρη ερώτηση που έχετε κάνει ότι εξαρχής υιοθετείτε μια εκδοχή για τον θάνατο του συγκεκριμένου προσώπου χωρίς μέχρι τώρα να έχει ολοκληρωθεί η έρευνα, χωρίς να δέχεστε οποιοδήποτε άλλο στοιχείο μέχρι τώρα υπάρχει. Αναφέρεστε επίσης σε εκθέσεις επίσημων θεσμικών φορέων, αξιόπιστων διεθνών και εγχώριων φορέων που λένε ότι επιβεβαιώνουν δήθεν ότι η αστυνομική βία είναι μια πρακτική της Αστυνομίας, χωρίς όμως να μιλάτε με συγκεκριμένα στοιχεία και χωρίς να μας τις δώσετε όλες αυτές τις εκθέσεις. Παρακαλώ να δώσετε όλες αυτές τις εκθέσεις και να τις καταθέσετε στα Πρακτικά.

Γι’ αυτόν τον λόγο είμαι υποχρεωμένος να σας πω τις βασικές αρχές που διέπουν τη λειτουργία της Ελληνικής Αστυνομίας και τις βασικές αρχές του Υπουργείου Προστασίας του Πολίτη, που βέβαια είναι η απόλυτη και απαρέγκλιτη τήρηση της θεμελιώδους αρχής της νομιμότητας και από αυτήν εκπορεύονται όλες οι ενέργειες των αστυνομικών οργάνων. Η παράβαση της αρχής αυτής συνιστά και ποινικό και πειθαρχικό παράπτωμα.

Τα ζητήματα της προστασίας των δικαιωμάτων των πολιτών και της συμπεριφοράς των αστυνομικών προς πολίτες είναι πρωταρχικής σημασίας για την πολιτική ηγεσία του Υπουργείου Προστασίας του Πολίτη και για την Ελληνική Αστυνομία, η οποία με σχετικές διαταγές προς τις περιφερειακές αστυνομικές υπηρεσίες έχει αναδείξει προς το ανθρώπινο δυναμικό της την αναγκαιότητα για τον απόλυτο σεβασμό της προσωπικότητας των πολιτών και των ατομικών ελευθεριών και δικαιωμάτων, αλλά βέβαια και της ίσης μεταχείρισης, χωρίς φυλετικές, εθνοτικές ή άλλες διακρίσεις. Ο έλεγχος κάθε παράνομης, αντικοινωνικής ή απρεπούς συμπεριφοράς αστυνομικών τόσο κατά την εκτέλεση των υπηρεσιακών τους καθηκόντων όσο και εκτός υπηρεσίας, γίνεται με συνεχή παρακολούθηση όλων των ανά την επικράτεια περιστατικών, αλλά και των καταγγελιών και πληροφοριών.

Αυτό γίνεται πρωτίστως, για την προάσπιση του κύρους των θεσμών, η διερεύνηση η πλήρης κάθε υπόνοιας παραβατικής συμπεριφοράς εκ μέρους του προσωπικού της Αστυνομίας. Διερευνώνται λοιπόν, όλες οι καταγγελίες, όλες οι αιτιάσεις για επίμεμπτες ενέργειες αστυνομικών. Η άσκηση δε δυσανάλογης ή παράνομης αστυνομικής βίας αποτελεί παράβαση υπηρεσιακού καθήκοντος και τα καταγγελλόμενα πάντοτε διερευνώνται από ποινικής και πειθαρχικής πλευράς.

Φροντίζουμε πάντα η έρευνα να γίνεται από αξιωματικούς που δεν έχουν καμμία διοικητική εξάρτηση με τις εμπλεκόμενες υπηρεσίες ή τους εμπλεκόμενους αστυνομικούς. Έχει επισημανθεί στα όργανα, τα οποία κάνουν τις διοικητικές εξετάσεις ότι κάθε έρευνα πρέπει να είναι εμπεριστατωμένη, διεξοδική, σχολαστική και όλες οι εύλογες ενέργειες που πρέπει να γίνουν, γίνονται σε κάθε περίπτωση. Πρέπει να είναι πραγματική και αποτελεσματική ώστε να οδηγήσει στον εντοπισμό και την τιμωρία των υπευθύνων κάθε φορά στην υπόθεση. Πρέπει να έχει τα εχέγγυα θεσμικής ανεξαρτησίας και γι’ αυτό σας είπα και πριν θα πρέπει αυτός που κάνει την έρευνα να μην έχει καμμία εξάρτηση με τον εμπλεκόμενο. Πρέπει να είναι γρήγορη, πρέπει να δίνει πειστική απάντηση για την προέλευση των τραυμάτων του θανάτου και αυτό γίνεται κυρίως μέσα από την ιατροδικαστική έκθεση και την ιατρική γνωμάτευση, βέβαια και από τα άλλα στοιχεία και παράλληλα πρέπει να ελέγχεται αν υπάρχει οποιαδήποτε ύπαρξη ρατσιστικού κινήτρου σε όποια συμπεριφορά. Όλα αυτά πάντοτε να ξέρετε ερευνώνται. Και ταυτόχρονα έχουμε δώσει ιδιαίτερη έμφαση στη διαρκή και επικαιροποιημένη εκπαίδευση και επιμόρφωση του προσωπικού της Ελληνικής Αστυνομίας. Στα εκπαιδευτικά δε προγράμματα που υπάρχουν, υπάρχουν θέματα προστασίας των δικαιωμάτων των πολιτών, που δίνουμε ιδιαίτερη έμφαση, καθώς και δεοντολογίας και τρόπους συμπεριφοράς των αστυνομικών. Στις εκπαιδεύσεις εστιάζουμε και σε θέματα αυτοάμυνας, αυτοπροστασίας, οπλοτεχνικής, σκοποβολής, μεταγωγής κρατουμένων και φρούρησης στόχων.

Στην δευτερολογία μου θα αναφερθώ και στο περιστατικό αυτό για το οποίο ήδη υπάρχουν δελτία τύπου της Ελληνικής Αστυνομίας. Εσείς όμως, φαίνεται ότι η δέχεστε την εκδοχή εξαρχής αυτή που είναι εις βάρος της Ελληνικής Αστυνομίας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε συνάδελφε έχετε τον λόγο για τρία λεπτά για τη δευτερολογία σας.

Παρακαλώ για τρία λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Η απάντηση, κύριε Πρόεδρε, που έλαβα είναι τουλάχιστον θλιβερή. Πριν από δέκα μέρες είχα καταθέσει τη σχετική ερώτηση και η ενημέρωση που είχα είναι ότι το αρμόδιο Υπουργείο χρειάζεται κάποιες μέρες για να προετοιμαστεί, έτσι ώστε να απαντήσει επί του συγκεκριμένου.

Στην πρωτολογία του ο κύριος Υφυπουργός δεν απάντησε σε τίποτα επί των συγκεκριμένων περιστατικών. Έκανε μια διάλεξη που θα άντεχε αποκλειστικά και μόνο σε εσωτερικό σεμινάριο της Ελληνικής Αστυνομίας για τις βασικές αρχές που υποτίθεται στη θεωρία διέπουν την εσωτερική έρευνα στις περιπτώσεις τέλεσης τέτοιου τύπου αυθαίρετων πράξεων, εγκλημάτων, βασανιστηρίων κ.λπ..

Επί του συγκεκριμένου όμως, θα του απαντήσω ότι πράγματι ο αξιωματικός του τρίτου ορόφου του τμήματος του Αγίου Παντελεήμονα που διεξάγει την έρευνα που αφορά τους αστυνομικούς του πρώτου ορόφου του τμήματος του Αγίου Παντελεήμονα δεν έχει καμμία διοικητική εξάρτηση από αυτούς. Είναι πραγματικότητα.

Τώρα, επειδή μου είπατε κύριε Υπουργέ, ότι δεν μίλησα με στοιχεία, νομίζω ότι οι εκθέσεις στις οποίες αναφέρθηκα και η λίστα των καταδικαστικών αποφάσεων από το Ευρωπαϊκό Δικαστήριο Δικαιωμάτων του Ανθρώπου έχει παραλήπτη το δικό σας Υπουργείο πρώτα και κύρια. Επομένως, αν ψάξετε στο αρχείο σας θα τις βρείτε όλες αυτές τις εκθέσεις του Συνηγόρου του Πολίτη, της Επιτροπής Αλιβιζάτου. Θα σας κάνω όμως, στη συνέχεια μερικές, μικρές επισημάνσεις για να σας υπενθυμίσω τι λένε.

Όμως, μου είπατε και κάτι άλλο, ότι δεν μίλησα με συγκεκριμένα περιστατικά και δεν αναφέρθηκα σε συγκεκριμένα περιστατικά. Θα αναφερθώ λοιπόν και επιτρέψτε μου, κύριε Πρόεδρε, σε μερικά περιστατικά από το 2019 μέχρι σήμερα.

Ξεκινώ από το 2019 λοιπόν, «υπόθεση Ινδαρέ». Την έχετε ακουστά; Έχετε υπ’ όψιν σας ότι ο κ. Ινδαρές αθωώθηκε πανηγυρικά για όλα όσα του προσήπτε η Ελληνική Αστυνομία μετά τον βάναυσο ξυλοδαρμό και βασανισμό που υπέστη από αυτή μέσα στο σπίτι του; Έχετε υπ’ όψιν σας για τον ξυλοδαρμό από Έλληνες αστυνομικούς της οικογένειας Καττή, σε ζωντανή μετάδοση το 2020; Θυμάστε το 2021 τον ξυλοδαρμό του νεαρού στη Νέα Σμύρνη, επίσης σε τηλεοπτική μετάδοση, απευθείας σε βίντεο; Τα έχετε δει όλα αυτά. Θυμάστε την υπόθεση το 2023 του Κώστα Μανιουδάκη ο οποίος αφήνει την τελευταία του πνοή κατά τη διάρκεια τυπικού ελέγχου της τροχαίας, ενώ η οικογένειά του καταγγέλλει ξυλοδαρμό; Θυμάστε στις 28 Οκτωβρίου του 2023 τον σοβαρό τραυματισμό δεκαεξάχρονης που φέρεται να ξυλοκοπήθηκε από ομάδες της ΟΠΚΕ; Ξέρετε το όνομα του Αντώνη Ζήβα, που βασανίστηκε στο Αστυνομικό Τμήμα Ομόνοιας; Τον Τυνήσιο μετανάστη που το 2022 και αυτός βασανίστηκε στο Αστυνομικό Τμήμα Ομόνοιας, ενώ κρατούνταν για ώρες γυμνός στο κελί του και αφού αφέθηκε ελεύθερος, αστυνομικοί με πολιτικά τον καταδίωξαν, τον ακολούθησαν και τελικά τον βασάνισαν; Τον βασανισμό του Σίμου Πρέλα που καταγγέλλει ότι βασανίστηκε από την Ασφάλεια Καβάλας; Τον δεκαεπτάχρονο Σ., στο Αστυνομικό Τμήμα της Μήλου, όπου γύρισε σπίτι του, στη μητέρα του με σπασμένα τα δόντια;

Στους θανάτους αναφέρθηκα ήδη στην πρωτολογία μου. Νίκος Σαμπάνης, Κώστας Φραγκούλης, Χρήστος Μιχαλόπουλος. Ξέρετε ότι από το 2013 μέχρι το 2023 το Εσωτερικών Υποθέσεων της Ελληνικής Αστυνομίας ήλεγξε εκατόν πενήντα μία υποθέσεις ακραίας αστυνομικής αυθαιρεσίας κατά αλλοδαπών και διακόσια εξήντα ένα περιστατικά ρατσιστικής αστυνομικής βίας; Ξέρετε από το σύνολο των ΕΔΕ πόσες ευδοκίμησαν; Ευδοκίμησαν είκοσι δύο. Στις οκτώ επεβλήθη πρόστιμο και στις τρεις απλή επίπληξη. Από όλες αυτές τις υποθέσεις.

Πάμε να δούμε όμως τι λέει και ο Συνήγορος του Πολίτη για τις ένορκες διοικητικές εξετάσεις, τις γενικές αρχές των οποίων μας απαριθμήσατε προηγουμένως.

Σημειώνει συγκεκριμένα ο Συνήγορος του Πολίτη: καθυστερήσεις, πανομοιότυπες καταθέσεις αστυνομικών, μη ταυτοποίηση δραστών, παραλείψεις στη συγκέντρωση αποδεικτικού υλικού, μη αξιοποίηση αποδεικτικών στοιχείων, εσφαλμένη αξιοποίηση αποδεικτικών μέσων, μη διερεύνηση ρατσιστικού κινήτρου. Και τι σημειώνει επίσης. Ότι η συντριπτική πλειονότητα όπως σας είπα προηγουμένως, αρχειοθετείται.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτά σημειώνει ο αρμόδιος φορέας για τον έλεγχο του Υπουργείου σας.

Άρα μην απορείτε για το γεγονός ότι υπάρχει πράγματι εύλογη καχυποψία, τόσο για την πολιτική βούληση του Υπουργείου σας όσο και για την πολιτική βούληση των εσωτερικών οργάνων ελέγχου της Ελληνικής Αστυνομίας, να διερευνήσει σε βάθος αυτά τα περιστατικά.

Παρ’ όλα αυτά, εμείς θα είμαστε εδώ, θα συνεχίσουμε να σας ελέγχουμε, θα σας καταθέσουμε ξανά ερώτηση και θα αγωνιστούμε με κάθε μέσο ώστε να μην καταφέρετε να μεθοδεύσετε τη συγκάλυψη και αυτής της υπόθεσης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Τζανακόπουλε.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, σας είπα και πριν ότι εμείς θέλουμε την πλήρη διαφάνεια, τον έλεγχο κάθε υπόθεσης και αυτό θα γίνει και στη συγκεκριμένη περίπτωση. Όταν μιλάμε για στοιχεία, δεν μιλάμε για αναφορά ονομάτων νεκρών, περιστατικών, αλλά τα στοιχεία είναι η απόδειξη οποιασδήποτε καταγγελίας, δεν είναι στοιχείο μια καταγγελία η οποία γίνεται.

Θα έρθω στη συνέχεια και θα αναφερθώ και σε καταγγελίες που έχουν γίνει. Αυτό που έχει σημασία είναι να έχει διερευνηθεί πλήρως το περιστατικό, να υπάρχει καταδικαστική απόφαση, να υπάρχει διαπίστωση από ανεξάρτητη αρχή ότι κάποιος έχει τελέσει κάποια παράνομη πράξη.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(Δεν ακούστηκε)

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Σας είπα και πριν…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν διακόπτουμε. Δεν σας διέκοψε κανείς.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θα αναφερθώ πολύ σύντομα στο περιστατικό. Θα αναφερθώ… Παρακαλώ!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(Δεν ακούστηκε)

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θα αναφερθώπολύ σύντομα στο περιστατικό αυτό, διότι και στην ερώτησή σας έχετε κάποιες ανακρίβειες. Μιλάτε δηλαδή για κράτηση στα αστυνομικά τμήματα για οκτώ ημέρες από τις 13 Σεπτεμβρίου. Θα σας πω, λοιπόν, ότι την Τετάρτη 18 Σεπτεμβρίου 2024 τις πρώτες πρωινές ώρες ενημερώθηκε το Κέντρο Άμεσης Δράσης ότι κάποιο άτομο προσπαθούσε με βίαιο τρόπο να εισέλθει σε πολυκατοικία στην περιοχή του Αγίου Παντελεήμονα, όπου διέμενε η γυναίκα την οποία προηγουμένως ακολουθούσε σε δρόμο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ποιος το λέει αυτό; Ποια γυναίκα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θέλετε να αλλάξετε τη διαδικασία;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, την Τετάρτη 18 οι αστυνομικοί της Ομάδας ΔΙΑΣ επενέβησαν αμέσως και συνέλαβαν το άτομο αυτό το οποίο βρισκόταν σε μια κατάσταση η οποία θα φανεί και από τη διαδικασία. Περιλαμβάνονται όλα αυτά στα δελτία Τύπου της Αστυνομίας. Έτσι, θα διαπιστωθεί και από τις εξετάσεις στην πορεία σε ποια κατάσταση βρισκόταν, τι είχε καταναλώσει, αν είχε καταναλώσει το συγκεκριμένο άτομο. Φαινόταν όμως σε μια κατάσταση όχι ικανοποιητική. Φαινόταν. Το περιλαμβάνει το δελτίο Τύπου της Αστυνομίας αυτό. Ταυτόχρονα οδηγήθηκε στο αστυνομικό τμήμα και κινητοποιήθηκε και το ΕΚΑΒ για το συγκεκριμένο άτομο. Κατά την παραμονή του διαπιστώθηκε ότι είχε ξανασυλληφθεί πριν από λίγες ημέρες, στις 13 που λέτε κι εσείς, δηλαδή δεν κρατήθηκε όλες αυτές τις μέρες, για περιστατικό ενδοοικογενειακής βίας και είχε καταδικαστεί. Κατά τη διάρκεια παραμονής του δημιούργησε επεισόδιο -προκύπτουν όλα αυτά, δηλαδή το τι έχει συμβεί- με αποτέλεσμα πάλι να κληθεί το ΕΚΑΒ και να σχηματιστεί δικογραφία σε βάρος του για φθορά ξένης ιδιοκτησίας, διατάραξη λειτουργίας υπηρεσίας, απείθεια και άρνηση λήψης αποτυπωμάτων. Δικάστηκε στο αυτόφωρο με ποινή φυλάκισης είκοσι εννέα μηνών, καθώς και με χρηματική ποινή. Στη συνέχεια οδηγήθηκε στο αστυνομικό τμήμα προκειμένου στη συνέχεια να μεταφερθεί σε σωφρονιστικό κατάστημα. Εκεί έγινε μικρής κλίμακας επεισόδιο με άλλους συγκρατούμενους και πήγε σε άλλο κελί. Το Σάββατο 29 Σεπτεμβρίου 2024 εντοπίστηκε από αστυνομικούς χωρίς τις αισθήσεις του, κλήθηκε το ΕΚΑΒ το οποίο διαπίστωσε τον θάνατό του.

Άρα αυτά είναι τα περιστατικά. Όμως αυτά…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πού τα ξέρετε εσείς αυτά; Τα υιοθετείτε;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε Τζανακόπουλε, ακούστε με λίγο, δεν τελειώσαμε. Αυτό είναι το δελτίο Τύπου. Αυτά είναι τα περιστατικά που προκύπτουν. Ακούστε λίγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τζανακόπουλε, τι τρόπος είναι αυτός; Σας διέκοψε κανείς όταν μιλούσατε; Δεν σας διέκοψε κανείς όταν μιλούσατε. Θα πει ο Υπουργός αυτά που νομίζει. Σας παρακαλώ.

Κύριε Υπουργέ, αν θέλετε, ολοκληρώστε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Σας άκουσα με πολύ μεγάλη προσοχή. Όλα αυτά, λοιπόν, θα ελεγχθούν, σας λέω. Δεν έχετε την υπομονή να ακούσετε. Όλα αυτά τελούν υπό πλήρη έλεγχο. Πώς θα γίνει αυτό; Ενημερώθηκε ο αρμόδιος εισαγγελέας, παρήγγειλε τη διενέργεια προανακριτικής έρευνας. Αναμένουμε και το πόρισμα του αρμόδιου ιατροδικαστή. Έχουν ληφθεί καταθέσεις και γίνεται έρευνα και από τη Διεύθυνση Εγκληματολογικών Ερευνών.

Πρέπει να σας πω ότι δημοσιεύματα τα οποία υπάρχουν και αναφέρουν ότι έγινε με κάποιον άλλον τρόπο το περιστατικό δεν ανταποκρίνονται στην πραγματικότητα, ούτε ισχύει ότι αστυνομικός μίλησε σε κάποιο τρίτο πρόσωπο εκτός από τις αρμόδιες αρχές.

Παράλληλα, το Τμήμα Ασφαλείας του Αγίου Παντελεήμονα διενεργεί προανάκριση η οποία βρίσκεται σε εξέλιξη. Γνωρίζετε, καθώς είστε δικηγόρος, ότι η διαδικασία είναι μυστική. Αυτό οφείλεται και για την έρευνα που πρέπει να είναι αποτελεσματική και σωστή, αλλά ταυτόχρονα διατάχθηκε η διενέργεια ένορκης διοικητικής εξέτασης η οποία βρίσκεται σε πλήρη εξέλιξη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Και η ανακριτική και η προανακριτική διοικητική διαδικασία είναι κι αυτή σε διαδικασία μυστικότητας. Άρα αυτή τη στιγμή δεν μπορούν να εισέρθουν στον δημόσιο διάλογο στοιχεία. Πρέπει επίσης να σας πω ότι ενημερώθηκε η ανεξάρτητη διοικητική αρχή Συνήγορος του Πολίτη με εντολή του Υπουργού Προστασίας του Πολίτη προκειμένου να επιληφθεί ως εθνικός μηχανισμός διερεύνησης περιστατικών αυθαιρεσίας. Ο φάκελος της υπόθεσης για έλεγχο θα οδηγηθεί στον Συνήγορο του Πολίτη ως εθνικός μηχανισμός. Αυτό επιβάλλει ο νομικός μας πολιτισμός, επιβάλλει, δηλαδή, και τον σεβασμό στην αρχή της δίκαιης δίκης -τέτοια δικαιώματα έχουν και οι αστυνομικοί που κατηγορούνται από οποιονδήποτε, κύριε Τζανακόπουλε,- και βέβαια την ανάλογη εφαρμογή των διατάξεων του Κώδικα Πολιτικής Δικονομίας και της Ευρωπαϊκής Σύμβασης Δικαιωμάτων του Ανθρώπου.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, να σεβόμαστε και τον Κανονισμό.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Μιλήσατε για χίλια διακόσια περιστατικά. Από αυτά τα περιστατικά, κύριε Τζανακόπουλε, τα τετρακόσια είκοσι οκτώ περιστατικά -ο μηχανισμός δεν λειτουργεί τα τελευταία πέντε έτη, λειτουργεί από το 2016- αφορούν περίοδο διακυβέρνησης ΣΥΡΙΖΑ.

Και ξέρετε κάτι άλλο, κύριε Τζανακόπουλε; Επειδή τέθηκε αυτό το τελευταίο χρονικό διάστημα, ότι οι Βουλευτές της Συμπολίτευσης κάνουν επίκαιρες ερωτήσεις, ξέρετε ποιο είναι το θέμα; Ότι Βουλευτές, κατά τη διάρκεια της περιόδου 2015-2018, κατέθεσαν στην κυβέρνηση ΣΥΡΙΖΑ σαράντα μέσα κοινοβουλευτικού ελέγχου για την άσκηση αυθαίρετης αστυνομικής βίας.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, σας παρακαλώ, κύριε Υπουργέ. Έχετε διπλασιάσει τον χρόνο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Τελειώνω, κύριε Πρόεδρε, σε μισό λεπτό.

Και πρέπει να ξέρετε πως οι δύο ήταν επίκαιρες ερωτήσεις Βουλευτή του ΣΥΡΙΖΑ, της κ. Κατριβάνου -θα τα καταθέσω όλα αυτά στα Πρακτικά- για αστυνομική βία στη δική σας Κυβέρνηση.

Άρα κύριε Τζανακόπουλε, όταν μιλάτε για χίλια διακόσια περιστατικά, πρέπει να ξέρετε ότι αυτά αφορούν εσάς.

Κλείνοντας, να πω ότι εμείς λειτουργούμε πάντοτε με σεβασμό στα ανθρώπινα δικαιώματα και στην προστασία της ανθρώπινης ζωής. Ερευνούμε πλήρως την υπόθεση. Δεν υιοθετούμε τίποτα. Σεβόμαστε τα δικαιώματα όλων και γι’ αυτόν τον λόγο θα διερευνηθεί πλήρως και αυτή η υπόθεση και κάθε υπόθεση καταγγελίας.

Σας ευχαριστώ.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ. Να σέβεστε και τον Κανονισμό, όμως. Και στις δύο περιπτώσεις διπλασιάσατε τον χρόνο και εσείς και ο κύριος συνάδελφος.

Θα συνεχίσουμε με την πρώτη με αριθμό 14/7-10-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Εσωτερικών, με θέμα: «Σχετικά με τη μετεγκατάσταση του Ειδικού Δημοτικού Σχολείου Θεσσαλονίκης για παιδιά με αυτισμό».

Στην επίκαιρη ερώτηση θα απαντήσει ο Υφυπουργός Εσωτερικών κ. Βασίλειος - Πέτρος Σπανάκης.

Κυρία συνάδελφε, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κύριε Υπουργέ, είναι γνωστό το σημαντικό κτηριακό πρόβλημα που εδώ και χρόνια αντιμετωπίζει το Ειδικό Δημοτικό Σχολείο Θεσσαλονίκης για παιδιά με αυτισμό, το οποίο συστεγαζόταν με το 2ο ΕΕΕΕΚ Πυλαίας - Χορτιάτη. Ξέρετε ότι αυτό το κτήριο κρίθηκε ακατάλληλο. Υπήρξε μια χαρακτηριστική κυβερνητική αδράνεια κι ένα «μπαλάκι» ευθυνών μεταξύ συναρμόδιων Υπουργείων που τελικά, μοιραία, οδήγησε στην αναστολή λειτουργίας. Το 2ο ΕΕΕΕΚ, έφυγε από εκεί κι έγινε διαμοιρασμός των μαθητών. Όμως, θέλω σήμερα να συζητήσουμε για τα παιδιά με αυτισμό του Ειδικού Δημοτικού Σχολείου. Αυτά τα παιδιά, μαζί με τους εκπαιδευτικούς τους, λέγατε εξαρχής ότι θα πάνε προσωρινά στο Εθνικό Ίδρυμα Κωφών στο Πανόραμα Θεσσαλονίκης. Δυστυχώς ούτε αυτό έγινε. Ξαφνικά ενημερωθήκαμε ότι διαμοιράστηκαν και τα παιδιά αυτά σε σχολεία ήδη υπερπλήρη και υποστελεχωμένα, με ό,τι αυτό συνεπάγεται για την καθημερινότητα των μαθητών και των οικογενειών τους. Πολλά από αυτά, δυστυχώς, δεν πηγαίνουν στο σχολείο, δεν μπορούν να πάνε στο σχολείο.

Δεν βρέθηκε προσωρινή λύση, λοιπόν. Υπάρχει, όμως, μόνιμη. Και σ’ αυτή θέλω να μείνουμε με πραγματική αγωνία, την οποία μας μεταφέρουν και οι γονείς και οι εκπαιδευτικοί, αλλά και αγωνία όλων μας. Καταλαβαίνουμε ότι παιδιά με αυτισμό μετακινούνται και πλήττονται τόσο βάναυσα στην καθημερινότητά τους και αυτό το πράγμα δεν μπορεί να συνεχιστεί.

Υπήρχε, λοιπόν, λύση. Βρέθηκε ένα σχολείο που παραχωρήθηκε από τον Δήμο Καλαμαριάς, το πρώην 23ο Δημοτικό Σχολείο. Περιμένουμε από εσάς με τεράστια αγωνία να μας πείτε τι γίνεται με τις εργασίες εκεί -αν χρειάζονται- και κυρίως το ακριβές χρονοδιάγραμμα, πότε τα παιδιά θα μπουν στο καινούργιο τους σχολείο, κύριε Υπουργέ. Είναι βασανιστική η καθημερινότητα για τους γονείς και πραγματικά πρέπει επιτέλους να βρεθεί μια μόνιμη και οριστική λύση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Ορίστε, κύριε Υφυπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία συνάδελφε, καταλαβαίνω και γνωρίζω την αγωνία σας για την εκλογική σας περιφέρεια και διάβασα με πάρα πολλή προσοχή την επίκαιρη ερώτηση που καταθέσατε.

Επιτρέψτε μου, όμως, να είμαι πάρα πολύ συγκεκριμένος και να απαντήσω σε τρεις βασικούς άξονες: Πρώτα απ’ όλα, θα ήθελα να απαντήσω για τη χρηματοδότηση, δεύτερον, για τις διαδικασίες και, τρίτον, για το χρονοδιάγραμμα, αφού πρώτα σας πω ότι η Κυβέρνησή μας -και αυτό νομίζω ότι δεν μπορεί να το αμφισβητήσει κανείς- έχει ιδιαίτερη μέριμνα για τα ειδικά σχολεία ολόκληρης της χώρας.

Το Υπουργείο Εσωτερικών, τα τελευταία χρόνια, έχει μια ιδιαίτερη ευαισθησία και έναν προγραμματισμό για την αναβάθμιση των ειδικών σχολείων σε κάθε γωνιά της χώρας. Και ιδιαίτερα για τον Νομό Θεσσαλονίκης, θα σας αναφέρω συγκεκριμένα πράγματα. Όμως οι διαδικασίες μετεγκατάστασης του 2ου Ειδικού Δημοτικού Σχολείου Θεσσαλονίκης για παιδιά με αυτισμό ξεκίνησαν τον Ιανουάριο του 2024, δηλαδή πριν από λίγους μήνες. Ολοκληρώθηκαν με την έγκριση από το Υπουργείο Παιδείας και Θρησκευμάτων του κτηριολογικού προγράμματος, έτσι προβλέπεται από τη διαδικασία, για τη συστέγασή του με το 7ο Γυμνάσιο Καλαμαριάς.

Ο Δήμος Καλαμαριάς, τώρα, τον Αύγουστο του 2024 ζήτησε από εμάς, από το Υπουργείο Εσωτερικών, χρηματοδότηση ποσού ύψους 512.000 ευρώ. Γιατί; Για τη μετεγκατάσταση του ειδικού σχολείου σε κτηριακές εγκαταστάσεις του 7ου Γυμνασίου Καλαμαριάς, του πρώην -για να μην μπερδεύουμε τους συμπολίτες μας- 23ου Δημοτικού Σχολείου Καλαμαριάς -όχι του 26ου που γράφετε στην ερώτησή σας- και έτσι περιγράφεται και το σχετικό τεχνικό δελτίο έργου του δήμου.

Άμεσα -προσέξτε για τις ημερομηνίες τώρα μιλάμε- τον επόμενο μήνα, δηλαδή τον Σεπτέμβριο, δηλαδή πριν από λίγες εβδομάδες, το Υπουργείο Εσωτερικών εξέδωσε σχετική ανακοίνωση πρόθεσης χρηματοδότησης για την υποβολή πρότασης από τον Δήμο Καλαμαριάς και την ένταξη του έργου με τίτλο «Μετεγκατάσταση Ειδικού Σχολείου σε κτιριακές εγκαταστάσεις του πρώην 23ου Δημοτικού Σχολείου Καλαμαριάς στο Τομεακό Πρόγραμμα Ανάπτυξης του Υπουργείου Εσωτερικών του Εθνικού Προγράμματος Ανάπτυξης 2021-2025». Η δημόσια δαπάνη προϋπολογισμού του έργου ανέρχεται στο ποσό που ζήτησε ακριβώς ο δήμος, δηλαδή στις 512.000 ευρώ.

Επισημαίνω. Το εν λόγω έργο δεν αφορά μόνο στη μετεγκατάσταση του ειδικού σχολείου, αλλά και στην πραγματοποίηση των απαιτούμενων παρεμβάσεων, προκειμένου να διαμορφωθούν οι υφιστάμενοι χώροι, ώστε αυτοί να καταστούν κατάλληλοι για τις ανάγκες των παιδιών.

Σήμερα, που μιλάμε, ο Δήμος Καλαμαριάς έχει ήδη υποβάλει το τεχνικό δελτίο πράξης. Βρισκόμαστε στην διαδικασία έγκρισής του. Γι’ αυτόν τον λόγο οι υπηρεσίες του Υπουργείου Εσωτερικών βρίσκονται σε διαρκή επικοινωνία και σε συνεργασία με τον Δήμο Καλαμαριάς, ώστε να καταλήξουν στην ταχύτερη και ασφαλέστερη λύση για την ολοκλήρωση της μετεγκατάστασης του ειδικού σχολείου και να διασφαλίσουμε την απρόσκοπτη φοίτηση των μικρών μαθητών.

Με μία απάντηση. Οι διαδικασίες έχουν τρέξει πολύ γρήγορα, σας είπα και ημερομηνίες. Οπότε, το συντομότερο δυνατό θα γίνει αυτή η μετεγκατάσταση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κυρία συνάδελφε, έχετε τον λόγο για τρία λεπτά για τη δευτερολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κύριε Υπουργέ, ακούω αυτά τα πρακτικά που μας λέτε και έτσι είναι και εμείς είμαστε σε καθημερινή επικοινωνία και με τον Δήμο Καλαμαριάς, γιατί υπάρχει τεράστια πρόνοια ως προς αυτό.

Τώρα στο γενικό που είπατε για την πρόνοια της Κυβέρνησης αντίστοιχα για τα ειδικά σχολεία, θα μου επιτρέψετε να πω, χωρίς να αμφισβητήσω τις προθέσεις για το καλό της συζήτησής μας, ότι στην πράξη, όμως, δεν φαίνεται καθόλου κάτι τέτοιο. Το αντίθετο. Συρρικνώνονται, διαμοιράζονται καθημερινά τα παιδιά, ειδικά στα ειδικά σχολεία της Θεσσαλονίκης, αλλά και θα σας πω και για όλη την Ελλάδα. Πρόσφατα κατέθεσα και ερώτηση για το περιβόητο ΕΕΕΕΚ στην Αθήνα, που ο Δήμος Αθηναίων, ο μεγαλύτερος της χώρας δεν έχει ΕΕΕΕΚ. Είναι ένα σχολείο φάντασμα στα χαρτιά και περιμένουμε και από εκεί απαντήσεις. Άρα, στην πράξη δεν προκύπτει αυτό που λέτε.

Πάμε τώρα στο Ειδικό Σχολείο Αυτισμού στη Θεσσαλονίκη. Ξέρετε τα άτομα που ανήκουν στη ΔΑΦ, δηλαδή στις διαταραχές αυτιστικού φάσματος, και ειδικά τα παιδιά, έχουν τεράστιο άγχος αλλαγής. Πλήττεται δηλαδή η ψυχική τους υγεία και η ψυχοκοινωνική τους ανάπτυξη, ειδικά όταν εκείνα βρίσκονται σε ένα περιβάλλον με άλλα παιδιά με διαφορετικές αναπηρίες. Άρα πηγαίνει πάρα πολύ πίσω το έργο που έχουν κάνει μέχρι τώρα οι οικογένειες, οι εκπαιδευτικοί, οι φροντιστές τους σε ένα βαθμό που κανένας από εμάς δεν μπορεί να το καταλάβει αν δεν είναι γονέας ενός παιδιού στο φάσμα του αυτισμού.

Άρα ωραία τα χρονοδιαγράμματα, όταν υπάρχουν, και όλα αυτά που έχουν γίνει και χαίρομαι πάρα πολύ, γιατί θα βρεθεί μία μόνιμη λύση. Εκ παραδρομής αναφέρθηκε το 26ο, είναι το 23ο σχολείο. Με συγχωρείτε για τον αριθμό, καλά κάνατε και το επισημάνατε για να συνεννοούμαστε ότι για το ίδιο κτήριο μιλάμε.

Ευτυχώς, ο δήμος βρέθηκε εκεί και εσείς που δηλώσατε την πρόθεσή σας, αλλά είναι πάρα πολύ σημαντικό όλοι να είμαστε από πάνω. Σας λέω και πάλι η λύση αυτή πρέπει να είναι, η μόνιμη. Πολύ ωραία που έχουν βρεθεί όλα αυτά. Και το πότε, όμως, θα γίνει όλο αυτό είναι σημαντικό, γιατί σας λέω ότι τα μισά παιδιά δεν πηγαίνουν στο σχολείο και τα άλλα μισά που έχουν διαμοιραστεί πλήττονται καθημερινά, υποτροπιάζουν και παλινδρομούν ως προς την ανάπτυξή τους, γιατί αυτό είναι ένα πολύ συγκεκριμένο χαρακτηριστικό για τα άτομα που είναι στη διαταραχή αυτιστικού φάσματος.

Και ειδικά το άγχος αλλαγής, που το βίωσαν πολλαπλώς το τελευταίο χρονικό διάστημα, είναι ολέθριο για την εξέλιξή τους. Τους πηγαίνει πάρα πολύ πίσω. Και αυτό ξέρετε για τα παιδιά αυτά και τις οικογένειές τους είναι τεράστιο. Σκεφτείτε όλον αυτόν τον αγώνα που γίνεται καθημερινά, να έχει φτάσει το παιδί σου σε ένα σημείο και τώρα να παλινδρομεί και να μην φταίει κανένας από αυτούς και ειδικά το ίδιο το παιδί. Γιατί είπαμε και η συναναστροφή τους με παιδιά με άλλες αναπηρίες τους καθηλώνει και τους πηγαίνει πίσω και τους καθυστερεί στην ψυχοκοινωνική τους ανάπτυξη, αλλά και το άγχος αλλαγής το βιώνουν με έναν τρόπο που κανένας από εμάς δεν μπορεί να καταλάβει.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Θρασκιά.

Κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία συνάδελφε, στην πρωτολογία μου σας απάντησα πολύ συγκεκριμένα και για τις διαδικασίες και για τα ποσά και για την χρηματοδότηση, αλλά και για το χρονοδιάγραμμα.

Επιτρέψτε μου να πω, όμως επειδή μας παρακολουθούν από τη Θεσσαλονίκη και την ευρύτερη περιοχή της Μακεδονίας μας, να πω ότι το Υπουργείο Εσωτερικών έχει στενή συνεργασία με την τοπική αυτοδιοίκηση σε ολόκληρη την Ελλάδα και για την επίλυση κάθε είδους δυσλειτουργιών στην εκπαιδευτική διαδικασία. Ξέρετε τα προβλήματα στην εκπαιδευτική διαδικασία είναι τέτοια που χρειάζεται ένα πλέγμα μέτρων αντιμετώπισής τους. Το γνωρίζετε πολύ καλά και από την ιδιότητα σας την προηγούμενη.

Όπως γνωρίζετε οι δήμοι για την εκπλήρωση της αποστολής τους και για την άσκηση των αρμοδιοτήτων τους χρηματοδοτούνται ετησίως με τους κεντρικούς αυτοτελείς πόρους. Και γνωρίζετε πάρα πολύ καλά ότι προχθές με νομοθετική διάταξη, που φέραμε στη Βουλή και είναι σε συνέχεια συναντήσεως του Πρωθυπουργού με την Κεντρική Ένωση Δήμων Ελλάδας και τον Πρόεδρο τον Λάζαρο Κυρίζογλου, Δήμαρχο Δήμου της Θεσσαλονίκης πάνω από 220 εκατομμύρια ευρώ μαζί με τις δικαστικές αποφάσεις πρόσθετη χρηματοδότηση θα δουν οι δήμοι της χώρας.

Στους δήμους δε του νομού Θεσσαλονίκης -και οφείλω να το πω και να ενημερώσουμε- έχει προγραμματιστεί να κατανεμηθεί από τους ΚΑΠ έτους 2024 συνολικό ποσό ύψους 8 εκατομμυρίων ευρώ. Αυτό δεν περιλαμβάνει και τα πρόσθετα. Άρα είναι 8 εκατομμύρια ευρώ για την κάλυψη δαπανών εκτέλεσης έργων και επενδυτικών τους δραστηριοτήτων και ποσό ύψους 3 εκατομμυρίων ευρώ για την επισκευή και συντήρηση σχολικών τους κτηρίων.

Αντίστοιχα ποσά είχαν αποδοθεί στους δήμους Θεσσαλονίκης κατά τη διάρκεια του προηγούμενου έτους. Η περαιτέρω διαχείριση των πιστώσεων αυτών γίνεται κατόπιν σχετικών αποφάσεων των οικείων δημοτικών συμβουλίων υπό την εποπτεία του κράτους και της συγκεκριμένης νομοθεσίας που υπάρχει. Υπάρχει το αυτοδιοίκητο.

Επίσης, το Υπουργείο Εσωτερικών δημιούργησε το ειδικό πρόγραμμα ενίσχυσης δήμων με την ονομασία «ΦΙΛΟΔΗΜΟΣ ΙΙ» από το οποίο τα τελευταία χρόνια οι δήμοι του Νομού Θεσσαλονίκης χρηματοδοτήθηκαν με συνολικό ποσό ύψους, περίπου, 16,2 εκατομμυρίων ευρώ για επισκευή, συντήρηση σχολικών κτηρίων, αύλειων χώρων, εκπόνηση μελετών και μέσων πυροπροστασίας στις σχολικές μονάδες και κατασκευή ραμπών και χώρων υγιεινής για την πρόσβαση και την εξυπηρέτηση ατόμων με ειδικές ανάγκες σε όλες τις σχολικές μονάδες.

Με την απόφαση υπουργική του 2020 μεταφέρθηκε από το πρόγραμμα «ΦΙΛΟΔΗΜΟΣ I» στο πρόγραμμα «Αντώνης Τρίτσης» το έργο του Δήμου Θεσσαλονίκης με τίτλο «Ανέγερση τριθέσιου νηπιαγωγείου στην οδό Λαχανά», προϋπολογισμού 904.000 ευρώ. Ενδεικτικά αναφέρω κάποια έργα.

Το Υπουργείο Εσωτερικών έχει εκδώσει επίσης πρόσκληση για αξιοποίηση κτηριακού αποθέματος των δήμων. Ειδικότερα, η ομάδα Γ΄ αφορά την ωρίμανση, ανέγερση και επέκταση σχολικών κτηρίων πρωτοβάθμιας, δευτεροβάθμιας εκπαίδευσης, ειδικών σχολείων, καθώς επίσης και δημοτικών εστιών μαθητών, σπουδαστών και άλλα. Στο πλαίσιο αυτής της πρόσκλησης ο Δήμος Θεσσαλονίκης, για παράδειγμα, έχει υποβάλει πρόταση για την ανέγερση λυκείου επί των οδών Γιαννούση και Ζαρτινίδη στα Τροχιοδρομικά Θεσσαλονίκης, προϋπολογισμού 6,4 εκατομμυρίων ευρώ.

Έχουμε πρόταση για «ειδικού νηπιαγωγείο και ειδικό δημοτικό σχολείου επί των οδών Ευσταθίου Μητροπολίτη Θεσσαλονίκης και Επιδαύρου στην Κάτω Τούμπα», προϋπολογισμού 615.000 ευρώ, καθώς και πρόσκληση για τη «Συντήρηση δημοτικών ανοιχτών αθλητικών χώρων, σχολικών μονάδων, προσβασιμότητα ΑΜΕΑ», η οποία αφορά χρηματοδότηση έργων για τη συντήρηση και την επισκευή σχολικών κτηρίων και αύλειων χώρων, καθώς και άλλες συναφείς δραστηριότητες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ. Για ένα σχολείο σάς ρώτησε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Μισό λεπτό.

Αυτά ως στόχο έχουν τη βελτίωση των υποδομών της προσχολικής, πρωτοβάθμιας και δευτεροβάθμιας εκπαίδευσης και την αναβάθμιση της ποιότητας των παρεχόμενων υπηρεσιών στον τομέα της εκπαίδευσης. Και προγραμματίζονται και πολλά άλλα.

Επίσης, υπάρχει πρόσκληση για τη συντήρηση και επισκευή αύλειων χώρων στον Δήμο Καλαμαριάς, με προϋπολογισμό 800.000 ευρώ.

Άρα λοιπόν, θέλω να σας πω ότι υπάρχει ένας συνολικός προγραμματισμός για τα σχολεία μας, πολύ περισσότερο για τα ειδικά μας σχολεία, που υπάρχει μια συνεργασία και του Υπουργείου Εσωτερικών με το συναρμόδιο Υπουργείο Παιδείας και το Υπουργείο Οικονομικών.

Επομένως, η Κυβέρνηση είναι εδώ για να λύσει προβλήματα μικρά και μεγάλα, που αφορούν την καθημερινότητα και των παιδιών μας αυτών, αλλά και των γονέων.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Αρκεί να γίνουν αυτά, κύριε Υπουργέ, να μην μείνουν στα χαρτιά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την έβδομη με αριθμό 34/7-10-2024 επίκαιρη ερώτηση δεύτερου κύκλου, της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα, προς τον Υπουργό Εσωτερικών με θέμα: «Για το έργο αφαλάτωσης της Δημοτικής Επιχείρησης Ύδρευσης Αποχέτευσης (ΔΕΥΑ) Πάρου».

Θα απαντήσει και πάλι ο Υφυπουργός Εσωτερικών κ. Σπανάκης.

Παρακαλώ, κυρία συνάδελφε, έχετε τον λόγο για δύο λεπτά.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, η σημερινή ερώτηση είναι ένα από τα χαρακτηριστικά παραδείγματα για τη μεγάλη αντίφαση και τον ανορθολογισμό που προκαλεί η λογική της πολιτικής σας που αντιμετωπίζει τα κοινωνικά αγαθά ως εμπορεύματα και πηγή κέρδους για τους επιχειρηματικούς ομίλους και εν προκειμένω μιλώντας για το νερό, εμποδίζει το δικαίωμα του λαού σε φθηνό και ποιοτικό νερό με σεβασμό βεβαίως του περιβάλλοντος. Έτσι στην Πάρο, ενώ αξιοποιείται μόνο το 2% έως 4% το πολύ του βρόχινου νερού που πέφτει στο νησί, υπάρχει σοβαρό θέμα με την επάρκεια του νερού σε ποσότητα όσο και σε ποιότητα βεβαίως, πρόβλημα που οξύνεται το καλοκαίρι με την άφιξη δεκάδων χιλιάδων επισκεπτών, ιδιαίτερα μετά το 2021 όπου οι πισίνες έχουν φτάσει τις δύο χιλιάδες πεντακόσιες και βεβαίως συνεχώς αυξάνεται η κατανάλωση από τις ξενοδοχειακές μονάδες.

Επιλέχθηκε λοιπόν από την Κυβέρνηση, όπως γίνεται συνήθως, η ακριβή σε κατασκευή λύση της αφαλάτωσης του νερού, που γίνεται ακόμα ακριβότερη λόγω της αναγκαστικής κατασκευής φωτοβολταϊκού πάρκου 500 KW στο πλαίσιο και της γνωστής πολιτικής πράσινης μετάβασης της Ευρωπαϊκής Ένωσης, παρ’ ότι η μέχρι σήμερα εμπειρία δείχνει ότι αυτές οι επιλογές δεν είναι οικονομικά βιώσιμες, με αποτέλεσμα συνεχώς ο λαός να φτάνει να πληρώνει το νερό χρυσάφι.

Παρ’ ότι γίνεται, λοιπόν, αυτή η επιλογή από την Κυβέρνηση, υπάρχουν οι εξής αντιφάσεις: Ο αρχικός προϋπολογισμός του έργου της αφαλάτωσης -μιλάω για το έργο στη θέση Ακρωτήρι της Παροικιάς Πάρου- από 5.000.000 ευρώ μειώθηκε σε 4.300.000 ευρώ, ενώ η ΔΕΥΑ ξεκίνησε τις διαδικασίες δημοπράτησης του έργου την άνοιξη του 2023 η απόφαση ένταξης χρηματοδοτούσε το έργο με 2.500.000 ευρώ και τελικά εγκρίθηκαν 2.000.000 ευρώ για ένα έργο που κοστολογήθηκε στα 4.300.000 ευρώ. Έτσι είναι δεδομένο ότι η κατασκευή του έργου που ουσιαστικά αποσκοπεί και στην κάλυψη άλλων αναγκών, του τουριστικού κεφαλαίου και όχι της ανάγκης για φθηνό νερό, αν τελικά υλοποιηθεί μπορεί να γίνει μόνο με ίδιους πόρους, δηλαδή να φτάσει και πάλι ο λαός να βάζει βαθιά το χέρι στην τσέπη.

Οι ευθύνες της Κυβέρνησης είναι τεράστιες, αφού με μια διαφορετική πολιτική ολοκληρωμένης διαχείρισης υδάτων, με κατασκευή μικρότερων φραγμάτων, δεξαμενών, λιμνοδεξαμενών κ.λπ. θα μπορούσε να αξιοποιηθεί το βρόχινο νερό σε ποσοστό που θα μπορούσε να φτάσει μέχρι και το 20% και να μη χρειαστούν κοστοβόρες για τον λαό αλλά κερδοφόρες βεβαίως για τους επιχειρηματικούς ομίλους λύσεις. Εσείς, αντίθετα, κάνετε αυτήν την επιλογή και αφήνετε ταυτόχρονα και χωρίς χρηματοδότηση στην πραγματικότητα το έργο.

Σας ρωτάμε, λοιπόν, ποια μέτρα προτίθεται να πάρει η Κυβέρνηση για να εξασφαλιστεί η ολοκληρωμένη διαχείριση των υδάτων, χωρίς να φτάσει να πληρώνει για άλλη μια φορά ο λαός πανάκριβα ένα τέτοιο αναγκαίο κοινωνικό αγαθό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Κομνηνάκα.

Κύριε Υφυπουργέ, έχετε τον λόγο για τρία λεπτά. Οι πισίνες είναι το πρόβλημα πάντως!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία συνάδελφε, θίγετε ένα θέμα το οποίο είναι κρίσιμο, είναι σοβαρό και θα απασχολήσει όλα τα κράτη τα επόμενα χρόνια.

Ξεκινώ λέγοντάς σας ότι η Κυβέρνηση της Νέας Δημοκρατίας δεν θα σταματήσει να κάνει συγκεκριμένες ενέργειες, σε συνεργασία με την τοπική αυτοδιοίκηση και τον Α΄ και τον Β΄ βαθμό, για την αντιμετώπιση αυτού του προβλήματος.

Ταυτόχρονα, το Υπουργείο Εσωτερικών με τα άλλα Υπουργεία, το Υπουργείο Ναυτιλίας και Νησιωτικής Πολιτικής, το Υπουργείο Περιβάλλοντος και Ενέργειας, είμαστε εδώ για να μπορέσουμε να βρούμε λύσεις πρακτικές για όλες τις περιοχές και για κάθε γωνιά της χώρας μας. Και γνωρίζετε πάρα πολύ καλά ότι το Υπουργείο Εσωτερικών εξέδωσε και συγκεκριμένη πρόσκληση με τρεις άξονες, πριν από λίγες εβδομάδες, για την αντιμετώπιση αυτού του προβλήματος σε ολόκληρη τη χώρα, για να μπορέσουν να πάνε σε νέες γεωτρήσεις, να μπορέσουν να πάνε οι δήμοι σε αναβάθμιση των υφιστάμενων γεωτρήσεων, αλλά και σε μισθώσεις αφαλάτωσης. Αυτό βέβαια δεν είναι μια μόνιμη λύση. Όμως θέλω να σας απαντήσω πολύ συγκεκριμένα και να σας πω ότι το Υπουργείο Εσωτερικών και συγκεκριμένα στο πρόγραμμα «Αντώνης Τρίτσης» είχε τετρακόσια πενήντα εννέα έργα συνολικού προϋπολογισμού 1,09 δισεκατομμυρίου ευρώ.

Επίσης, υπήρχε πρόσκληση για την υποβολή προτάσεων στο Υπουργείο Περιβάλλοντος: πυλώνας ανάκαμψης, πράσινη μετάβαση, άξονας προτεραιότητας «Αειφόρος χρήση των πόρων, ανθεκτικότητα στην κλιματική αλλαγή, διατήρηση της βιοποικιλότητας», ο οποίος χρηματοδοτείται από το Ταμείο Ανάκαμψης και Ανθεκτικότητας. Εντάχθηκε το έργο με τίτλο «Έργα εξοικονόμησης πόσιμου νερού: Υποδομές παροχής νερού, τηλεμετρία – τηλεχειρισμός για τον εντοπισμό διαρροών σε δίκτυα ύδρευσης, προμήθεια ψηφιακών μετρητών νερού, μονάδες αφαλάτωσης». Ο συνολικός προϋπολογισμός του έργου ανέρχεται σε 95 εκατομμύρια ευρώ και η λήξη του έργου είναι 31-12-2025.

Η ΔΕΥΑ Πάρου υπάχθηκε στους ωφελούμενους φορείς του ανωτέρω προγράμματος, με σκοπό την κατασκευή μονάδας αφαλάτωσης στην περιοχή Κρωτήρι της Πάρου.

Πιο αναλυτικά, το έργο αυτό χρηματοδοτείται από το Ταμείο Ανάκαμψης και Ανθεκτικότητας και από ίδιους πόρους της ΔΕΥΑΠ. Έχει ως αντικείμενο την κατασκευή ενός νέου υπερσύγχρονου εργοστασίου παραγωγής πόσιμου νερού με τη μέθοδο της αντίστροφης ώσμωσης, αρχικής δυναμικότητας 2.000 κυβικών εκατοστών τη μέρα, με δυνατότητα επέκτασης στα 5.000 κυβικά ημερησίως στο μέλλον. Άρα λοιπόν η πρόβλεψή μας δεν αφορά μόνο τις σημερινές ανάγκες, αλλά και τις μελλοντικές ανάγκες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, επιτρέψτε μου μισό λεπτό.

Το έργο αυτό για την Πάρο περιλαμβάνει τα έργα υδροληψίας μέσω γεωτρήσεων κοντά στη θάλασσα, σε αδειοδοτημένο σημείο στην περιοχή του Αγίου Φωκά, μαζί με τον αγωγό μεταφοράς του θαλασσινού νερού στο γήπεδο της μονάδας αφαλάτωσης. Δεύτερον, τη μονάδα αφαλάτωσης του θαλασσινού νερού με το σύστημα της αντίστροφης ώσμωσης και τις κτηριακές εγκαταστάσεις. Τρίτον, το αντλιοστάσιο πόσιμου νερού με τον αγωγό μεταφοράς προς υφιστάμενη δεξαμενή ύδρευσης σε απόσταση περίπου τριών χιλιομέτρων. Τη δοκιμαστική λειτουργία του έργου από τον ανάδοχο για έξι μήνες μετά την ολοκλήρωση των κατασκευαστικών εργασιών.

Η ανάγκη κατασκευής της μονάδας αυτής προκύπτει αναφορικά με τη ζήτηση του νερού στην Πάρο, όπως είπα προηγουμένως, όπου την τελευταία πενταετία παρατηρείται μία ραγδαία αύξηση λόγω της αύξησης του τουρισμού και λόγω της πετυχημένης πολιτικής στο θέμα του τουρισμού, που εφαρμόζει αυτή η Κυβέρνηση. Μέχρι το 2016 - 2017 η κατανάλωση νερού -και αξίζει να το πω αυτό, κύριε Πρόεδρε- ήταν σταθερή. Την τελευταία πενταετία έφτασε περίπου τα 2.400 κυβικά, παρουσιάζοντας μια μεγάλη αύξηση της τάξεως -πόσο λέτε;- του 59%. Και φέτος αναμένεται να ξεπεράσουν τα 2.700.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κυρία Κομνηνάκα, έχετε τρία λεπτά για τη δευτερολογία σας.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, ήρθατε να μου ξαναπεριγράψετε ποιο είναι το έργο. Το έργο το ξέρω και σας είπα ποιο ήταν και το γεγονός επίσης -είναι γνωστό- ότι από την κοστολόγηση ενός έργου στα 4,3 εκατομμύρια, εγκρίθηκαν τελικά τα 2 εκατομμύρια. Ποιος θα πληρώσει τα 2,3; Είναι η μαγική λέξη, «ίδιοι πόροι». Δεν είναι ακριβώς ίδιοι, είναι οι πόροι των δημοτών της Πάρου. Γι’ αυτό και μόλις πριν λίγες μέρες η ΔΕΥΑ ήδη αποφάσισε αύξηση των τιμολογίων του νερού το λιγότερο 10% -σε ορισμένες περιπτώσεις μπορεί να φτάσει και σε διπλασιασμό- για να καλύψει την ψαλίδα και από αυτό το έργο και από άλλα τρία έργα αφαλάτωσης που επιλέχθηκε για να μπορέσουν να καλύψουν τις ανάγκες υδροδότησης του νησιού, που έχουν χρόνο εκτέλεσης την επόμενη διετία. Δηλαδή ήδη υπάρχει ένας προϋπολογισμός 5 εκατομμυρίων που πρέπει να καλύψει η ΔΕΥΑ. Και πώς θα το καλύψει; Βάζοντας τον λαό να πληρώνει βεβαίως χρυσάφι για αυτό το αναγκαίο αγαθό, την στιγμή βεβαίως που αναγνωρίζεται στην πραγματικότητα ότι οι μεγάλες ανάγκες κυρίως αφορούν το τουριστικό κεφάλαιο.

Γιατί όμως γίνονται όλα αυτά; Εγώ θα ξεπεράσω το κομμάτι του κόστους του έργου -που είναι βεβαίως ασύμφορο για τις ανάγκες υδροδότησης- γιατί πραγματικά συνεχίζετε να έχετε μια πολιτική επιλογή που οδηγεί στον εξής ανορθολογισμό. Όταν με βάση τα επίσημα μετεωρολογικά στοιχεία στην Πάρο πέφτουν κάθε χρόνο πενήντα εκατομμύρια κυβικά νερό από τη βροχή, η μέγιστη κατανάλωση με βάση και αυτά που περιγράψατε και με την αυξημένη ζήτηση, μπορεί να φτάσει όπως είπατε -εγώ να το δεχτώ- μέχρι τα 2800. Θα μπορούσε, αν γινόταν μια ολοκληρωμένη διαχείριση των υδάτινων πόρων με δεξαμενές, λιμνοδεξαμενές, μικρότερα φράγματα που θα μπορούσαν να αξιοποιηθούν και για την ύδρευση και για την άρδευση προκειμένου να αυξάνονται και τα αποθέματα του υπόγειου υδροφόρου ορίζοντα, να αξιοποιούνται μέχρι και 20% έως 30% εκατοστά από το βρόχινο νερό που πέφτει. Δηλαδή από τα πενήντα εκατομμύρια κυβικά νερού που πέφτει κάθε χρόνο, φτάνει να αξιοποιείται το πολύ 2% έως 4%. Αυτή είναι η αντίφαση.

Και γιατί δεν κάνετε αυτή την επιλογή; Γιατί το Ταμείο Ανάκαμψης και η Ευρωπαϊκή Ένωση, την οποία προσκυνάτε, βεβαίως, έχει τους περιβόητους κόπτες της λογικής κόστους-οφέλους. Δηλαδή ένα έργο που δεν αποφέρει κέρδος, θεωρείται μη επιλέξιμο. Άρα γι’ αυτό κόβονται αναγκαία έργα, όπως μικρότερα φράγματα, ανά βαθμίδες δεξαμενές και επιλέγετε αυτά τα έργα που βεβαίως είναι χρυσωρυχείο για επιχειρηματικούς ομίλους που θα κάνουν αυτές τις επιλογές, για να γίνουν και τα φωτοβολταϊκά πάρκα κ.λπ.. Γιατί τώρα αυτή είναι η πρεμούρα σας, οι όμιλοι που θα κάνουν τις πράσινες μπίζνες. Αυτά είναι έργα που τελικά η ζωή έχει αποδείξει ότι στην πορεία αποδεικνύονται μη βιώσιμα, με αποτέλεσμα συνεχώς να ανεβαίνουν τα τιμολόγια του νερού και να φτάνει τελικά ο λαός να πληρώνει το νερό για ουίσκι! Με συγχωρείτε και για την έκφραση.

Επομένως, εμείς γνωρίζουμε ότι δεν έχετε σκοπό -αντιβαίνει στην πολιτική σας- να κάνετε μια ολοκληρωμένη διαχείριση των υδάτων, που πραγματικά θα μπορούσε να είναι σωτήρια όχι μόνο για την Πάρο αλλά και για τα υπόλοιπα νησιά των Κυκλάδων και όχι μόνο, για να αξιοποιούνται πλήρως τα νερά της βροχής, τα νερά που υπάρχουν σε άλλες περιοχές από ποτάμια κ.λπ.. Όμως εσείς αντ’ αυτού επιλέγετε να ενισχύετε τους επιχειρηματικούς ομίλους.

Ακόμα και έτσι για αυτά τα έργα που εσείς έχετε ιεραρχήσει, θα χρηματοδοτηθούν τελικά από τον προϋπολογισμό του κράτους ή ο προϋπολογισμός θα χρηματοδοτεί μόνο τους εξοπλισμούς του ΝΑΤΟ και τις αποστολές πολλά χιλιόμετρα μακριά από τα σύνορα της χώρας, για να στέλνει τα στρατεύματα και τις φρεγάτες στο στόμα του λύκου; Γιατί όταν σας περισσεύουν να δίνετε μισό εκατομμύριο τη μέρα για να πηγαίνει η φρεγάτα «Ύδρα» στην Ερυθρά Θάλασσα και πολλά δισεκατομμύρια το χρόνο για τους νατοϊκούς εξοπλισμούς, δεν φτάνει να χρηματοδοτήσετε ένα αναγκαίο έργο που έχει κοστολογηθεί στα 4.300.000 για να καλυφθούν οι ανάγκες υδροδότησης σε ένα νησί, που κατά τα άλλα υποτίθεται ότι καμαρώνετε για τα αποτελέσματά του στον τουρισμό.

Αυτές είναι οι αντιφάσεις της πολιτικής ζωής και βεβαίως γι’ αυτό οδηγείται ο λαός τελικά να πληρώνει πολύ ακριβά ακόμα και για την ανάγκη στο φθηνό και ποιοτικό νερό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κυρία Κομηνάκα.

Τον λόγο έχει ο κύριος Υπουργός.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία συνάδελφε, δεν θα ακολουθήσω τη δική σας λογική και το δικό σας αφήγημα. Ναι, με το Κομμουνιστικό Κόμμα Ελλάδας έχουμε σοβαρές ιδεολογικές διαφορές και εμείς είμαστε περήφανοι για την πολιτική που εφαρμόζουμε. Και ήρθατε σήμερα στο Κοινοβούλιο να κατακρίνετε ότι υλοποιούμε ένα έργο. Τι να το κάνουμε; Εμείς θα προχωρήσουμε τα έργα για να λύσουμε τα σύγχρονα και τα μελλοντικά προβλήματα των πολιτών.

Πάνω, λοιπόν, σε ένα έργο έρχεστε εσείς να κινδυνολογήσετε. Και δεν το κάνετε μόνο τώρα σε αυτή την Αίθουσα. Το κάνατε και προχθές κατά την ψήφιση του νομοσχεδίου του Υπουργείου Εσωτερικών. Σας απαντώ, λοιπόν, χωρίς να είμαι αρμόδιος Υπουργός, αλλά είμαι Υφυπουργός αυτής της Κυβερνήσεως. Κανένα ενδεχόμενο δεν υπάρχει περί ιδιωτικοποίησης του νερού.

Δεύτερον, με κοινή υπουργική απόφαση που έχω συνυπογράψει και εγώ προσωπικά μαζί με τους άλλους Υπουργούς, υπάρχει συγκεκριμένη πολιτική για το νερό και για τις τιμές ότι υπάρχουν όρια και υπάρχουν ταβάνια στην αυξητική τάση ώστε να μην ξεπερνούν ούτε τον πληθωρισμό. Αυτή μας η πολιτική είναι για να μην υπάρχουν αυξήσεις στο νερό, να μην υπάρχουν αδικίες και μάλιστα στις χαμηλές καταναλώσεις να είναι άλλες οι χρεώσεις. Άρα λοιπόν, κυρία συνάδελφε, μη λέτε ό,τι θέλετε σε αυτή την Αίθουσα.

Αντιλαμβάνεστε όμως ότι το έργο στην Πάρο είναι σημαντικό και πρέπει να υλοποιηθεί και υλοποιείται. Και να σας πω ότι ο αρχικός εκτιμώμενος προϋπολογισμός ήταν 5 εκατομμύρια ευρώ και περιείχε και την κατασκευή ενός φωτοβολταϊκού πάρκου, το οποίο ήταν απαραίτητο ώστε να καλύπτει το 40% των ενεργειακών αναγκών της νέας μονάδας αφαλάτωσης από ανανεώσιμες πηγές ενέργειας, εξασφαλίζοντας έτσι οικονομική λειτουργία και χαμηλό κόστος παραγωγής.

Στον εν λόγω προϋπολογισμό, που αναφέρετε και ανέφερα, είναι και η αγορά του οικοπέδου κόστους 200.000 ευρώ για την εγκατάσταση. Το έργο εντάχθηκε στο πρόγραμμα του Ταμείου Ανάκαμψης και Ανθεκτικότητας με προϋπολογισμό ύψους 2,5 εκατομμυρίων ευρώ και το ξέρετε αυτό. Δεδομένης της σπουδαιότητας του έργου η διοίκηση της ΔΕΥΑΠ, δηλαδή της Δημοτικής Επιχείρησης Ύδρευσης Αποχέτευσης Πάρου, αποφάσισε να χρηματοδοτήσει το υπόλοιπο ποσό πραγματοποίησης του έργου από δικούς της πόρους. Η ΔΕΥΑΠ, που είναι μια πολύ σημαντική δημοτική επιχείρηση, τηρώντας τις προθεσμίες και τις διαδικασίες, δημοπράτησε το έργο στο τέλος του 2023, διασφαλίζοντας έτσι την επίτευξη των τιθέμενων από το πρόγραμμα οροσήμων και στις αρχές του έτους, δηλαδή του 2024, ο ανάδοχος ξεκίνησε το έργο στο Ακρωτήρι.

Στη συνέχεια τον Μάιο του 2024 -γιατί μας ακούνε, κυρία συνάδελφε και πρέπει να τα πούμε- η απόφαση έγκρισης ωφελουμένων φορέων στους οποίους περιλαμβάνεται και η ΔΕΥΑΠ, τροποποιήθηκε και το ποσό της χρηματοδότησης από το Ταμείο Ανάκαμψης ανήλθε στο ποσό των δύο εκατομμυρίων ευρώ. Σας ανέφερα προηγουμένως ότι τα επόμενα χρόνια το πόσιμο νερό να είναι επαρκές για όλους τους πολίτες της Πάρου. Αυτό μας νοιάζει, να υπάρχει νερό και να μην υπάρχει πρόβλημα λειψυδρίας στην Πάρο.

Μάλιστα λόγω της συμβολής στην κάλυψη αναγκών επάρκειας η νέα μονάδα αφαλάτωσης αναμένεται να δώσει και μόνιμη λύση. Το είπα και προηγουμένως αυτό.

Τις επόμενες μέρες σας ενημερώνω ότι θα εξοφληθεί το τρίτο οφειλόμενο τιμολόγιο, ώστε μέχρι το τέλος του έτους να έχουν ολοκληρωθεί και πιστοποιηθεί εργασίες συνολικής αξίας περίπου 2,5 εκατομμυρίων ευρώ εκ των οποίων τα 2 εκατομμύρια θα έχουν καλυφθεί από το Ταμείο Ανάκαμψης και Ανθεκτικότητας και τα υπόλοιπα 500.000 από ίδιους πόρους της ΔΕΥΑΠ.

Θέλω να σας πω ότι η ΔΕΥΑΠ εκτός από το έργο της αφαλάτωσης στη θέση Ακρωτήρι διαχειρίζεται και υλοποιεί και άλλα έργα συνολικής αξίας περίπου 40 εκατομμυρίων ευρώ, όπως την κατασκευή δικτύου αποχέτευσης Λευκών - Κώστου, την αναβάθμιση των εγκαταστάσεων επεξεργασίας λυμάτων Νάουσας προϋπολογισμού 4,1 εκατομμυρίων ευρώ από το Ταμείο Ανάκαμψης παρακαλώ, η αναβάθμιση συστήματος τηλεμετρίας προϋπολογισμού 2,9 εκατομμυρίων ευρώ από το Πρόγραμμα «Υποδομές Μεταφορών, Περιβάλλον και Αειφόρος Ανάπτυξη», δηλαδή ΥΜΕΠΕΡΑΑ, την αντικατάσταση του δικτύου αμιάντου Αγκαιριάς προϋπολογισμού 1,9 εκατομμυρίου ευρώ από το Πρόγραμμα «Υποδομές Μεταφορών, Περιβάλλον και Αειφόρος Ανάπτυξη», η σύνδεση του δικτύου ύδρευσης Αγίας Υπακοής με δίκτυο αφαλάτωσης προϋπολογισμού 1,3 εκατομμυρίου ευρώ από το πρόγραμμα «ΦΙΛΟΔΗΜΟΣ», η αντικατάσταση εσωτερικού δικτύου Αρχιλόχου προϋπολογισμού 2 εκατομμυρίων ευρώ από το ΕΣΠΑ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, μην πούμε όλα τα έργα της Ελλάδας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Μισό λεπτό, η επέκταση δυναμικότητας αφαλάτωσης Παρασπόρου προϋπολογισμού 2,9 εκατομμυρίων ευρώ από το πρόγραμμα ΕΣΠΑ.

Σας γνωρίζω ότι η ΔΕΥΑ Πάρου παρέχει κλιμακωτό τιμολόγιο και εκδίδει λογαριασμούς ανά τέσσερις μήνες. Η τιμή ξεκινάει πολύ χαμηλά για μικρές καταναλώσεις, δηλαδή για τους οικιακούς καταναλωτές, συγκεκριμένα 0,60 ευρώ ανά κυβικό για τα πρώτα τριάντα κυβικά. Αλλά με την αύξηση της κατανάλωσης αυξάνεται και η χρέωση. Έτσι κάποιος που θα καταναλώσει 150 έως 400 κυβικά θα πληρώσει 4,9 ευρώ, ενώ για περισσότερα από 400 θα χρεωθεί 8,5 ευρώ ανά κυβικό. Διαφωνείτε με αυτά, κυρία συνάδελφε;

Από όλα αυτά που σας ανέφερα αντιλαμβάνεστε ότι το Υπουργείο Εσωτερικών αξιοποιεί και θα συνεχίσει να αξιοποιεί όλα τα διαθέσιμα χρηματοδοτικά εργαλεία, ώστε η Τοπική Αυτοδιοίκηση να καταφέρει να δρομολογήσει σημαντικά αναπτυξιακά έργα, ώστε να επωφεληθεί και να βελτιώσει την ποιότητα ζωής κάθε πολίτη της χώρας. Αυτά είναι τα έργα που κάνει η Κυβέρνηση Μητσοτάκη, αυτά είναι τα έργα που κάνει η Κυβέρνηση της Νέας Δημοκρατίας!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Η τηλεμετρία πάντως πού κολλάει εγώ δεν κατάλαβα.

Θα συνεχίσουμε με την τρίτη με αριθμό 20/7-10-2024 επίκαιρη ερώτηση του πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού με θέμα: «Για τις συγχωνεύσεις τμημάτων στα δημοτικά σχολεία Σητείας και την έλλειψη εκπαιδευτικού και υποστηρικτικού επιστημονικού προσωπικού». Θα απαντήσει η Υφυπουργός Παιδείας, Θρησκευμάτων και Αθλητισμού κ. Ζέττα Μακρή

Παρακαλώ πολύ, κύριε συνάδελφε, έχετε τον λόγο για δύο λεπτά, για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, η κοινωνία της Σητείας είναι ανάστατη μετά την απόφαση της Διεύθυνσης Πρωτοβάθμιας Εκπαίδευσης Λασιθίου για συγχωνεύσεις τμημάτων δημοτικών σχολείων βάσει της εγκυκλίου του Υπουργείου Παιδείας, σύμφωνα με τις οποίες διευθύντριες και διευθυντές των σχολικών μονάδων καλούνται να συγκροτήσουν στο my school τα τμήματα με βάση τα τρέχοντα αριθμητικά δεδομένα του μαθητικού δυναμικού χωρίς καμία αναφορά στη σύνθεση των τμημάτων, τις πιθανές ειδικές παιδαγωγικές ανάγκες των μαθητών, άλλες κοινωνικές παραμέτρους, χτυπώντας με αυτόν τον τρόπο παραπέρα τα μορφωτικά δικαιώματα των παιδιών αλλά και τα εργασιακά δικαιώματα των εκπαιδευτικών.

Οι εκπαιδευτικοί στη Σητεία, στο Λασίθι γενικότερα, γονείς και μαθητές μετά από δώδεκα μέρες αποχής από τα μαθήματα, με τη στήριξη όλων των φορέων και των σωματείων της Σητείας, σύσσωμης της τοπικής κοινωνίας και την αλληλεγγύη σχολείων της Ιεράπετρας, είναι αποφασισμένοι να συνεχίσουν τον αγώνα τους ενάντια στη διάλυση των σχολείων της Σητείας με τις συγχωνεύσεις τμημάτων και την έλλειψη εκπαιδευτικού και υποστηρικτικού επιστημονικού δυναμικού.

Πιο συγκεκριμένα αρχικά έγιναν οι εξής συγχωνεύσεις τμημάτων στη Σητεία: Η Δ΄ τάξη του 1ου Δημοτικού, η Α΄ τάξη του 2ου Δημοτικού, η Β΄, η Γ΄ και η Δ΄ τάξη του 3ου Δημοτικού και η Δ΄ τάξη του 4ου Δημοτικού. Έπειτα βέβαια από κινητοποιήσεις του συλλόγου εκπαιδευτικών και των συλλόγων γονέων καθώς και την αποχή από τα μαθήματα των μαθητών της Δ΄ τάξης του 4ου Δημοτικού Σχολείου ανακλήθηκε μόνο η συγχώνευση της παραπάνω τάξης, μολονότι και στα υπόλοιπα τμήματα των άλλων σχολείων ισχύουν οι ίδιες προϋποθέσεις. Εύλογα βέβαια δημιουργούνται τα ερωτηματικά.

Επιπλέον, από τους τρεις σχολικούς νοσηλευτές που υπήρχε ανάγκη στον Νομό Λασιθίου προσλήφθηκαν μόνο τέσσερις με αποτέλεσμα τα σχολεία της Σητείας να στερηθούν και αυτό το απαραίτητο προσωπικό στο πλαίσιο της πολιτικής που εφαρμόζετε, που αντιμετωπίζει τους μαθητές μόνο ως αριθμούς με τη λογική του κόστους-οφέλους. Βέβαια, όπως τονίζουν σε κοινό τους ψήφισμα ο Σύλλογος Εκπαιδευτικών «Ο ΜΥΣΩΝ», σύλλογοι γονέων από σχολεία του Δήμου Σητείας και άλλοι φορείς, λένε ότι γίνεται αντιληπτό τι θα επακολουθήσει τη νέα σχολική χρονιά όταν εκπαιδευτικοί θα πρέπει να διδάξουν σε τμήματα είκοσι πέντε μαθητών με τέσσερις και πέντε μαθητές με ειδικές μαθησιακές ανάγκες και χωρίς παράλληλη στήριξη ή με παράλληλη στήριξη που μοιράζεται σε τρεις και τέσσερις μαθητές. Μαθητές που μέχρι χθες πήγαιναν σε ένα σχολείο με τους συμμαθητές τους θα τους αναγκάσετε να αλλάξουν εκπαιδευτικό περιβάλλον για λόγους αδιανόητους παιδαγωγικά. Μόνο με οικονομικούς όρους μπορεί να εξηγηθεί αυτή η πολιτική επιδίωξη και φυσικά η μείωση της ποιότητας της εκπαίδευσης.

Σας ρωτάμε, λοιπόν, κυρία Υπουργέ, τι μέτρα προτίθεται να πάρει η Κυβέρνηση, προκειμένου να ανακληθούν οι συγχωνεύσεις-συμπτύξεις τμημάτων στα δημοτικά σχολεία της Σητείας, να καλυφθούν όλα τα πραγματικά κενά χωρίς περικοπές και να μειωθεί ο αριθμός των μαθητών ανά τμήμα με κατεύθυνση δεκαπέντε το ανώτερο ανά τμήμα σε νηπιαγωγεία και Α΄ και Β΄ δημοτικού και είκοσι το ανώτερο σε όλες τις υπόλοιπες τάξεις με αντίστοιχες προσλήψεις όλων των αναγκαίων εκπαιδευτικών. Και τέλος, τι θα κάνετε, προκειμένου να καλυφθούν όλα τα κενά σε παράλληλη στήριξη και σχολικούς νοσηλευτές;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε. Εκ των προτέρων θα ήθελα την ανοχή σας γιατί ενδεχομένως θα χρειαστώ περισσότερο από τρία λεπτά για να απαντήσω στις συγκεκριμένες ερωτήσεις του συναδέλφου.

Εκείνο που έχω να σας πω, κύριε συνάδελφε, είναι ότι η Διεύθυνση Πρωτοβάθμιας Εκπαίδευσης Λασιθίου, όπως γίνεται και σε όλη την Ελλάδα, εφήρμοσε τις εγκυκλίους του Γενικού Γραμματέα Πρωτοβάθμιας Δευτεροβάθμιας και Ειδικής Αγωγής. Αυτό γίνεται κάθε χρόνο. Το έχω πει πολλές φορές σε αυτή την Αίθουσα, είναι άσκηση που ο αρμόδιος Γενικός Γραμματέας με τους συναδέλφους του Διευθυντές Πρωτοβάθμιας και Δευτεροβάθμιας και τους Περιφερειακούς Διευθυντές την κάνει ώστε να εφαρμόζεται ο νόμος. Ο οποίος νόμος επιτρέπει ως μέγιστο αριθμό ή επιβάλει ή περιορίζει τον μέγιστο αριθμό -όπως θέλετε το λέμε- σε είκοσι πέντε μαθητές ανά τμήμα στα νηπιαγωγεία και στα δημοτικά. Αυτό δεν είναι κάτι που εισήχθη επί Νέας Δημοκρατίας. Ίσχυε ήδη από το 2017. Ο μέγιστος αριθμός των μαθητών με αναπηρία και ειδικές εκπαιδευτικές ανάγκες σε κάθε τμήμα επίσης από 2017 είναι ένας ανά τμήμα, όταν έχουν μαθησιακές δυσκολίες, δηλαδή δυσορθογραφία, δυσαριμθησία, δυσαναγνωσία κ.λπ.. Από το 2017 επίσης επιτρέπεται να είναι τέσσερις ανά τμήμα και αν υπάρχει υπέρβαση αυτού του αριθμού μειώνεται ο αριθμός των μαθητών ανά τρεις εκτός εάν υπάρχει τμήμα ένταξης και αυτό αφορά μόνο τις μαθησιακές δυσκολίες. Δεν υπάρχει καμμία μεταβολή. Αυτά ισχύουν και ισχύουν ευλαβικά.

Μια παρατήρηση και για την παράλληλη στήριξη και στην εκπαίδευση. Η συνθήκη ένας προς έναν δεν ισχύει πουθενά σε όλη την Ευρώπη. Ομοίως δεν ισχύει και στη χώρα μας. Έχει βγει σχετική εγκύκλιος ήδη από το 2013. Εκτός εάν, κύριε συνάδελφε, υπάρχει ειδικά εμπεριστατωμένη υπόδειξη από το ΚΕΔΑΣΥ, οπότε τότε ναι, θα υπάρξει ταυτόχρονη παρουσία δύο ή περισσότερων ενδεχομένως εκπαιδευτικών παράλληλης στήριξης στην εκπαίδευση στο ίδιο τμήμα του σχολείου.

Συγκεκριμένα τώρα για τις σχολικές μονάδες για τις οποίες ερωτάται το Υπουργείο μας η ενημέρωση που έχουμε από τη Διεύθυνση Πρωτοβάθμιας Εκπαίδευσης Λασιθίου μας λέει πως το 1ο Δημοτικό Σχολείο Σητείας στην Δ΄ τάξη είναι ένα τμήμα με είκοσι τρεις μαθητές, κάτω από τον ανώτατο αριθμό, δύο μαθητές με γνωμάτευση και έχει τοποθετηθεί εκπαιδευτικός παράλληλης στήριξης, καμμία παρατυπία. Στο 2ο Δημοτικό Σχολείο Σητείας Α΄ τάξη έχουμε ένα τμήμα είκοσι τριών μαθητών, πάλι κάτω από τον αριθμό των είκοσι πέντε, ένας μαθητής με γνωμάτευση, υπάρχει εκπαιδευτικός παράλληλης στήριξης. Στο 3ο Δημοτικό Σχολείο Σητείας, στη Β΄ τάξη, έχουμε τμήμα είκοσι τεσσάρων μαθητών, καμμία υπέρβαση, υπάρχουν δύο μαθητές με γνωμάτευση και έχει τοποθετηθεί εκπαιδευτικός παράλληλης στήριξης. Στην Γ΄ τάξη είκοσι τρεις μαθητές, δύο με γνωμάτευση, επίσης με εκπαιδευτικό παράλληλης στήριξης. Στην Δ΄ τάξη είκοσι πέντε, με τον ανώτατο αριθμό, όχι με υπέρβασή του, ένας μαθητής με γνωμάτευση με εκπαιδευτικό παράλληλης στήριξης. Θα σας πω επίσης, γιατί είναι σημαντικό, ότι και στα τέσσερα δημοτικά σχολεία της Σητείας υπάρχει και τμήμα ένταξης. Άρα, λοιπόν, δεν υπάρχει καμμία παρέκκλιση.

Και θέλω, επίσης, να επισημάνω ότι σε σχέση με την Δ΄ τάξη του 4ου Δημοτικού Σχολείου Σητείας δεν ανακλήθηκε η απόφαση γιατί έγιναν κινητοποιήσεις. Έπρεπε αυτή η τάξη να λειτουργεί με δύο τμήματα γιατί έχει σαράντα εννιά μαθητές συνολικά. Ο διευθυντής, όμως, της εκπαίδευσης, όπως μπορεί γιατί έχει αυτονομία η εκπαιδευτική διαδικασία και τα σχολεία έκρινε ότι, επειδή από τους σαράντα εννιά μαθητές οι τρεις έχουν γνωμάτευση έπρεπε να γίνει λειτουργία με τρία τμήματα αντί των δύο. Έκρινε -και ορθά κατά τη γνώμη μας- ότι είναι ένας μεγαλύτερος αριθμός γνωματεύσεων σε σχέση με τη μία ή τις δύο γνωματεύσεις που έχουν άλλα τμήματα της περιοχής.

Και αυτό δεν έγινε μόνο στο σχολείο αυτό. Το λέω γιατί αναφερθήκατε στις κινητοποιήσεις. Όχι ότι δεν είναι καλοδεχούμενες οι αντιδράσεις -προς Θεού- αλλά δεν είναι και ο λόγος για τον οποίον οι αποφάσεις οι οποίες είναι ευνοϊκές κατά τη δική σας εκτίμηση και ορθές κατά τη δική μας λαμβάνονται. Το ίδιο έγινε και σε άλλα σχολεία του Λασιθίου. Θα μου επιτρέψετε να σας αναφέρω: Στη Β΄ τάξη του 4ου Δημοτικό Σχολείου Ιεράπετρας σαράντα εννιά παιδιά, τέσσερις γνωματεύσεις, τρία τμήματα αντί για δύο που θα έπρεπε να είναι κανονικά. Στην Δ΄ τάξη του 2ου Δημοτικού του Αγίου Νικολάου σαράντα εννιά παιδιά, έντεκα γνωματεύσεις, τρία τμήματα αντί για δύο που έπρεπε να είναι κανονικά. Και αυτά, όπως σας είπα έχουν την απόλυτη αποδοχή και στήριξη του Υπουργείου και δείχνουν πως ούτε το Υπουργείο ούτε και οι διευθυντές εκπαίδευσης ασκώντας την αρμοδιότητά τους έχουν αγκυλώσεις ή δογματισμούς.

Επίσης, σε ό,τι μας έχει ενημερώσει η αρμόδια διεύθυνση, η Διεύθυνση Πρωτοβάθμιας Εκπαίδευσης στο Λασίθι, οι συγχωνεύσεις αφορούν ουσιαστικά οκτώ από τα πεντακόσια τμήματα της περιοχής, δηλαδή ποσοστό 1,6%. Κανένα παιδί δεν μετακινήθηκε σε όμορη σχολική μονάδα. Σε καμμία περίπτωση δεν ξεπεράστηκε ο αριθμός των είκοσι πέντε μαθητών. Τηρήθηκαν ακριβώς τα προβλεπόμενα.

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε Συντυχάκη, έχετε τον λόγο για τρία λεπτά για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, όπως αντιλαμβάνεστε, έχετε δημιουργήσει μία πολύ μεγάλη αναστάτωση στην εκπαιδευτική κοινότητα, στους γονείς, στους μαθητές. Γιατί; Γιατί εδώ προωθείται μία βίαιη αντιπαιδαγωγική δημιουργία τμημάτων στα μέγιστα απαράδεκτα προβλεπόμενα όρια, δηλαδή με είκοσι πέντε μαθητές στην πρωτοβάθμια και με είκοσι πέντε έως είκοσι οκτώ μαθητές στη δευτεροβάθμια χωρίς –επαναλαμβάνω- να λαμβάνεται υπ’ όψιν κανένα παιδαγωγικό, κοινωνικό και άλλα κριτήρια, όπως προβλέπεται άλλωστε και από τον νόμο το μαζικό κόψιμο των ολιγομελών τμημάτων και η συγχώνευσή τους, με συνέπεια μαθητές μεγάλων τάξεων του δημοτικού αλλά και μαθητές του γυμνασίου και λυκείου να μετακινούνται σε όμορες μονάδες, να αλλάζουν δηλαδή σχολικό περιβάλλον.

Περιγράψατε ποια είναι η κατάσταση στα σχολεία της Σητείας. Δεν πρόλαβα ακριβώς να λάβω υπ’ όψιν μου αυτά τα οποία είπατε αλλά θέλω όμως να προσθέσω ορισμένα πράγματα:

Σε κάθε ένα τμήμα από τα παραπάνω που αναφερθήκατε έχει προσληφθεί ένας εκπαιδευτικός παράλληλης στήριξης, που ενώ η πρόσληψη έγινε για ένα συγκεκριμένο μαθητή ο ρόλος του έχει αλλάξει σύμφωνα με το νέο πλαίσιο, το οποίο δίνει οδηγίες, ώστε η παράλληλη να βοηθά όλα τα παιδιά που έχουν ανάγκη. Άρα δεν υπάρχει εξατομικευμένη στήριξη για το παιδί που χρήζει διαρκούς βοήθειας.

Στη δεύτερη φάση των προσλήψεων, από τις πενήντα έξι αιτήσεις παράλληλης που εκκρεμούσαν -σε Νηπιαγωγείο και Δημοτικό στο Νομό Λασιθίου- προσλήφθηκαν μόνο δύο νηπιαγωγοί παράλληλης. Αυτό είχε ως αποτέλεσμα παιδιά που φοιτούν σε σχολεία της υπαίθρου στο Δήμο Σητείας με γνωματεύσεις για παράλληλη να μην έχουν τον εκπαιδευτικό που χρειάζονται. Το ίδιο έγινε φυσικά και πανελλαδικά, ενώ το Υπουργείο Παιδείας απαντά ότι εξαντλήθηκε ο πίνακας ειδικής αγωγής ή ότι οι εκπαιδευτικοί δεν δέχονται την πρόσληψη ή παραιτούνται. Η πολιτική της Κυβέρνησης οδήγησε σε αυτό το σημείο αφού από τη μία δεν υπάρχει προγραμματισμός και από την άλλη δεν δίνει το δικαίωμα στους αποφοίτους των παιδαγωγικών τμημάτων να μπουν στους πίνακες επειδή είναι κλειστοί για δύο χρόνια ή επιβάλλει διετή ποινή αποκλεισμού σε όσους παραιτούνται για λόγους οικονομικούς και οικογενειακούς.

Επίσης, εκκρεμούσαν είκοσι τρεις αιτήσεις για σχολικούς νοσηλευτές στον νομό από τους οποίους προσλήφθηκαν στη δεύτερη φάση μόνο δυο κανένας στη Σητεία. Κάθε σχολείο της πόλης αλλά και κάποιων χωριών έχουν περιπτώσεις διαβήτη ή επιληψίας που χρήζουν την άμεση ανάγκη σχολικού νοσηλευτή.

Τώρα προσπαθήσατε να δικαιολογήσετε τα αδικαιολόγητα για το συγκεκριμένο σχολείο, την Δ΄ τάξη του 4ου Δημοτικού Σχολείου και όλοι γνωρίζουν για ποιον λόγο έγινε. Εγώ περιμένω στη δευτερολογία σας να πείτε γιατί έγινε αυτή η επιλεκτική μεταχείριση. Και το θέμα δεν είναι ότι κακώς έγινε. Το θέμα είναι γιατί δεν έγινε και στα άλλα σχολεία που επίσης παρουσιάζουν παρόμοιο ίσως και πιο οξυμένο πρόβλημα. Αλλά καλό είναι να μας το πείτε εσείς στη δευτερολογία σας.

Πρόκειται, λοιπόν, για τη συνέχεια μιας αντιεκπαιδευτικής πολιτικής που θέλει τα σχολεία να λειτουργούν με ελάχιστους πόρους, με γερασμένα, ασυντήρητα σχολικά κτήρια, χωρίς έλεγχο για την αντισεισμική θωράκιση, χωρίς μέτρα προφύλαξης από καύσωνες, από βαρυχειμωνιές, πανδημίες, ατυχήματα και πάει λέγοντας. Κατά συνέπεια εμείς θεωρούμε ότι πρέπει να προχωρήσετε γενναία να λύσετε τέτοιου είδους ζητήματα. Εκκρεμούν πολλές τέτοιες περιπτώσεις σε ολόκληρη την Ελλάδα. Πρέπει να σταματήσετε αυτήν την ανάλγητη αντιπαιδαγωγική, αντιεκπαιδευτική πολιτική που ακολουθείτε. Και φυσικά, μην παίρνετε ένα μαχαίρι και κόβετε και ράβετε ανάλογα του τι μπορεί να σας λέει ο κάθε τοπικός δικός σας Βουλευτής, δηλαδή της Νέας Δημοκρατίας, γιατί αυτή η επιλεκτική μεταχείριση είναι που έχει εξοργίσει τους κατοίκους και της Σητείας αλλά και σε άλλες πολλές περιοχές της χώρας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Πριν απαντήσετε, κυρία Υφυπουργέ, θα ήθελα να κάνω μια ανακοίνωση.

Γίνεται γνωστό στο Σώμα ότι τη συνεδρίασή μας παρακολουθεί η Επιτροπή Εθνοτήτων Μειονοτήτων της Εθνοσυνέλευσης του Βιετνάμ.

Welcome in Parliament of Greece!

(Χειροκροτήματα από όλες τις πτέρυγες της Βουλής)

Έχετε το λόγο, κυρία Υφυπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** I’d like to welcome you here. It’s an honor for us. You are so very welcome.

Σας ευχαριστώ και πάλι, κύριε Πρόεδρε, και πάλι θα ζητήσω την ανοχή σας. Ξέρετε ότι συνήθως δεν το κάνω αλλά θα πρέπει να απαντήσω σε όσα είπε ο συνάδελφος ο οποίος μας κατηγόρησε και για μεγάλη αναστάτωση.

Μεγάλη αναστάτωση στην παιδεία, κύριε συνάδελφε, όταν επί των ημερών της Κυβέρνησης του Κυριάκου Μητσοτάκη ήδη από την προηγούμενη κυβέρνηση μέχρι τώρα έχουν διοριστεί τόσες χιλιάδες εκπαιδευτικοί; Πρώτη φορά υπήρξαν μόνιμοι διορισμοί μετά από δεκαετίες, σχεδόν τριάντα χιλιάδες την προηγούμενη τετραετία, δέκα χιλιάδες φέτος, αριθμός ρεκόρ διορισμών. Πρώτη φορά στην ειδική αγωγή έχουν διοριστεί εκπαιδευτικοί μόνιμοι, πάγιο αίτημα της εκπαιδευτικής κοινότητας, πάγιο αίτημα βεβαίως και όλων εκείνων οι οποίοι ενδιαφέρονται και ασχολούνται με την εκπαίδευση. Εκτός από τους δέκα χιλιάδες φέτος, είναι ήδη τριάντα δύο χιλιάδες αναπληρωτές εκπαιδευτικοί, πέντε χιλιάδες επτακόσια μέλη ειδικού εκπαιδευτικού και βοηθητικού προσωπικού, δηλαδή συνολικά τριάντα επτά χιλιάδες επτακόσιοι αναπληρωτές. Δεν νομίζω ότι είναι αναστάτωση αυτό, εκτός αν το είπατε θετικά.

Και να σας πω και κάτι, επειδή με κατηγορήσατε ότι δεν απάντησα ακριβώς. Ακριβέστατα απάντησα με βάση τα στοιχεία που έχω. Και δεν μπορώ να απαντώ με στοιχεία με συγκεκριμένα νούμερα και εσείς να μου κάνετε ιδεολογικό μανιφέστο. Σ’ αυτό δεν έχω να απαντήσω κάτι άλλο.

Ας δούμε, λοιπόν, τι συμβαίνει στη Διεύθυνση Πρωτοβάθμιας Εκπαίδευσης Λασιθίου. Τα τελευταία πέντε χρόνια: τριακόσιοι τριάντα πέντε εκπαιδευτικοί, διακόσιοι ενενήντα τρεις στη γενική εκπαίδευση, σαράντα δύο στην ειδική αγωγή και εκπαίδευση. Το 2024 - 2025: διακόσιοι εβδομήντα αναπληρωτές, εκατόν δώδεκα στη γενική εκπαίδευση, εκατόν πενήντα οκτώ στην ειδική αγωγή. Στα μέλη ειδικού και βοηθητικού εκπαιδευτικού προσωπικού στην περιοχή Λασιθίου στην τελευταία πενταετία τριάντα ένας μόνιμοι διορισμοί και το 2024 - 2025 είναι σαράντα επτά αναπληρωτές ειδικού εκπαιδευτικού και βοηθητικού προσωπικού.

Ας έρθω και στους σχολικούς νοσηλευτές που αναφέρατε στην ερώτησή σας. Λέτε συγκεκριμένα ότι από τους είκοσι τρεις σχολικούς νοσηλευτές, για τους οποίους υπήρχε ανάγκη στο Νομό Λασιθίου προσλήφθηκαν μόνο τέσσερις. Να σας διορθώσω ή να σας ενημερώσω. Από τα είκοσι τρία κενά που δόθηκαν στο Υπουργείο μας καλύφθηκαν είκοσι, γιατί για τα είκοσι υπήρχαν διαθέσιμες πιστώσεις. Για αυτές τις είκοσι θέσεις προσλήφθηκαν αρχικά έξι αναπληρωτές σχολικοί νοσηλευτές, πέντε στην πρωτοβάθμια, ένας στη δευτεροβάθμια. Υπηρετούν οι πέντε, αφού ο ένας βρίσκεται σε νόμιμη άδεια. Να πω εδώ παρενθετικά, κύριε Πρόεδρε, ότι, αν δεν δίναμε τη νόμιμη άδεια στον έναν θα ερχόταν ο συνάδελφος -και ορθά- να μας ψέξει γιατί δεν επιτρέπουμε να ασκήσει τα δικαιώματά του.

Δεν καλύφθηκαν οι υπόλοιπες θέσεις όχι γιατί υπήρξε ολιγωρία από την πλευρά μας αλλά γιατί δεν υπήρξε κανένα ενδιαφέρον, δεν υπήρχαν υποψήφιοι. Δεν τους επιστρατεύουμε. Έρχονται με βάση τα μόρια τους και τη δήλωση προτίμησης. Την 1-10-2024 εκδόθηκε ειδική πρόσκληση για την κάλυψη εκπαιδευτικών αναγκών σε σχολικούς νοσηλευτές και εργοθεραπευτές. Σε αυτήν την ειδική πρόσκληση ήταν και οι δεκατέσσερις εναπομείναντες σε ανάγκες για τους σχολικούς νοσηλευτές στο Λασίθι. Να μη σας πω πότε εκδίδεται ειδική πρόσκληση. Αντιλαμβάνεστε, όταν υπάρχει αδυναμία κάλυψης των λειτουργικών αναγκών στις σχολικές μονάδες. Να μη κουράσω περισσότερο γιατί θα ξεπεράσω και πάλι τον χρόνο. Σε αυτή την ειδική πρόσκληση που αφορούσε στα δεκατέσσερα κενά, όπως είπα, στο Λασίθι προσλήφθηκαν τρεις επιπλέον σχολικοί νοσηλευτές, γιατί μόνο τόσοι ενδιαφέρθηκαν. Δεν βρέθηκε άλλος υποψήφιος.

Επειδή αντιλαμβανόμαστε ότι υπάρχει ανάγκη -γιατί έχουμε την ευαισθησία- και γνωρίζουμε την έλλειψη υποψηφίων που υπάρχει, ήδη από το καλοκαίρι είχαμε ψηφίσει συγκεκριμένη διάταξη, όπου ορίζεται ότι για το σχολικό έτος 2024 - 2025 αν δεν καταστεί δυνατόν ακόμη και μετά την ειδική πρόσκληση να καλυφθούν οι λειτουργικές ανάγκες για τους σχολικούς νοσηλευτές και το ειδικό βοηθητικό προσωπικό, επειδή έχουν εξαντληθεί οι υποψήφιοι για πολλούς λόγους -να μην κουράζουμε και πάλι και εκείνους που μας ακούν και εσάς- μπορούν οι περιφερειακοί διευθυντές εκπαίδευσης να εκδίδουν τοπική πρόσκληση εκδήλωσης ενδιαφέροντος ώστε να προσληφθούν αναπληρωτές. Και αυτό θα γίνει αμέσως μετά.

Για τα υπόλοιπα θέματα που θίγετε, θα σας πω πάλι ότι, σύμφωνα με την ενημέρωση που έχουμε, κενά σε δασκάλους και νηπιαγωγούς στη γενική εκπαίδευση δεν υπάρχουν. Υπηρετούν συνολικά στο Λασίθι τριακόσιοι πενήντα εννιά δάσκαλοι και εκατό εξήντα εννιά νηπιαγωγοί.

Υπάρχει ένα κενό σε εκπαιδευτικό εικαστικών ενώ υπηρετούν δεκαπέντε. Υπάρχει ένα κενό σε εκπαιδευτικό μουσικής ειδικής αγωγής και ένα κενό σε εκπαιδευτικό μουσικής ενώ υπηρετούν δεκατέσσερις. Υπάρχουν τρία κενά σε δασκάλους ειδικής αγωγής ενώ υπηρετούν τριάντα οκτώ δάσκαλοι ειδικής αγωγής. Έχουν προσληφθεί εκατό σαράντα τρεις εκπαιδευτικοί παράλληλης στήριξης ενώ πέρυσι ήταν εκατό ένας.

Σας είπα, λοιπόν, για τα ελάχιστα κενά τα οποία δεν καλύφθηκαν όχι λόγω ολιγωρίας ή αδιαφορίας του ΥΠΕΘΑ ή για λόγους κόστους–οφέλους, πείτε το όπως θέλετε εσείς, αλλά γιατί δεν υπήρχαν ενδιαφερόμενοι.

Θα σας πω και κάτι άλλο που έχει ενδιαφέρον. Η αναλογία μαθητών - μόνιμων εκπαιδευτικών στην Πρωτοβάθμια Εκπαίδευση Λασιθίου είναι ένας εκπαιδευτικός ανά επτά μαθητές στον Δήμο Ιεράπετρας, 1 εκπαιδευτικός ανά 6 μαθητές, στον Δήμο Αγίου Νικολάου, ένας εκπαιδευτικός ανά 5,1 μαθητές στον Δήμο Σητείας.

Ξέρετε ποια είναι η αντίστοιχη εθνική αναλογία; Ένας προς 8,2! Και η ευρωπαϊκή ένας προς 12,1! Ειδικά για τη Σητεία ο μαθητικός πληθυσμός μειώθηκε κατά 21,2% την τελευταία δεκαετία ενώ ο αριθμός των μονίμων εκπαιδευτικών αυξήθηκε κατά 22,2%.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Πριν συνεχίσουμε με την επόμενη ερώτηση, θα κάνω μια ανακοίνωση προς το Σώμα.

Δεν θα συζητηθεί, κατόπιν συνεννόησης, η δεύτερη με αριθμό 18/7-10-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας του «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας, με θέμα: «Έντονος προβληματισμός και μεγάλη αναστάτωση από την επικάλυψη από άδειες παραγωγής ηλεκτρικής ενέργειας ήδη παραχωρημένων εκτάσεων».

Επίσης, δεν θα συζητηθεί λόγω κωλύματος του Βουλευτή η δεύτερη με αριθμό 5/7-10-2024 πρώτου κύκλου επίκαιρη ερώτηση του Βουλευτή Κιλκίς της Κοινοβουλευτικής Ομάδας του «ΠΑΣΟΚ - Κίνημα Αλλαγής» κ. Στέφανου Παραστατίδη προς τον Υπουργό Εσωτερικών, με θέμα: «Κατάργηση σχολικών επιτροπών».

Θα ολοκληρώσουμε με την πρώτη με αριθμό 15/7-10-2024 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Πέτρου Παππά προς τον Υπουργό Παιδείας, Θρησκευμάτων και Αθλητισμού, με θέμα: «Οκτώ κενές θέσεις νοσηλευτών στα ειδικά σχολεία της Θεσσαλονίκης».

Ανοίξατε και θα κλείσετε τη συνεδρίαση, κύριε συνάδελφε.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρία Υπουργέ, το 2ο Ειδικό Σχολείο Θεσσαλονίκης, το ΕΛΕΠΑΠ, δικαιούται δύο θέσεις νοσηλευτών ώστε να καλύπτουν τις ανάγκες των περίπου πενήντα-εξήντα παιδιών που φοιτούν σε καθεστώς ολοήμερης λειτουργίας, δηλαδή σε δύο βάρδιες.

Πληροφοριακά, για όσους μας ακούν, θα ήθελα να αναφέρω ότι απαραίτητη προϋπόθεση φοίτησης στα ειδικά σχολεία είναι οι μαθητές να έχουν κινητικό πρόβλημα ή αναπηρία. Το προφίλ των μαθητών είναι συνήθως μαθητές με εγκεφαλική παράλυση, νοητική υστέρηση μέτρια ή βαριά, στερεοτυπικά χαρακτηριστικά και ευρύτερο φάσμα αυτισμού χαμηλής ή μέτριας λειτουργικότητας, σύνδρομα που ενέχουν κινητική αναπηρία και νοητική υστέρηση καθώς και πολλαπλές αναπηρίες. Εύλογα συμπεραίνει κανείς ότι τα παιδιά αυτά, πέραν του ειδικού εκπαιδευτικού προσωπικού, χρειάζονται τη στήριξη των σχολικών νοσηλευτών.

Κυρία Υπουργέ, γνωρίζετε καλά ότι ο ρόλος των σχολικών νοσηλευτών είναι ζωτικής σημασίας για την εύρυθμη λειτουργία των ειδικών σχολείων. Ο σχολικός νοσηλευτής είναι αυτός ο οποίος προλαβαίνει, προάγει, υποστηρίζει την υγεία των μαθητών του σχολείου, ώστε να μπορούν τα παιδιά αυτά να συμμετέχουν με ασφάλεια σε κάθε εκπαιδευτική διαδικασία και να φτάνουν στο ανώτερο επίπεδο της εξέλιξης των δυνατοτήτων ή δεξιοτήτων τους.

Είναι αυτός ο οποίος παρεμβαίνει συστηματικά με τη χορήγηση φαρμάκων όποτε χρειάζονται, βοηθώντας στη σίτιση με γαστροστομία, γιατί δυστυχώς πολλά από αυτά τα παιδιά έχουν και γαστροστομίες. Ή σε περίπτωση επείγουσας ανάγκης παρέχει πρώτες βοήθειες, παρεμβαίνει με βάση τις οδηγίες των θεραπόντων γιατρών, τις οδηγίες του Παγκόσμιου Οργανισμού Υγείας και τις ενημερώσεις του Υπουργείου Υγείας.

Είναι αυτός ο οποίος εκπαιδεύει τους μαθητές με βάση την ηλικία και το γνωστικό τους επίπεδο σε θέματα ειδικότητάς του, όπως η γνώση του ανθρώπινου σώματος, η λειτουργία των διαφόρων συστημάτων, οι κανόνες υγιεινής, αυτοφροντίδας, η ορθή διατροφή, η προφύλαξη από τα λοιμώδη νοσήματα.

Φέτος, κυρία Υπουργέ, δυστυχώς από τις δύο θέσεις -θα μιλήσω στη δευτερολογία μου και για τα υπόλοιπα ειδικά σχολεία της Θεσσαλονίκης- καλύφθηκε αρχικά στην πρώτη φάση τοποθέτησης προσωπικού μόλις πριν από μία-μιάμιση εβδομάδα η μία θέση. Η μία τοποθετημένη νοσηλεύτρια σε αυτό το σχολείο βρίσκεται σε μακροχρόνια άδεια.

Επειδή οι μαθητές και οι μαθήτριες με ειδικές εκπαιδευτικές ανάγκες έχουν θεσμοθετημένο το δικαίωμα της υγειονομικής εξασφάλισης προκειμένου να μπορούν να συμμετέχουν στη σχολική ζωή, κυρία Υπουργέ, γιατί δεν έχει μεριμνήσει ακόμη το αρμόδιο Υπουργείο ώστε να τοποθετηθούν κατά προτεραιότητα νοσηλευτές στα ειδικά σχολεία της Θεσσαλονίκης; Είναι αυτονόητο ότι ένα ειδικό σχολείο το 2024 δεν μπορεί και δεν πρέπει να λειτουργεί ούτε μία μέρα χωρίς σχολικό νοσηλευτή.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, δεν θα κάνω κατάχρηση αυτή τη φορά, γιατί μπορώ ευτυχώς να καταθέσω στα Πρακτικά στοιχεία που θα είναι χρήσιμα στον συνάδελφο και να μην απασχολήσω το Σώμα αναφέροντας τα στοιχεία που είναι σε όλες αυτές τις σελίδες.

Θα τα καταθέσω στα Πρακτικά, κύριε συνάδελφε. Αφορούν τα θέματα τα οποία με ρωτήσατε για τους σχολικούς νοσηλευτές στα σχολεία Ειδικής Αγωγής.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Ζέττα Μακρή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να σας πω επίσης ότι δεν θα αντιδικήσουμε για τη χρησιμότητα και την αναγκαιότητα της ύπαρξης σχολικών νοσηλευτών. Εμείς τα γνωρίζουμε λόγω του αντικειμένου. Εσείς τα γνωρίζετε πολύ καλά λόγω της επιστήμης. Άρα δεν υπάρχει κανένας λόγος να επανέλθω σε αυτό και να επιχειρηματολογήσω. Προφανώς όσα λέτε είναι απολύτως σωστά.

Θα σας πω όμως από την πλευρά της διοίκησης πώς είναι η διαδικασία. Όπως γίνονται οι γενικές προσλήψεις στη Γενική Αγωγή, γίνονται και για τους σχολικούς νοσηλευτές.

Οι αρμόδιες διευθύνσεις πρωτοβάθμιας και δευτεροβάθμιας καταγράφουν τις ανάγκες και τα κενά. Εν συνεχεία, τα αποστέλλουν στην περιφερειακή διεύθυνση και εκείνη στο Υπουργείο και καλύπτονται, προφανώς ανάλογα με τις δυνατότητες οι οποίες υπάρχουν και την προθυμία.

Έχει πολύ ενδιαφέρον να σας πω -έχω μπροστά μου το σχετικό έγγραφο και μπορώ να σας το δώσω μετά, δεν χρειάζεται να κατατεθεί στα Πρακτικά- ότι η Β΄ Θεσσαλονίκης δευτεροβάθμια εκπαίδευση κατέγραψε ότι έχει τρεις ανάγκες. Η περιφερειακή στο Υπουργείο έστειλε ένα αίτημα. Η Α΄ Θεσσαλονίκης, πέντε. Η περιφερειακή, δύο. Η Β΄ Θεσσαλονίκης, εννέα και η περιφερειακή δύο.

Θέλω να πω ότι αυτή είναι η διαδικασία, με απόλυτη εμπιστοσύνη και με αυτονομία στις σχολικές μονάδες, που, κύριε συνάδελφε, δεν είναι πια και η καλύτερη στην Ευρώπη. Πολύ χαμηλά είμαστε στην αυτονομία. Και ανθρώπους που έχουν διοικητικές θέσεις και ευθύνες και πονούν και γνωρίζουν την εκπαίδευση και τις τοπικές ανάγκες οφείλουμε και εμείς να τους εμπιστευόμαστε και το κάνουμε. Βλέπετε όμως τι φτάνει στο Υπουργείο, που ενδεχομένως είναι διαφορετικό από αυτό που θα πουν σε εσάς ως τοπικό Βουλευτή ή και σε μένα αντίστοιχα.

Με βάση λοιπόν αυτά που στέλνουν οι περιφερειακές διευθύνσεις, με βάση αυτά αποφασίζει το Υπουργείο -θα σας προλάβω-, όχι πάντα καλύπτοντας τις ανάγκες, αλλά προσπαθώντας, με βάση την επίσημη ενημέρωση που έχει και τη διαδικασία που ακολουθείται, να τα κάνει.

Επίσης -το ξέρετε πολύ καλά, αλλά πρέπει να το πω και για τις ανάγκες των Πρακτικών-, στην εκπαίδευση, που είναι μια ζωντανή διαδικασία, μπορεί να προκύψουν και διάφορες άλλες ανάγκες, με υπηρεσιακές μεταβολές που επιβάλλουν άλλη παρέμβαση του Υπουργείου.

Θα επαναλάβω μόνο για τις ανάγκες των Πρακτικών, γιατί ήσασταν εδώ και ξέρω ότι παρακολουθήσατε, τη διαδικασία που γίνεται όταν υπάρχει αδυναμία κάλυψης των λειτουργικών αναγκών ή γιατί δεν θέλουν να αναλάβουν υπηρεσία οι εκπαιδευτικοί μας ή γιατί παραιτούνται από τη θέση ή γιατί μπορεί για αντικειμενικούς λόγους να μην μπορούν να αναλάβουν ή γιατί δεν επαρκεί και ο αριθμός.

Είναι αυτή η ειδική πρόσκληση που ανέφερα και στην προηγούμενη ερώτηση, με την οποία ζητείται να καλυφθούν οι κενές θέσεις. Εκδόθηκε την 1η Οκτωβρίου του 2024 η πρώτη ειδική πρόσκληση -θα ακολουθήσουν και άλλες, γιατί σίγουρα θα υπάρχει ανάγκη για την κάλυψη των λειτουργικών κενών- και υπεβλήθη αίτηση μέσω του ΟΠΣΥΔ για να προσληφθούν ως αναπληρωτές με σχέση εργασίας ιδιωτικού δικαίου ορισμένου χρόνου. Σχολικοί νοσηλευτές υπέβαλαν αιτήσεις, εργασιοθεραπευτές και εκπαιδευτικοί της νοσηλευτικής.

Ευχαριστώ, κύριε Πρόεδρε. Δεν ξεπέρασα τον χρόνο αυτή τη φορά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Υφυπουργέ.

Κύριε Παππά, έχετε τον λόγο για τρία λεπτά για τη δευτερολογία σας.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρία Υπουργέ, ο λόγος της πίεσης που ασκώ και ασκούμε όλοι με τις ερωτήσεις είναι ακριβώς για να δει η διοίκηση ενδεχομένως διαφορετικά το θέμα των σχολικών νοσηλευτών στα ειδικά σχολεία, να ξεφύγει από το πλαίσιο αυτό το οποίο περιγράψατε και το οποίο ισχύει για όλα τα σχολεία και να νομοθετήσει η Κυβέρνηση με έναν τρόπο τέτοιο ούτως ώστε τα ειδικά σχολεία να προηγούνται όλων των υπολοίπων σχολείων στις ανάγκες αυτές και ήδη από το καλοκαίρι να υπάρχει μέριμνα.

Δεν είναι ένα κοινό σχολείο το ειδικό σχολείο. Το ξέρετε καλά και εσείς. Είναι μια εξαιρετική ανάγκη αυτή η οποία αναγκάζει τους γονείς να στέλνουν τα παιδιά σε αυτό το σχολείο και μια εξαιρετική και ιδιαίτερη ανάγκη των παιδιών αυτών να λαμβάνουν εκπαίδευση, αλλά και να μπορεί να λειτουργεί η οικογένεια, ούτως ώστε να μπορούν να εργάζονται οι γονείς. Εκεί νομίζω πρέπει να σκύψει η πολιτεία πάνω, στο τι διαφορετικό θα κάνει.

Νομίζω ότι ανοίγεται ένα πεδίο κυβερνητικής δράσης, ούτως ώστε να γίνει κάτι καλύτερο γι’ αυτά τα σχολεία. Γιατί αντιλαμβάνομαι ότι δεσμεύει το νομικό πλαίσιο, έτσι όπως λειτουργεί τώρα, ή το διοικητικό πλαίσιο. Πρέπει να το υπερβούμε. Γι’ αυτό και πιέζουμε.

Θέλω ξανά να επισημάνω την ανάγκη του σχολικού νοσηλευτή ο οποίος παρέχει στα παιδιά με αναπηρία μια ολοκληρωμένη και αποτελεσματική φροντίδα.

Γνωρίζουμε όλοι ότι οι εκπαιδευτικοί του σχολείου παρά την αφοσίωσή τους συχνά καλούνται να αναλάβουν ρόλους για τους οποίους δεν είναι κατάλληλα εκπαιδευμένοι με αποτέλεσμα όταν ο εκπαιδευτικός καλείται να αναλάβει τον ρόλο του νοσηλευτή να τον αποσπά από το κύριο εκπαιδευτικό του έργο, να δημιουργεί ανασφάλεια στους εμπλεκόμενους σε όλη την εκπαιδευτική διαδικασία και στους εκπαιδευτικούς. Αυτός είναι κι ένας λόγος που συχνά οι εκπαιδευτικοί δεν επιλέγουν κάποια ειδικά σχολεία.

Καθημερινά δέχομαι -είμαι βέβαιος ότι δέχεστε και εσείς καθώς και πολλοί συνάδελφοί μας στη Βουλή- αγωνιώδη αιτήματα από γονείς οι οποίοι βιώνουν καθημερινά το άγχος του να είναι συνεχώς σε επιφυλακή. Να αναγκάζονται να φεύγουν από την εργασία τους, να εγκαταλείπουν ακόμα οριστικά συχνά τις δουλειές τους, επειδή δεν μπορούν να αφήσουν με ασφάλεια τα παιδιά τους στα ειδικά σχολεία που φοιτούν. Παράγεται έτσι μια αλυσίδα που οδηγεί πολλές οικογένειες στην ανέχεια. Η έλλειψη του σχολικού νοσηλευτή οδηγεί στην εγκατάλειψη της εργασίας η οποία οδηγεί στην οικονομική δυσπραγία και αυτή στην ανέχεια. Γιατί η αναπηρία, είναι γνωστό σε όλους μας, κοστίζει πολύ.

Δυστυχώς, η ελληνική πολιτεία διαχρονικά δεν κατάφερε στο κομμάτι της αναπηρίας ούτε να πλησιάσει τον μέσο όρο των στάνταρ των υπόλοιπων χωρών της Ευρωπαϊκής Ένωσης. Η ανεπάρκεια των δομών αλλά και η ελλιπής πρόβλεψη της πολιτείας για το μέλλον των παιδιών με αναπηρία οδηγεί τους γονείς σε απόγνωση.

Για να επανέλθω στη Θεσσαλονίκη και στο πρόβλημά της, η δική μου ενημέρωση είναι ότι στα οκτώ ειδικά σχολεία της Θεσσαλονίκης για τα οποία απαιτούνται δεκαέξι νοσηλευτές, ούτως ώστε να καλύπτουν δύο βάρδιες, αυτή τη στιγμή είναι μόνο οχτώ νοσηλευτές. Άρα δεν μπορούν να λειτουργήσουν στην πραγματικότητα, όπως πρέπει. Ο σχολικός νοσηλευτής στα ειδικά σχολεία δεν είναι απλά ένας νοσηλευτής όπως στα υπόλοιπα εκπαιδευτικά ιδρύματα. Είναι το κλειδί και η απαραίτητη προϋπόθεση ώστε τα παιδιά με αναπηρίες να μπορούν να πηγαίνουν με ασφάλεια στα σχολεία τους.

Είναι εύλογο το ερώτημα, κυρία Υπουργέ. Γνωρίζω ότι και η ίδια είστε μητέρα και έχετε μια αυξημένη ευαισθησία για το θέμα. Γιατί δεν μπαίνει κάθε χρόνο ο διορισμός των σχολικών νοσηλευτών στα ειδικά σχολεία σε απόλυτη προτεραιότητα σε σχέση με τα υπόλοιπα σχολεία; Πότε θα καλυφθούν οι οκτώ κενές θέσεις των νοσηλευτών στα ειδικά σχολεία της Θεσσαλονίκης και για πόσο καιρό ακόμα οι γονείς των μαθητών στα ειδικά σχολεία της Θεσσαλονίκης θα ζουν με ανασφάλεια;

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Ευχαριστώ και τον συνάδελφο και θα εξηγήσω τον λόγο. Είναι μια ερώτηση η οποία ευθέως προσπαθεί να καλύψει και να υπερασπιστεί ανάγκες παιδιών που έχουν ειδικά θέματα. Όχι ότι δαιμονοποιούμε τις ερωτήσεις που αφορούν στους εκπαιδευτικούς, αλλά αντιλαμβάνεστε ότι το θέμα αυτό είναι εξαιρετικά ευαίσθητο και ενώ θα μπορούσαμε να κάνουμε σκληρή πολιτική αντιπαράθεση ο σοβαρός τρόπος με τον οποίο το προσεγγίσατε με εμποδίζει και εμένα.

Να πω, μόνο για λόγους ιστορικής ακρίβειας, ότι το υπάρχον πλαίσιο ίσχυε, ισχύει. Ενδεχομένως να χρειάζεται κάποια βελτίωση, όμως σε κάθε περίπτωση μέχρι στιγμής απεδείχθη ότι είναι το επαρκέστερο, το αντικειμενικό, το αξιοκρατικό με βελτιώσεις σε ό,τι αφορά στην ταχύτητα για την κάλυψη αυτών των αναγκών με τις ειδικές προσκλήσεις που σας ανέφερα ή με τις τοπικές που ακολουθούν. Αλλά εκείνο το οποίο θα πω και θα το πω με ένταση είναι ότι δεν μπορεί κανείς να μας κατηγορήσει για αδιαφορία στην Ειδική Αγωγή.

Κύριε συνάδελφε, οι πρώτοι διορισμοί στην Ειδική Αγωγή έγιναν από την προηγούμενη Κυβέρνηση Μητσοτάκη. Η πρώτη στα εκπαιδευτικά χρονικά. Και αυτό μπορεί να μη τιμά τον πολιτικό κόσμο αλλά αξίζει να το αναφέρουμε. Ήταν και πάγιο αίτημα, ήταν ορθό αίτημα και ικανοποιήθηκε. Φέτος οι δέκα χιλιάδες διορισμοί που έγιναν έχουν τετραπλάσιο αριθμό στην Ειδική Αγωγή και οκταπλάσιο στο ειδικό εκπαιδευτικό και βοηθητικό προσωπικό όχι μόνο σε ψυχολόγους και κοινωνικούς λειτουργούς αλλά και στους άλλους οι οποίοι απαιτούνται, όπως νοσηλευτές, όπως εσείς μας λέτε.

Θα σας πω κάτι άλλο επίσης. Τα μέλη του ειδικού εκπαιδευτικού και βοηθητικού προσωπικού το 2020 ήταν επτακόσιοι οχτώ. Θέλετε να σας πω πόσοι είναι οι μόνιμοι τώρα; Να μην κουράσω πάρα πολύ. Είναι τρεις χιλιάδες τετρακόσιοι είκοσι επτά. Στη Θεσσαλονίκη στην Ειδική Αγωγή είναι εξήντα εννέα. Να πάμε και στις προσλήψεις; Να μη λέμε μόνο για τους μόνιμους διορισμούς. Να πούμε και για τις προσλήψεις. Σύμφωνα με τα στοιχεία τα οποία έχουμε, έγιναν πέντε χιλιάδες πεντακόσιες τριάντα εννέα προσλήψεις αναπληρωτών μελών ειδικού εκπαιδευτικού και βοηθητικού προσωπικού. Μετά την ειδική πρόσκληση που ανέφερα στην πρωτολογία μου άλλες εκατόν εξήντα δύο προσλήψεις. Συνολικά πέντε χιλιάδες επτακόσιες μία. Υπάρχουν κι εκείνοι που έχουν μακροχρόνιες άδειες. Το αναφέρατε και στην πρωτολογία σας. Υπάρχουν και εκείνοι που για λόγους αντικειμενικούς δεν μπορούν να προσέλθουν. Έχουν όμως και αυτοί ανάγκες. Και οι εκπαιδευτικοί μας είναι άνθρωποι και αυτές τις ανάγκες και τα νόμιμα δικαιώματά τους οφείλουμε να τους επιτρέπουμε να τα ασκούν με όλες τις αδυναμίες που επισημαίνετε.

Θα παρακαλούσα να αναγνωρίσετε τη συστηματική, συντονισμένη προσπάθεια που κάνει το Υπουργείο, την ευαισθησία που δείχνει. Βεβαίως την απορρόφηση πολλών κονδυλίων που έχουν ως αποτέλεσμα τους μόνιμους διορισμούς, με ό,τι καλό σημαίνει αυτό για την εκπαιδευτική διαδικασία. Να συμφωνήσουμε ότι είναι μια ζωντανή διαδικασία η εκπαίδευση. Κάθε μέρα, κάθε ώρα χρειάζεται κάτι περισσότερο, κάτι καλύτερο. Αναγνωρίστε μας όμως –γιατί αυτό το δικαιούμαστε- την ευαισθησία, την ανταπόκριση, την ταχύτητα και την πληρέστερη καλή διαχείριση αυτού του προβλήματος που είναι σύνθετο και ευαίσθητο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Ελπίζω να το αναγνωρίζετε.

**ΠΕΤΡΟΣ ΠΑΠΠΑΣ:** Εγώ λέω ότι στην Ειδική Αγωγή μπορούμε και πολύ καλύτερα. Ειδικά στην Ειδική Αγωγή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

Ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 11.55 λύεται η συνεδρίαση για τη Δευτέρα 14 Οκτωβρίου 2024 και ώρα 15.00, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**